Report: Raajje in naashigadhu hifaigen hingun hutaalan jehey!\nނާށިގަނޑު ހިފައިގެން ހިނގުން ހުއްޓާލަން ޖެހޭ!\nހުޅުމާލޭގައި އިމާރާތް ކުރުމުގެ މަސައްކަތް ކުރަނީ: އާމްދަނީ އިތުރު ކުރެވޭނެ ގޮތްތަކެއް ވިސްނަން ޖެހޭ -- އަހުމަދު ޝުރާއު | އަވަސް\nދެހާސް ހަތް ވަނަ އަހަރު އޭރުގެ ފިނޭންސް މިނިސްޓަރު ގާސިމް އިބްރާހިމް ރައްޔިތުން މަޖިލީހަށް ބަޖެޓު ހުށަހަޅުއްވަމުން ދެއްވި ބަޔާނުގައި ވިދާޅުވި އެވެ: "ސުނާމީއަށް ފަހު ރާއްޖޭގެ އިގްތިސޯދު ހަމައަކަށް އަޅުވައި ރައްޔިތުންނަށް ހިދުމަތް ދޭން ބޭރުގެ އެހީ ވަރަށް ބޭނުންވެ އެވެ." އެ އަހަރު ފާސް ކުރި 12 ބިލިއަން ރުފިޔާގެ ބަޖެޓުގައި ހިލޭ އެހީގެ ގޮތުގައި ލިބޭނެ ކަމަށް އަންދާޒާކޮށް 2.4 ބިލިއަން ރުފިޔާ ހިމެނި އެވެ. އޭރު ރާއްޖޭގެ އިގްތިސޯދު އޮތީ ސުނާމީއަށް ފަހު ނާޒުކު ފައްތަރެއްގަ އެވެ. އެހެންވެ އެ އެހީތެރިކަން ނުހަނު ބޭނުންވި އެވެ. ރާއްޖޭގައި އާމްދަނީ ލިބޭނެ އެހެން ގިނަ ގޮތްތަކެއް އޭރަކު ނެތެވެ. ނަމަވެސް އޭގެ 12 އަހަރު ފަހުން މިހާރުގެ ބަޖެޓުގައި ވެސް ހިލޭ އެހީއަށް ބަރޯސާވުމުގެ އާދައެއް ނުފިލަ އެވެ. އާމްދަނީގެ ބޮޑު ބައެއް ހިލޭ އެހީ އިން ހޯދަން މަސައްކަތް ކުރެ އެވެ. ނާށިގަނޑު ހިފައިގެން ސަލާން ޖަހަން ހިނގުން ހުއްޓައެއް ނުލަ އެވެ. ރާއްޖެއަށް އާމްދަނީ ލިބޭނެ އާ ގޮތްތަަށް ސަރުކާރުތަކަށް ނޭނގެނީ ހެއްޔެވެ؟ ނޫނީ ނުކުރަނީ ހެއްޔެވެ؟\n"ހިލޭ އެހީ ހޯދުން އެއީ މައްސަލައެއް ނޫން. އެކަމަކު މައްސަލައަކަށް ވާނީ އެ އެހީ އިން ރިކަރަންޓު ހަރަދު ތަކަށް ހޭދަ ކުރުން. މިހެން ހެދުމުން ދިމާވެދާނެ މައްސަލައަކީ އަންނަ އަހަރު މި އެހީ ނުލިބިއްޖެނަމަ އެ ބައި ދާނީ އަނެއްކާ ވެސް ދަރަންޏަށް އިތުރު ވަމުން،" ރައީސް އަބްދުﷲ ޔާމީން ސަރުކާރުގައި ފިނޭންސް މިނިސްޓަރުކަން ކުރެއްވި، އަހުމަދު މުނައްވަރު ވިދާޅުވި އެވެ.\nމި އަހަރު ހަރަދު ކުރަމުން ގެންދާ ބަޖެޓުގައި ހިލޭ އެހީ އާއި އާމްދަނީގެ ގޮތުގައި 23 ބިލިއަން ރުފިޔާ ލިބޭނެ ކަމަށް އަންދާޒާ ކޮށްފައިވެ އެވެ. އަދި މި ސަރުކާރުން އިހަށް ދުވަހު ފާސްކުރި 1.7 ބިލިއަން ރުފިޔާގެ ސަޕްލިމެންޓްރީ ބަޖެޓުގައި ހިލޭ އެހީގެ ގޮތުގައި 618.8 މިލިއަން ރުފިޔާ ހިމަނާފައިވެ އެވެ. ގައުމުގެ އިގްތިސޯދު ފުޅާވެ، އާބާދީ ބޮޑުވަމުން ދިޔަ ނަމަވެސް މި ހިލޭ އެހީއަށް ބަރޯސާވުން ހުއްޓާލާ ތަނެއް ނުފެނެ އެވެ.\nހިލޭ އެހީ އަށް ބަރޯސާވުން ހުރިހާ ސަރުކާރުތަކެއްގައި ވެސް އެބައޮތެވެ. ވޭތުވެދިޔަ ސަރުކާރުތަކުގައި ވެސް މިކަން އޮތީ ހަމަ އެ ގޮތަށެވެ.\nރައީސް މައުމޫން އަބްދުލް ގައްޔޫމްގެ ވެރިކަމުގައި 2007 ވަނަ އަހަރުގެ ބަޖެޓުގައި ހިލޭ އެހީގެ ގޮތުގައި 2.7 ބިލިއަން ރުފިޔާ ހިމެނި އެވެ. އަދި 2008 ވަނަ އަހަރު 2.7 ބިލިއަން ރުފިޔާ އަދި 2010 ވަނަ އަހަރު ރައީސް މުހައްމަދު ނަޝީދުގެ ވެރިކަމުގައި 6.2 ބިލިއަން ރުފިޔާ މީގެ އިތުރުން 2012 ވަނަ އަހަރު 3.4 ބިލިއަން ރުފިޔާ ހިމަނާފައިވެ އެވެ.\nއަދި ރައީސް އަބްދުﷲ ޔާމީންގެ ވެރިކަމުގެ ފަހު ބަޖެޓުގައި ހިލޭއެހީ އާއި އާމްދަނީގެ ގޮތުގައި 23 ބިލިއަން ރުފިޔާ ހިމަނާފައިވެ އެވެ. މިއިން އެނގެނީ، ހިލޭ އެހީއަށް ބަރޯސާ ވެގެން ހަރަދުތައް ފޫބެއްދުމާއި އާމްދަނީގެ ގޮތުގައި ހިމެނުމުގެ ކަންފަސޭހަ ސަގާފަތް ކަށީގައި ހިފާފައިވާލެއް ބޮޑު ކަމެވެ.\nހިލޭ އެހީ އަށް ބަރޯސާވުމުން ދިމާވާނެ މައްސަލައަކީ ކޮބައި ހެއްޔެވެ؟\nއެދުމެއްނެތި ވެދުމެއް ނުކުރާނެ\nހިލޭ އެހީއަށް ބަރޯސާވުމަކީ މައްސަލައެއް ހެއްޔެވެ؟ މި ކަމުން ދިމާވެދާނެ މައްސަލައަކީ ކޮބައި ހެއްޔެވެ؟ އިގްތިސޯދީ ދާއިރާގައި މަސައްކަތް ކުރެއްވާ ބޭފުޅުންގެ ނަޒަރުގައި ހިލޭ އެހީއަށް ބަރޯސާވުމަކީ މައްސަލަ އެވެ. ހާއްސަކޮށް ތަރައްގީގެ މަސައްކަތްތަށް ކުރުމުގައި މި ފަދަ އެހީ ހޯދައިގެން ކުރުމަކީ މަސައްކަތް ލަސް ވެގެންދާ ކަމެކެވެ. ސަބަބަކީ އެ ފަދަ އެހީ ތަކަކީ ގިނަ ޕްރޮސެސް ތަކެއް ފުރިހަމަ ކޮށްގެން ނޫނީ ލިބޭނެ އެއްޗަކަށް ނުވުމެވެ.\nސަރުކާރެއް ވެރިކަމަށް އަންނަނީ ފަސް އަހަރަށެވެ. އެހެންވުމުން އެ ފަދަ އެހީއަށް ބަރޯސާ ވެގެން ލިބޭނެ ކަމަށް ތިބޭނަމަ ތަރައްގީގެ މަސައްކަތް ލަސް ވެގެންދާނެ އެވެ. ދެން އޮތީ އެހެން މައްސަލަ އެކެވެ. ގައުމު ތަކުން ދޭ ހިލޭ އެހީ ފަރުމާ ކޮށްފައި ހުންނާނީ އެ ގައުމަކަށް ފައިދާ ވާނެ ގޮތަކަށް ވުމެވެ. ޗައިނާ ނޫނީ އިންޑިއާ އަދި އެހެން ގައުމަކުން ހިލޭ އެހީ އެއް ދިނަސް، ދޭ އެ އެހީތަކުގައި "ޓާމްސް" ތަކެއް ހިމަނާފައި ހުރެ އެވެ. އެދުމެއް ނެތި، ވެދުމެއް ނުކުރާނެ ގޮތަށެވެ. އޭގެ ނަތީޖާއަކީ ކޮބައި ހެއްޔެވެ؟\nރައްޔިތުންގެ މަޖިލީހުގެ މާވަށު ދާއިރާގެ މެންބަރު އަދި ކުރީގެ ސަރުކާރުގެ އިކޮނޮމިކް މިނިސްޓަރު މުހައްމަދު ސައީދު ވިދާޅުވި ގޮތުގައި ހިލޭ އެހީ ހޯދުން އޮންނަން ޖެހޭނީ ވަކި މިންވަރެއްގަ އެވެ. އޭގެ ބަދަލުގައި ހިލޭ އެހީއަށް އެކަށް ޑިޕެންޑުވުމަކީ ދެމެހެއްޓެނިވި ތަރައްގީއާ ދިމާ އިދިކޮޅު ކަމެކެވެ.\nވޯލްޑް އެސްއެމްއީ ފޯރަމްގައި ސައީދު\n"ރާއްޖޭގައި ޖެހެނީ އުފެއްދުންތެރިކަން އިތުރު ކުރަން. މިކަން ނުކުރެވޭނެ ހިލޭ އެހީއަށް ހޯދަން އަބަދު ނާށިގަނޑު ހިފައިގެން އުޅެގެނެއް. ހިލޭ އެހީއަށް އަބަދު ބަރޯސާވުމަކީ ފަނާ ކުރަނިވި ތަރައްގީ ހޯދުން،" ސައީދު ވިދާޅުވި އެވެ.\n"އަޅުގަނޑުމެންގެ ސަރުކާރުގައި ވެސް ހިލޭ އެހީ ހޯދި. އެކަމަކު އުފެއްދުންތެރިކަން އިތުރު ކުރަން ބެލި. މީގެ ނަތީޖާ މިހާރު އެ ފެންނަނީ ހުރިހާ ދިމާލަކުން ވެސް. މިހާރު ހުޅުވަމުންދާ ރިސޯޓު ތަކަކީ މީގެ ހެއްކެއް. މި ރިސޯޓުތައް ހަދަން ފައިސާ ހޯދައި ދިނީ ބޭރުން. އެކަން ކުރީ މޫޑީސް އާއި ފިޗު ފަދަ ތަންތަނަށް ހަވާލު ކޮށްގެން ރާއްޖެ ރޭޓް ކޮށްގެން އިތުބާރު ގާއިމް ކޮށްދީގެން. މިނަން ކުރެވޭނީ އިގްތިސޯދީ ވިސްނުން ހުރެގެން"\nހިލޭ އެހީ އަށް ބަރޯސާވުމަކީ "ޖިއޯ ޕޮލިޓިކްސް" ގެ ތެރޭގައި ގައުމު ފިތޭ ކަމެއް ކަމަށް މާހިރުން ދެކެ ވަޑައިގަންނަވަ އެވެ. މިސާލެއްގެ ގޮތުން ބަލާނަމަ ރައީސް އަބްދުﷲ ޔާމީންގެ ވެރިކަމުގައި ސައޫދީ އަރަބިއްޔާ އިން ހިލޭ އެހީ ބޮޑު އަދަދު ތަކުން ހޯދި އެވެ. ނަތީޖާއަކީ ސައޫދީގެ އެދުމަށް ގަތަރާއި އިރާން ފަދަ ގައުމުތަކާ ގުޅުން ކަނޑާލަން މަޖުބޫރު ވުމެވެ. ކުރަން ބޭނުން ނުވި ނަމަވެސް ކުރަން ޖެހުމެވެ. އަދި މި ސަރުކާރުގައި އިންޑިއާއިން ދަނީ ބޮޑު އަދަދު ތަކުން ހިލޭ އެހީ ހޯދަމުންނެވެ. ނަޖީތާއަކީ ކޮބައި ހެއްޔެވެ؟ ކަޝްމީރުގެ މައްސަލާގައި ރާއްޖެ ނެގި ސްޓޭންޑަކީ މީގެ މިސާލެކެވެ. ކަޝްމީރު ރައްޔިތުންނަށް ހަމްދަރުދީ ވިއަސް ދައްކަން ޖެހުނީ އެހެން ވާހަކަ އެކެވެ.\nހިލޭ އެހީ ބަޖެޓު ތަކުން ކުރުކޮށް\n2007- 2.7 ބިލިއަން ރުފިޔާ\n2008- 2.7 ބިލިއަން ރުފިޔާ\n2010- 6.2 ބިލިއަން ރުފިޔާ\n2012- 3.2 ބިލިއަން ރުފިޔާ\n2018- އާމްދަނީއާއި ހިލޭ އެހީއެކު 23 ބިލިއަން ރުފިޔާ\nހިލޭ އެހީއަށް ސަލާން ޖެހުން ހުއްޓާލާނަމަ\nހިލޭ އެހީ އަށް ސަލާން ޖެހުން ހުއްޓާލާނީ ކިހިނެއް ހެއްޔެވެ؟ މިކަމުގައި ހަމައެކަނި އޮތް ގޮތަކީ ހަމަ އަމިއްލަ ފައިމައްޗަށް ކޮޅަށް ތެދުވުމެވެ. ހަމަ އިސްކޮޅަށް ތެދުވާނީ ކިހިނެއް ހެއްޔެވެ؟ އާމްދަނީ އިތުރު ކުރާނީ ކިހިނެއް ހެއްޔެވެ؟ އަނެއްކާ ޓެކުހެއް އިތުރު ކުރާނީ ހެއްޔެވެ؟ ނޫނީ ޓެކްސް ބޮޑު ކުރާނީ ހެއްޔެވެ؟ މީގައި އެންމެ ފުރަތަމަ ކުރަން ޖެހޭ ކަމަކީ ސަރުކާރު ތެރޭގައި އޮތް ބޭކާރު އިޝްރާފު ނައްތާލުމެވެ. އެފިޝެންޓްކޮށް ހިންގަން ފެށުމެވެ.\nއިގްތިސޯދީ ދާއިރާގެ ބޭފުޅަކު ވިދާޅުވި ގޮތުގައި މިކަން ކުރެވޭނީ ޕްރައިވެޓް ސެކްޓާގެ ރޯލް ބޮޑު ކޮށްގެންނެވެ.\n"ފުރަތަމަ ކަމަކީ ސަރުކާރުން ރަނގަޅު ޕޮލިސީތަކެއް ކަނޑައެޅުން. އިންވެސްޓަރުން ނަށް ރަނގަޅަށް އަވަހަށް ކަންކަން ކޮށްދިނުން. ޓެކްސް ފްރީ ޒޯން ތަކެއް ކަނޑައެޅުން ފަދަ ކަންކަން ކުުރން. ރާއްޖޭގެ ރިޒާވް ކުޑަ. އެހެންވެ، އިގްތިސޯދު ދަށްވާ ފަހަރަކު ރިޒާވް އިން ޕްރޮޖެކްޓްތައް ނެރެވޭ ވަރުގެ ކެޕޭސިޓީއެއް ނެތް. އެހެންވީމަ ކުރަން ޖެހޭ ކަމަކީ ފޮރިން ޑައިރެކްޓް އިންވެސްޓްމަންޓް އިތުރު ކުރުން،" އިގްތިސޯދީ ދާއިރާގެ ބޭފުޅަކު ނަން ނުޖެހުމަށް އެދި ވިދާޅުވި އެވެ.\nއެހެން ބޭފުޅަކު ވިދާޅުވި ގޮތުގައި ސަރުކާރުން ބޮންޑު ވިއްކާއިރު ވެސް ސަމާލުވާން ޖެހެ އެވެ.\n"ކުރިން ސަރުކާރުން ބޮންޑު ވިއްކީ ރާއްޖޭގައި. މިހާރު ވިއްކަނީ ބޭރަށް. ދެން ވިއްކަމުން ގޮސް މެނޭޖު ނުކުރެވޭ ހިސާބަށް ދިއުމަކީ ވެސް ކަންބޮޑުވާން ޖެހޭ ކަމެއް،" އޭނާ ވިދާޅުވި އެވެ.\nފޮރިން އިންވެސްޓްމަންޓް ގެންނަން ބޭނުންނަމަ ބިރު ކަނޑާލަން ވެސް ޖެހެ އެވެ. ވިސްނުން ރާއްޖޭގެ ސަރަހައްދުން ބޭރު ކުރަން ޖެހެ އެވެ. ހަމައެކަނި ޓޫރިޒަމް ސެކްޓާއަށް ބަރޯސާވެފައި އޮތް އޮތުން ކުޑަ ކުރަން ވެސް ޖެހެ އެވެ. ހާއްސަކޮށް ރާއްޖެ އޮތް ސަރަހައްދު ކަމަށްވާ 30 ޑިގްރީ ޗެނަލްގެ އެންމެ ރަނގަޅު ފައިދާ ވެސް ހޯދަން ޖެހެ އެވެ. މި ސަރަހައްދުން ދުނިޔޭގެ އެކޮޅުން އަނެއް ކޮޅަށް ދަތުރު ކުރާ ބޯޓު ފަހަރަށް ބަންކަރިން އާއި ތެޔޮ އެޅުން ފަދަ ހިދުމަތް ތަކެއް ދެވޭނެ ވަސީލަތް ގާއިމް ކުރުން ފަދަ ކަންކަމަކީ ވެސް ދުރު މުސްތަގުބަލަށް ބަލާއިރު ކުރެވޭނެ ކަންކަމެވެ.\nއާ ސަރުކާރުން އުންމީދީ ވާހަކަ ތަކެއް\nފޮރިން ޑައިރެކްޓް އިންވެސްޓްމަންޓް (އެފްޑީއައި) އަށް ފަހި ގައުމަކަށް ރާއްޖެ ހަދަން އާ ސަރުކާރުން ދަނީ ގިނަ މަސައްކަތް ތަކެއް ކުރަމުންނެވެ. މީގެ އިތުރުން އިގްތިސޯދުގެ މައި އިންޖީނަކީ ކުދި އަދި މެދުފަންތީގެ ވިޔަފާރިއަށް ވާއިރު، މި ދާއިރާ އަށް ދިރުން ގެނެސްދޭން "އެސްއެމްއީ" ބޭންކެއް ވަނީ ހަދާފަ އެވެ.\nމި ބޭންކުން ލޯނު ދޫކުރަން ފަށާފައިވާއިރު، ލޯނަށް އެދި ބިލިއަނެއްހާ ރުފިޔާގެ ޕްރޮޕޯސަލް ވަނީ ލިބިފަ އެވެ. ކުދި އަދި މެދު ފަންތީގެ ވިޔަފާރީގެ އިންޖީނު ހިންގުން ބާރު ކުރުމަކީ ވެސް އާމްދަނީ އިތުރުވެ އިގްތިސޯދު ވަރުގަދަ ވާނެ ކަމެކެވެ.\nމޯލްޑިވްސް ޕާޓްނާޝިޕް ފޯރަމްގައި ފިނޭންސް މިނިސްޓަރު އިބްރާހިމް އަމީރު ވާހަކަފުޅު ދައްކަވަނީ -- ފޮޓޯ: ފިނޭންސް މިނިސްޓްރީ\nމި ސަރުކާރުގެ ފިނޭންސް މިނިސްޓަރު އިބްރާހިމް އަމީރު ވިދާޅުވެފައިވާ ގޮތުގައި ސަރުކާރުން ބޭނުންވަނީ "ޖަޒީރާ ރާއްޖޭ" ގެ ސިފަތައް ނުގެއްލޭނެ ގޮތަކަށް ކުރިއަށް ގެންދާށެވެ. އަދި ރާއްޖެއަކީ އިންވެސްޓަރުންނަށް ފަހި ގައުމަކަށް ހެދުމަށް މަސައްކަތް ކުރައްވަމުންދާނެ އެވެ.\nރާއްޖެއަކީ އިންވެސްޓަރުންގެ އިތުބާރު އޮތް ގައުމަކަށް ހެދުމުގެ ގޮތުން ގާނޫނުތަކާއި ގަވާއިދުތައް ބަދަލު ކުރަން މިދަނީ މަސައްކަތް ކުރަމުން. ފޮރިން އިންވެސްޓަރުންނަށް މިހާރު ހުރި ދަތިތައް ނައްތާލަން މަސައްކަތް ކުރާނަން\nއަމީރު ވިދާޅުވި ގޮތުގައި އިންވެސްޓަރުންގެ އިތުބާރު ބޮޑު ކުރުމުގެ ގޮތުން ރާއްޖޭގައި އާބިޓިރޭޝަން ސެންޓަރެއް ހެދުމުގެ މަސައްކަތް ވެސް ކުރަމުންދެ އެވެ.\nއިންވެސްޓްމަންޓް އިތުރުކޮށްގެން ނަމަވެސް، ބަޖެޓު ހަދާއިރު، ހިލޭ އެހީ އަށް މި އޮންނަ ބަރޯސާކަން ކުޑަ ކުރެވޭނެ ވިސްނުމެއް ބޭނުމެވެ. ހާއްސަކޮށް ގައުމު ތަކުން ހިލޭ އެހީ ހޯދަން ނާށިގަނޑު ހިފައިގެން ހިނގުން ހުއްޓާލަންޖެހެ އެވެ. މި ހިލޭ އެހީއާއެކު ރާއްޖޭގެ ގޮނޑު ދޮށް ލައްގާ ފިއްތުންތައް ނައްލާލައި އިގްތިސޯދު މިނިވަން ވެވޭނީ ނާށިގަނޑު ހިފައިގެން ހިންގުން ހުއްޓާލެވިގެންނެވެ. އެހެން ނޫނީ އަބަދު ވެސް ޖެހޭނީ ފިތިގެން ތިބޭށެވެ.\nފިނޭންސް މިނިސްޓްރީ އިގްތިސޯދު އިންވެސްޓްމެންޓް ފޯރަމް + ފައިނޭންސް ފޯރަމް އިބްރާހިމް އަމީރު ޕާޓްނާޝިޕް ފޯރަމް\nދަރަނި މައިތިރި ކުރާނެ ސިޔާސަތެއް ކޮބާ؟


SunOnline: Launch haadhisaa: Thuhthu kujja kandumathin ehfaharu fenunu!\nޢާލިމް އަބްދުއްލަތީފް 21 Oct 2021, 19:18\nލޯންޗު ހާދިސާގައި ނިޔާވި ނާހިދާއާއި ގެއްލުނު ދަރިފުޅު ޖުވެލް --\nމިދިޔަ ހޮނިހިރު ދުވަހު މާލޭން ފުރައިގެން ވ. ފުލިދުއަށް ދަތުރުކުރި ލޯންޗެއް އަނބުރާލަން އުޅުމުގެ ތެރޭގައި ތިން މީހަކު ކަނޑަށް ވެއްޓުނެވެ. ވެއްޓުނު ތިން މީހުންގެ ތެރޭގައި ހިމެނެނީ އަންހެނަކާއި ކުޑަކުއްޖެއްގެ އިތުރުން ފިރިހެނެކެވެ.\nކަނޑަށް ވެއްޓުނު 33 އަހަރުގެ މަރިޔަމް ނާހިދާ ފެނުނު އިރު ވެސް ވަނީ ދުނިޔެ ދޫކޮށްފައެވެ. އޭނާގެ އުމުރުން ހަތަރު އަހަރުގެ ތުއްތު ދަރިފުޅު އަދިއަދަށް ދާންދެން ވެސް ނުފެނެއެވެ.\nހުރިހާ ކަމެއް ވެސް ވީ ފަޅި ސިކުންތެއްގެ ތެރޭގައެވެ. އެ ވަގުތު ކޮންމެ މީހަކު ވެސް މަސައްކަތް ކުރީ އެ މީހެއްގެ އަމިއްލަ ސަލާމަތްތެރިކަން ހޯދާށެވެ. އެންމެން ވެސް ތިބީ ބިރުވެރިކަމެއްގެ ތެރޭގައެވެ.\n"ދުވަހަކު ވެސް އެހާ ބިރެއް ނުގަނޭ. ހިތަށް އެރީ ދެން މި މަރުވަނީއޭ. ދެން ސަލާމަތެއް ނުވާނެޔޭ. އެންމެން ވެސް ރޮވިފަ ތިބީ ހަމަ،" އެ ވަގުތު ކޮޅު ސިފަކޮށްދިނުން މުހައްމަދު އާދަމް (އަސްލު ނަމެއް ނޫން)އަށް ވެސް ވީ ފަސޭހަ ކަމަކަށް ނޫނެވެ.\nދިރިއުޅުމުގައި ދިމާވި އެންމެ ބިރުވެރި އަދި ހިތާމަވެރި ހާދިސާ މުހައްމަދު "ސަން"އާ ހިއްސާކުރިއެވެ.\nއަނބުރާލީ ނުދުއްވޭނެކަން ޔަގީންވުމުން!\nމާލޭން ލޯންޗު ފުރީ ވެސް ކަނޑު ވަރަށް ގަދަކަން އެނގި ތިބެއެވެ. މުޅި ރާއްޖެއަށް އޮތީ ރީނދޫ ސަމާލު ނެރިފައެވެ. އެހެން ނަމަވެސް ކަނޑުގެ ރާޅުތައް އެހާ ބޮޑުވާނެކަމެއް ވިސްނައެއް ނުލެވެއެވެ.\nމުހައްމަދު ވެސް ލޯންޗަށް އެރީ ކޮންމެހެން ކުރަން ޖެހޭ ދަތުރަކަށް ވާތީއެވެ. އޮފީހުގެ ޕްރޮޖެކްޓަކަށް ފުލިދުއަށް ދާން ޖެހޭތީއެވެ.\nލޯންޗު މާ ކަނޑަށް ނުކުތުމާއެކު ނަގަން ފެށީ ބިޔަ ރާޅުތަކެެވެ. ލޯންޗުގެ މަތިން ވެސް ބައެއް ފަަހަރަށް ރާޅުތައް ނަގަން ފެށިއެވެ.\nއޮޅުވެލި ރިސޯޓް ކައިރިން ޖެހި ތިން ރާޅާއެކު ދެން ކުރިއަށް ނުދެވޭނެ ކަން ކެޕްޓަނަށް ވިސްނުނެވެ. އެއާއެކު އަނބުރާ މާލެއަށް ދިއުމަށް ނިންމިއެވެ.\n"ކައްޕިއަށް ނުދުއްވޭނެކަން ޔަގީން ވީމަ ކައްޕި އަނބުރާލީ މާލެ އަންނަން. އަންނަން ވެގެން އަނބުރާލި ގަޑިއާ ފަހަތުން އައި ރާޅު ލޯންޗު ހަމަ ކޮއްޕާލި ކަހަލަ،" މުހައްމަދު ކިޔައިދިނެވެ.\nހާދިސާ ހިނގި ލޯންޗު -- ސަން ފޮޓޯ\nއެ ރާޅު ފައިބައިގެން ދިޔައީ ތިން މީހުން ގޮވައިގެން!\nލޯންޗުގެ ކުރީކޮޅު އަޑިއަށް ދިއުމާއެކު ބިޔަ ރާޅެއް ލޯންޗަށް އެރިއެވެ. އެ ރާޅު ލޯންޗުގެ ފަަހަތްކޮޅުން ފައިބައިގެން ދިޔައީ ސަތަރިގަނޑުތައް ވެސް ފަޅައިލައިފައެވެ. އަދި ލޯންޗުގައި ތިބި ތިން މީހަކު ގޮވައިގެންނެވެ.\n"ކުޑަކުއްޖާއާއި މަންމައާ އިތުރު ފިރިހެނަކާ. އަޅުގަނޑު ފަހަތުގައި އިން ސޮރު އެއީ. އަޅުގަނޑުގެ ބޯ މަތިން އޭނަ ކަނޑަށް ދިޔައީ،" މުހައްމަދު ކިޔައިދިނެވެ.\nތިން މީހުން ކަނޑަށް ވެއްޓުނީ އެއްކޮށް ކަމެއް އޭނާއަކަށް ވެސް ޔަގީނެއް ނޫނެވެ. ހަމަ ޖެހިލައިފައި ބަލާލިއިރު ނާހިދާއާއި އޭނާގެ ތުއްތު ދަރިފުޅު ޖުއެލް ފެންނާކަށް ނެެތެވެ.\n"ވަގުތުން އިންޖީީނު ވެސް ނިވިއްޖެ." މުހައްމަދު ކިޔައިދިނެވެ.\nއެކަކު އަނެކަކަށް އެހީތެރިވި!\nމި ހާދިސާގައި ލޯންޗުގައި ތިބި ފިރިހެނުން އެހެން މީހުންނަށް އެހީތެރިކަން ފޯރުނުކޮށްދޭ ކަމަށް ބުނެ ބައެއް މީޑިއާތަކުން ރިޕޯޓް ކޮށްފައިވާތީ މުހައްމަދު ވަނި އެކަން ކުށްވެރިކޮށްފައެވެ. އަދި އެއީ ވަރަށް ޒިންމާދާރުކަން ކުޑަ ކަމެއް ކަމަށާއި އެއީ "ހުސް ދޮގު" ކަމަށް މުހައްމަދު ކިޔައިދިނެވެ.\nއަރައި ފައިބައިގެން ދިޔަ ރާޅަށްފަހު ހަމަޖެހިލެވުމާއެކު މުހައްމަދު މަސައްކަތްކުރީ ލޯންޗުގައި ހުރި އުމުރުން ދުވަސްވީ ފިރިހެނަކަށް އެހީވުމަށެވެ.\n"ފްރެންޑެއްގެ ބައްޕަ އެއީ. އޭނަ ނަގަންވެގެން ދިޔައީ. ދިޔައިރު ރިޝްމީ ދަރިފުޅު ހުރި އެތާ ދަގަނޑުގައި ހިފަހައްޓައިލައިގެން،" މުހައްމަދު ކިޔައިދިނެވެ.\nމުހައްމަދު ބުނީ އޭނާ ދުވެފައި ގޮސް އުމުުރުން ދުވަސްވީ އެ މީހާ ނެގި ކަމަށެވެ. އަދި ނެގުމަށްފަހު އޭނާއަށް ލައިފްޖެކެޓެއް މުހައްމަދު ދިނެވެ.\n"އެއަށްފަހު އަޅުގަނޑު ލައިފްޖެކެޓް އެޅީ. އެ މީހާއަށް ވެސް ލައިފްޖެކެޓެއް ދިނިން. ރިޝްމީ ދަރިފުޅަށް ވެސް ލައިފްޖެކެޓެއް ދިނިން. ލައިފްޖެކެޓް ދަމާދަމާ އިންފްލޭޓެއް ނުވި. އަނގައިން ފުމެން ޖެހުނީ،" މުހައްމަދު ކިޔައިދިނެވެ.\n"މަގޭ ނާހިދާއާއި ޖުވެލް"\nލޯންޗު ނައްޓާލައިގެން ދަތުރުކުރި އިރު ނާހިދާ އިނީ އޭނާގެ ދަރިފުޅު ޖުވެލް އުނގަށް ލައިގެންނެވެ. ކައިރީގައި އޭނާގެ ފިރިމީހާ ޖިނާހު އިނީ ދޮށީ ދަރިފުޅު ޖައިޝް ކައިރީގައި ބައިންދައިލައިގެންނެވެ.\nޖެހި ރާޅާއެކު ނާހިދާއާއި ޖުވެލް ކަނޑަށް ވެއްޓުނީއެވެ. އެ ހިނދުކޮޅަށްފަހު ތެދުވުމަށްފަހު ޖިނާހުއަށް ބުނެވުނީ އެންމެ ބަހެކެވެ.\n"މަގޭނާހިދާއާއި ޖުވެލް އެ ދިޔައި،" ޖިނާހު ބުނި ކަމަށް މުހައްމަދު ކިޔައިދިނެވެ.\nއޭރުގައި އޭނާގެ ކައިރީގައި ދޮށީ ދަރިފުޅު "ޑެޑީ،ޑެޑީ ކޮބާ މަންމަ؟." އެހެން ކިޔަމުން ދިޔަކަމަށް މުހައްމަދު ކިޔައިދިނެވެ.\nވަގުތުން މުހައްމަދުއާއި ޖިނާހު ކުރީކޮޅަށް ނުކުތެވެ. އެވަގުތު ވެސް ޖިނާހު ދިޔައީ ކަރުނައަޅާ ރޮމުންނެވެ. ކުރިމަތީގައި ކަނޑަށް ފައިބައިގެން އެ ދިޔައީ ލޯބިވާ އަނބިމީހާއާއި ދަރިފުޅެވެ.\nއޭރު ލޯންޗުގެ ކައްޕި މަސައްކަތް ކުރަމުންދިޔައީ އިންޖީނު ސްޓާޓު ކުރެވޭތޯއެވެ. ނަމަވެސް އެކަންވެސް މާ ފަސޭހަ ކަމަކަށް ނުވިއެވެ.\n"15 މިނެޓަށްވުރެ އަވަހެއް ނުވާނޭ އަޅުގަނޑު ބުނާނީ. ދެން އޭގެ ކުރިން ގުޅޭތޯ ވެސް އުޅުނިން. ރިޝްމީ ފޯނު އެކަނި މަސައްކަތް ކުރަނީ. އެހެން އެއްވެސް ފޯނެއް ޓަޗު ވާ ގޮތެއް ނުވި.،" މުހައްމަދު ކިޔައިދިނެވެ.\nލޯންޗު ސްޓާޓުވުމާއެކު ނާހިދާއާއި ޖުވެލްގެ ހަށިގަނޑު ފެނޭތޯ ދުއްވަން ފެށިއެވެ. މާ ގިނައިރުތަކެއް ނުވެ، ނާހިދާގެ ހަށިގަނޑު ފެނުނެވެ. އޮތީ މައްޗަށް އަރައިފައެވެ.\n"މަރުވެގެންނޭ ދެން ބުނެވޭނީ. ލޮނު ބޮވިގެން ހަމަ. ބުރުގާއެއް ވެސް ނެތް. ފެނުމާއެކު ފިރިހެންމީހާ ފުންމާލީ ބޮއެ ހިފައިގެން. ގޮސް އަންހެން މީހާ ގޮވައިގެން ލޯންޗާ ދިމާއަށް އައީ،" މުހައްމަދު ކިޔައިދިނެވެ.\nރާޅުބޮޑުކަމުން، އެ މީހުންގެ ގާތަށް ލޯންޗު ކައިރި ކޮށްލެވޭ ވަރެއް ނުވިއެވެ. އެހެންކަމުން މަޑުމަޑުން ލޯންޗު އެ ދިމާއަށް ޖައްސަމުން ދިޔައެވެ. އަދި ޖިނާހު ވެސް އޭނާގެ އަންހެނުން ގޮވައިގެން ލޯންޗާ ދިމާއަށް ދިޔައެވެ.\n"ވާ އެއްލާފަ ދަމާ ނެގީ ދެން. ގެނެސްފައި އަޅުގަނޑާ އިތުުރު ފަޅުވެރިއަކާ ނެގީ. ނެގި ގޮތަށް ނަގާ ސީޕީއާރު ދިން. ފާޑެއްގެ ސީޕީއާރެއް ދެވުނީ ބިރުން ތިބީމަ،" މުހައްމަދު ކިޔައިދިނެވެ.\nޖުވެލް އެއްފަހަރު ފެނުނު!\nނާހިދާ ނަގައި ލޯންޗަށް އެރުވުމަށްފަހު ދެން މަސައްކަތް ފެށީ އޭނާއާއެކު ކަނޑަށް ވެއްޓުނު ތުއްތު ޖުވެލް ހޯދާށެވެ.\n"މަޑުމަޑުން ދުއްވަނިކޮށް ފެނުނީ ފަހަތުން ކުޑަކުއްޖާ ބޮޑީ ވެސް ދަނިކޮށް އޮޔާ،" މުހައްމަދު ކިޔައިދިނެވެ.\nއެއާއެކު އަނެއްކާ ވެސް ޖިނާހު ފުއްމާލިއެވެ. އަދި ޖުވެލްއާ ދިމާއަށް ފަތައިގަތެވެ. އެހެން ނަމަވެސް ދެން ނެގީ މާ ބިޔަ ރާޅެކެވެ. އެ ރާޅާއެކު ޖުވެލް ކަނޑަށް ގެއްލުނެވެ.\nޖިނާހުއަކަށް ވެސް އަދި ލޯންޗުގައި ތިބި އެކަކަށް ވެސް އެ ތުއްތު ފުރާނަ ފެންނަ ގޮތެއް ނުވިއެވެ. އެހެންކަމުން، އަވަހަށް ނާހިދާ ސަލާމަތް ކުރެވޭތޯ އެންމެ ކައިރީގައި އޮތް ގުރައިދޫއާ ދިމާއަށް ދުއްވަން ފެށިއެވެ.\n"އެ ސަރަހައްދުގައި އުޅުނު އެހެން ލޯންޗަކުން ފިރިހެން މީހާ ނެގީ،" މުހައްމަދު ކިޔައިދިނެވެ.\nއެ ހިތާމަވެރި ހާދިސާގައި ލޯންޗުގައި ތިބި މީހުންނަށް އެކިވަރުގެ އަނިޔާތައް ވިއެވެ. އެ ގޮތުން އެކެއްގެ ބޯ ފަޅައިގެން ދިޔައިރު، އަނެކެއްގެ ނިއްކުރިމަތި ވަރަށް ބޮޑަށް ފަޅައިގެން ދިޔަ ކަމަށް އޭނާ ކިޔައިދިނެވެ.\n" ބައެއް މީޑިއާތަކުން [ފިލްމީތަރި] ރިޝްމީއާއި ރަވީއާ ދިމާއަށް އެއްޗެހި ކީ. އެކަމަކު އެއީ ވެސް އިންސާނުން. ޖެހި ރާޅާއެކު ރަވީ ފޯނު ވެސް ދިޔައީ ކަނޑަށް. ހުރިހާ ތަނަކަށް ގުޅައިގެން އިންފޯމް ކުރީ ރިޝްމީ،" މުހައްމަދު ބުންޏެވެ.\nމި ހިތާމަވެރި ހާދިސާއަކީ މުހައްމަދުގެ ހަނދާނުން ދުވަހަކު ވެސް ފޮހެވިގެންދާނެ ހަނދާނެއް ނޫނެވެ. އެއީ އޭނާގެ ދިރިއުޅުމުގައި އައި އެންމެ ބިރުވެރި ދުވަހެވެ.\n"ކަނޑު އެހާ ގަދައިރު ނުފުރާށޭ ބުނަން އޮތީ. ހަމަ ގައިމު ވެސް އަޅުގަނޑު ދެން ވަރަށް ބިރު ގަންނާނެ ކަނޑުގަދަ ނަމަ ފުރަން،" މުހައްމަދު ބުންޏެވެ.


Male' ge Deputy Mayor inthihaabu kurun mi mahu 21 gai | Jazeera\tމާލޭގެ ޑެޕިއުޓީ މޭޔަރު އިންތިޚާބުކުރުން މި މަހު! - Jazeera\nމާލެ ސިޓީގެ ޑެޕިއުޓީ މޭޔަރު އިންތިޚާބުކުރުން މިމަހު 21 ގައި ބޭއްވުމަށް ނިންމައިފި\nއަޒްލިފާ އަބްދުﷲ June 9, 2021 72 views0\nމާލޭ ސިޓީ ކައުންސިލަށް އަލަށް އިންތިޚާބުވި ކައުންސިލަރުން\nމާލެ ސިޓީގެ ޑެޕިއުޓީ މޭޔަރު ހޮވުމަށް ބާއްވާ އިންތިޚާބު މިމަހުގެ 21 ގައި ބޭއްވުމަށް ތާވަލްކޮށްފިއެވެ.\nކައުންސިލްތަކުގެ ބެލެނިވެރިފަރާތްކަމުގައިވާ ލޯކަލް ގަވަރމަންޓް އޮތޯރިޓީ (އެލްޖީއޭ) އިން ވަނީ ސިޓީ ކައުންސިލްތަކުގެ ޑެޕިއުޓީ މޭޔަރުންނާއި، ކައުނސިލްތަކުގެ ނައިބް ރައީސުން މިހިނގާ ޖޫން މަހުގެ 20 ގެ ކުރިން ހޮވާ ނިންމުމަށް ކައުންސިލްތަކަށް އަންގާފައެވެ.\nސިޓީ ކައުންސިލްތަކުގެ މޭޔަރުންނާއި، ރަށުު ކައުންސިލްތަކުގެ ރައީސުންގެ އިތުރުން އަތޮޅު ކައުންސިލްތަކުގެ ރައީސުން އިންތިހާބުކުރަނ ރައްޔިތުންގެ ވޯޓުންނެވެ. ނަމަވެސް ސިޓީތަކުގެ ޑެޕިއުޓީ މޭޔަރުންނާއި ކައުންސިލްތަކުގެ ނައިބު ރައީސުން އިންތިހާބުުކުރަނީ ކައުންސިލްގެ މެންބަރުންގެ މެދުގައި ނަގާ ސިއްރު ވޯޓަކުންނެވެ.\nއަލަށް އިންތިހާބުކުރެވުނު ކައުންސިލްގެ ގޮނޑިތައް ބެހިފައިވާގޮތަށް ބަލާއިރު، މާލެ ސިޓީން ޕީޕީއެމްއަށް 11 ގޮނޑި ލިބިފައިވެއެވެ. މިފަހަރުގެ އިންތިޚާބުގައި އެމްޑީޕީއަށް ލިބިފައި ވަނީ މާލެ ސިޓީގެ ހަ ގޮނޑި އެވެ.އެހެންކަމުން ޑެޕިއުޓީ މޭޔަރަަކަށް އައްޔަން ކުރާނީ ޕީޕީއެމްގެ ކައުންސިލަރެކެވެ.\nމާލެ ސިޓީ ކައުންސިލްގެ ޑެޕިއުޓީ މޭޔަރު ކަމުގެ މަގާމަށް ޕީޕީއެމްގެ ހަތަރު ބޭފުޅަކު ޝައުގުވެރިކަން ފާހަގަކުރައްވައިފައެވެ. އޭގެތެރޭގައި ހިމެނެނީ ވިލިމާލެ ދާއިރާގެ ކައުންސިލަރު ނަޙުލާ އަލީ އާއި، މާފަންނު ދެކުނު ދާއިރާގެ ކައުންސިލަރު އަބްދުﷲ ނާސިރާއި، މާފަންނު މެދު ދާއިރާގެ ކައުންސިލަރު އަހްމަދު ނަރީޝްއާއި، ހުޅުމާލެ ދާއިރާގެ ކައުންސިލަރު އިބްރާހީމް ޝުޖާއުއެވެ. މި ހަތަރު މެމްބަރުންނަކީ އިދިކޮޅު ޕީޕީއެމް އަށް ނިސްބަތްވާ ހަތަރު މެމްބަރުންނެވެ.\nމިދިޔަ މެއި މަހުގެ 17 ވަނަ ދުވަހު އާ ކައުންސިލަރުން ހުވާކުރުމުގެ ރަސްމިއްޔާތު ބޭއްވި ނަމަވެސް މިހާރު ކުރިމަތިވެފައިވާ ކޮވިޑްގެ ހާލަތާއި ގުޅިގެން ބައެއް ކައުސިލަރުން ހުވާކޮށްފައިވަނީ އޮންލައިންކޮށެވެ.\nއާންމުކޮށް މި މަޤާމަށް ބޭފުޅުން އައްޔަންކުރަނީ ކައުންސިލް ހުވާ ކުރުމަށްފަހު ބާއްވާ ކައުންސިލްގެ ފުރަތަމަ ބައްދަލުވުމުގައެވެ. ނަމަވެސް ބައެއް ކައުންސިލްތަކުގެ ޑެޕިއިޓީ މެޔަރާއި ނައިބް ރައީސް ހޮވުން ފަސްކޮށްފައިވަނީ ކޮވިޑްގެ ހާލަތާއި ގުޅިިގެން ބައެއް ކައުންސިލަރުންނަށް މި ބައްދަލުވުމުގައި ބައިވެރި ނުވެވުމުގެ ސަބަބުންނެވެ.\nމާލެ ސިޓީ ފިޔަވައި އެހެން ހުރިހާ ސިޓީ ކައުންސިލްތަކުގެ ޑެޕިއުޓީ މޭޔަރުން މިހާރު ވަނީ ހޮވާފައެވެ.\nމަރާލި ކުއްޖާ އެރުވި ކަމަށް ބެލެވޭ ޓެކްސީތައް ފާސްކޮށްފި\nސޯނޫ މިފަހަރު ބައިސްކަލެއްގައި ނުކުތީ ޑެލިވަރކޮށްދޭން\nހެނބަދޫ ގޮނޑުދޮށް ހިމާޔަތްކުރުމުގެ މަސައްކަތް ފަށައިފި\nޝައިޚް އިލްޔާސްގެ ދަރުސްއެއް މާދަމާރޭ!\nއިތުރު 212 މީހަކު ކޮވިޑަށް ޕޮޒިޓިވް ވެއްޖެ\nޓީ-ޖެޓީގައި އަޅާފައި އޮތް ލޯންޗެއް ދިޔަވާތީ އެމްއެންޑީއެފުން ހަރަކާތްތެރިވަނީ\nދޮގު މައުލޫމާތު ފަތުރާތީ އިލްމުވެރިޔަކު ޖަލަށް\n"މީޑިއާތައް ޖޫރިމަނާ ކުރީ އެސެސްމަންޓެއް ހަދަމުން ދަނިކޮށް"\nއިންޑަސްޓްރިއަލް ޒޯނުގައި ހުރި ވެހިކަލްތައް ނަގަން އަންގައިފި\nފެރިދޫގެ ފެނާއި ނަރުދަމާ ގާއިމްކުރުމުގެ އަމަލީ މަސައްކަތް ފަށައިފި\nދިރާގު ކަސްޓަމަރުންނަށް ހާއްސަ އޮފަރއެއް\n"މޭ ހައެއް" ކޮމިޓީން 241 ކޮމިޓީއާ ބައްދަލުކޮށްފި\nމާލޭގެ ޑެޕިއުޓީ މޭޔަރު އިންތިޚާބުކުރުން މި މަހު!


ބިލް ގޭޓްސްއަށް ބޮޑެތި ފާޑުކިއުންތަކެއް | Sandhaanu\nބިލް ގޭޓްސްއަށް ބޮޑެތި ފާޑުކިއުންތަކެއް\nމުޅި ދުނިޔެއަށް މަޝްހޫރު މަހުޖަނެއްކަމުގައިވާ ބިލް ގޭޓްސްއާއި އޭނާގެ ޖަމްއިއްޔާ، ބިލް ގޭޓްސް ފައުންޑޭޝަނުން ވަނީ ގިނަ ކަންކަމުގައި އެހީތެރިކަން ހިލޭ ސާބަހަށް ފޯރުކޮށްދީފައެވެ. އެހެންކަމުން މުޅި ދުނިޔެއަށް ދިމާވެފައިވާ ކޮރޯނާ ވައިރަހުގެ ވަބާއިން އަރައިގަތުމަށް ގައުމުތަކުން މަސައްކަތް ކުރަމުންދާ މި ދުވަސްވަރު ގިނަ ބަޔަކު ތިބީ ބިލް ގޭޓްސްގެ ފަރާތުން އަނެއްކާވެސް ބޮޑު އެހީތެރިކަމެއް ލިބޭނެކަމުގެ ފޮނި އުންމީދުގައެވެ. ނަމަވެސް ބިލް ގޭޓްސް ވަނީ މި ބަލިމަޑުކަމާ ގުޅިގެން ފަގީރު ގައުމުތަކަށް ވެކްސިން ޖެހުމުގައި އެހީތެރިކަން ފޯރުކޮށްދިނުމަށް އިންކާރުކޮށްފައެވެ.\nބިލް ގޭޓްސް ބުނި ގޮތުގައި މި ބަލިމަޑުކަމަކީ ވަކިވަކި ފަރުދުންނަށް އެހީވާން މަޝްޢޫލު ވެވޭ ވަރަށް ވުރެ މާ ބޮޑު ކަމެކެވެ. ވެކްސިން އުފައްދާ ކުންފުނި ތަކުން އެކަންކޮށް ވެކްސިން ގައުމުތަކަށް ވިއްކަމުން އެދަނީ ވޯލްޑް ޓްރޭޑް އޯގަނައިޒޭޝަންގެ އެހީތެރިކަމުގެ ދަށުން ކަމުގައި ފާހަގަކޮށް ބިލް ގޭޓްސް ވަނީ ވެކްސިން ފަގީރު ގައުމުތަކަށް ފޯރުކޮށްދިނުމަށް އިންކާރުކޮށްފައެވެ.\nސްކައި ނިއުސްގެ ނޫސްވެރިއެއް ކަމުގައިވާ ސޯފީ ރިޖް ކުރި ސުވާލުތަކަށް ޖަވާބު ދެމުން ބިލް ގޭޓްސް ބުނެފައި ވަނީ ފަގީރު ގައުމުތަކުންވެސް ޖެހޭނީ ވެކްސިން ގަނެގެން ބޭނުންކުރާށެވެ. މިކަމާ ގުޅިގެން ގިނަ ބައެއްގެ ބޮޑެތި ފާޑުކިޔުންތައް އޭނާއަށް ވަނީ އަމާޒުވެފައެވެ.


Sarukaaru muvazzafunnah 1,000 flat dheyn nimmaifi | Mihaaru\nމިނިސްޓަރު މުއިއްޒު ނޫސްވެރިންނާ ވާހަކަ ދައްކަވަނީ: ސިވިލް ސާވިސްގެ މުވައްޒަފުންގެ ތެރެއިން ފްލެޓް ލިބޭ މީހުންނާ އަންނަ އެޕްރީލް މަހުގެ ތެރޭގައި ލިއުން ހަވާލުކުރާނެ ކަމަށް މިނިސްޓަރު ވިދާޅުވި. --ފޮޓޯ: ހުސެއިން ވަހީދު/ މިިހާރު\nސަރުކާރު މުވައްޒަފުންނަށް 1،000 ފްލެޓް ދޭން ނިންމައިފި\n12 އޮކްޓޯބަރ 2017 - 11:32 144 comments\nހައުސިން މިނިސްޓްރީގައި ބޭއްވި ޕްރެސް ކޮންފަރެންސެއްގައި މިނިސްޓަރު ޑރ. މުހައްމަދު މުއިއްޒު ވިދާޅުވީ 1،000 ފްލެޓް ދޭން ރައީސް އަބްދުﷲ ޔާމީން ނިންމަވާފައި ވަނީ ސިވިލް ސާވަންޓުންގެ ތިން ކެޓަގަރީ އަކަށް ކަމަށެވެ. މިއީ ރައްޔިތުންގެ ކުރިމަގަށްޓަކައި ރައީސް ޔާމީން ނިންމެވި ވަރަށް މުހިއްމު ނިންމުމެއް ކަމަށް މުއިއްޒު ވިދާޅުވި އެވެ.\nމި ފްލެޓްތަކަށް ކަނޑައެޅުމުގައި ބަލާ ޝަރުތަކީ، މިނިސްޓަރު ވިދާޅުވި ގޮތުގައި، ވަޒީފާގައި ދެމިހުރި މުއްދަތާއި ތައުލީމީ ފެންވަރެވެ. މި މަހުގެ އެކަކުން ފެށިގެން އަންނަ މަހުގެ 15 އާ ހަމައަށް މި ފްލެޓްތަކަށް ކުރިމަތިލެވޭނެ އެވެ.\nކެޓަގަރީތަކާއި ކަނޑައެޅި އަދަދުތައް\n- ސިވިލް ސާވިސްގެ ސަޕޯޓް ސާވިސް މަސައްކަތް ކުރާ މުވައްޒަފުންނަށް 400 ފްލެޓް.\n- ފަންނީ އަދި މެނޭޖްމެންޓް ލެވެލްގެ މަގާމްތަކުގައި މަސައްކަތް ކުރާ މުވައްޒަފުންނަށް 300 ފްލެޓް.\n- ސިވިލް ސާވިސްގެ އިދާރީ މަސައްކަތް ކުރާ މުވައްޒަފުންނަށް 300 ފްލެޓް.\nހުޅުމާލޭގައި އަޅާފައިވާ ފްލެޓްތަކެއް: ގެދޮރުވެރިކަމުގެ މަޝްރޫއުގެ ދަށުން 1،000 ފްލެޓް ސިވިލް ސާވެންޓުންނަށް ދޭން ވަނީ ނިންމާފައި.\nމިނިސްޓަރު ވިދާޅުވި ގޮތުގައި މި ފްލެޓްތަކަށް ކުރިމަތިލުމުގެ ފުރުސަތު މާލޭގައި އެކި މިނިސްޓްރީތަކުގައި މަސައްކަތްކުރާ ހުރިހާ ރޭންކެއްގެ މުވައްޒަފުންނަށް ވެސް ލިބިގެންދާނެ އެވެ. މި ފްލެޓްތައް ކަނޑައެޅުމުގައި މާލެ އާއި އަތޮޅުތަކުގެ ރައްޔިތުންގެ މެދުގައި އެއްވެސް ތަފާތުކުރުމެއް ނުގުޅެންގުޅޭނެ ކަމަށް ވެސް ވިދާޅުވި އެވެ.\n"ސަރުކާރު އޮފީހެއްގައި އުޅޭ މާލޭގެ ރަށްވެއްސެއްތޯ ނުވަތަ އަތޮޅުތެރޭގެ ރަށްވެއްސެއްތޯ ނުބަލާނެ. ސަރުކާރުގެ ވަޒީފާއެއްގައި އުޅުން މި އޮންނަ ޝަރުތަކީ،" މިނިސްޓަރު ވިދާޅުވި އެވެ.\nމުއިއްޒު ވިދާޅުވީ މި ފްލެޓްތަކާ އެކު، މާލެ އާއި ހުޅުމާލެ އަދި ވިލިމާލޭގައި އުޅޭ ސަރުކާރު މުވައްޒަފުންގެ 26 ޕަސެންޓަށް ބޯހިޔާވަހިކަން ހަމަޖެހިގެންދާނެ ކަމަށެވެ. މިއީ، ވަރަށް ބޮޑު އަދަދެއް ކަމަށް ވެސް މިނިސްޓަރު ފާހަގަކުރެއްވި އެވެ.\nމި ފްލެޓްތަކަށް ކުރިމަތިލާން މުޅި އާ ފޯމެއް ހަދައި، މިނިސްޓްރީތަކަށް ފޮނުވަން ވަނީ ނިންމައިފަ އެވެ. މި ފްލެޓްތައް ދޫކުރާނީ ވެސް ވަރަށް އިންސާފުވެރިކަމާ އެކު ދެފުށްފެންނަ ގޮތަށް ކަމަށް ވިދާޅުވި އެވެ.\nމިނިސްޓަރު ވިދާޅުވި ގޮތުގައި ހުޅުމާލޭގައި އަޅާ 7،000 ފްލެޓް ދޮޅު އަހަރު ތެރޭގައި ނިމޭނެ އެވެ. ސިވިލް ސާވަންޓުންގެ ތެރެއިން ފްލެޓަށް ކުރިމަތިލައި ޝަރުތު ހަމަވާ މީހުންނަށް އަންނަ އެޕްރީލް މަހުގެ ތެރޭގައި ލިއުން ހަވާލުކުރާނެ ކަމަށް ވެސް މުއިއްޒު ވިދާޅުވި އެވެ.\nމި މަޝްރޫއުގައި ބާކީ 6،000 ފްލެޓް ދޫކުރާނެ ގޮތް ވެސް ވަރަށް އަވަހަށް ކަނޑައަޅާނެ ކަމަށް މިނިސްޓަރު ވިދާޅުވި އެވެ.\nއިތުރު ލިޔުންތައް ހައުސިން މިނިސްޓަރު ފްލެޓް ކުރީގެ މިނިސްޓަރު ޑރ. މުހައްމަދު މުއިއްޒު ސަރުކާރު ރައީސް އަބްދުﷲ ޔާމީން


Nasheedge Vakeelehgge Gothugai Mihaaru Massakkai Nukuran - Jared - Vaguthu\nނަޝީދުގެ ވަކީލެއްގެ ގޮތުގައި މިހާރު މަސައްކަތެއް ނުކުރަން - ޖެރަރޑް\nރައީސް ނަޝީދުގެ ބައިނަލް އަގުވާމީ ވަކީލުންގެ ޓީމް\nރައްޔިތުންގެ މަޖިލީހުގެ ރައީސް އަދި ކުރީގެ ރައީސް މުހައްމަދު ނަޝީދުގެ ވަކީލެއްގެ ގޮތުގައި މިހާރު މަސައްކަތް ކުރަމުންނުދާ ކަމަށް ޖެރަރޑް ޖެންސާ ވިދާޅުވެއްޖެއެވެ.\nޖެރާޑްއަކީ ކުރީގެ ރައީސް އަބްދުﷲ ޔާމީންގެ ވެރިކަމުގައި، ރައީސް ނަޝީދުގެ މައްޗަށް 13 އަހަރުގެ ޖަލު ހުކުމެއް އިއްވުމާއި ގުޅިގެން، އެކުލަވައިލެއްވި ބައިނަލް އަގުވާމީ ވަކީލުންގެ ޓީމްގައި އިސްކޮށް އުޅުއްވި ވަކީލެވެ.\nއޭނާ މިހެން ވިދާޅުވެފައި ވަނީ، ޓްރާންސް މޯލްޑިވިއަން އެއާވޭސް (ޓީއެމްއޭ)ގެ ބޮޑު ހިއްސާ އޮންނަ ބެއިން ކެޕިޓަލްގެ ވަކީލެއްގެ ގޮތުގައި ޖެރަރޑް ހިމެނޭތީ އެކަމާއި ގިނަބަޔަކު ފާޑުކިޔުންތައް އަމާޒުވަމުން އަންނަ ދަނޑީވަޅެއްގައެވެ. އޭނާއަކީ ރައީސް ނަޝީދު އާއި ގާތް ގުޅުމެއް އޮންނަ މީހެކެވެ.\nޖެރަރޑް މިއަދު ޓްވީޓާ މެދުވެރިކޮށް ވިދާޅުވީ، ރައީސް ނަޝީދުގެ ލޯޔަރެއްގެ ގޮތުގައި މަސައްކަތް ކުރަމުން ނުދާތާ ދޮޅު އަހަރަށްވުރެ ގިނަ ދުވަސް ވެދާނެ ކަމަަށެވެ.އެ ޓުވީޓާއި ގުޅިގެން ގިނަބައެއްގެ ފާޑުކިޔުންތައް ދަނީ އަމާޒުވަމުންނެވެ.\nއާ ސީޕްލޭން ޓާމިނަލް މައްސަލާގައި ރައީސް ނަޝީދު، ޓީއެމްއޭއާ އެއްކޮޅަށް ވާހަކަދައްކާއިރު، ރައީސް ނަޝީދު ޖެރަރޑް އާއި ޓީއެމްއޭގެ ފަރާތްތަކާއި ބައްދަލު ކުރި ކަމަށް ބުނެ އެފަދަ މައްސަލައެއްވެސް ވަނީ ފެންމަތިވެފައެވެ.\nފެބުރުއަރީ 14, 2020 17:20\nރައީސް ޔާމީން އިންދެވި ގަސްތަކުގެ މޭވާތައް ހިތަކަށް ލިބިފައޮތްއިރުވެސް އެ މޭވާތައް ރީތިކޮށް ކާންވެސް ނޭގޭ ދޯ؟\nފެބުރުއަރީ 14, 2020 19:38\nފެބުރުއަރީ 14, 2020 21:38\nމިހާރު ކުރާކައް ނުޖެހޭނެނު މިހާރު އެހެރީ މިނިވަން ވެފައި ބަލަ ކަނބުލޮ ހީކުރަނީ މިގައުމުގެ އެންމެންނަކީވެސް މޮޔައިން ކަމައްތަ ތިޔަ މަސައް ކަތުންނާ ވާހަކަތަކުން މިއިނގެނީ މިހާރު ތިޔަ އަތުލާން ތިޔަ އުޅެނީ ކިނބުލޮ ކުރި މަސައްކަތުގެ އުޖޫރަ ޓީއެމްއޭގެ ނަމުގައި ވެދުން ވައްސަލާމް


ތާރީޚް: 08 ނޮވެންބަރު 2018\nޝަރުޢީދާއިރާގެ މަލީ ކަންތަކާއި ގުޅޭގޮތުން އިންޓަރނަލް އޮޑިޓުގެ ފަންނަށް ބޭނުންވާ ދިރާސާތައްކުރުން.\n2018 ނޮވެންބަރު 18 ވާ އާދީއްތަ ދުވަހުގެ 13:30ގެ ކުރިން ޑިޕާޓްމަންޓް އޮފް ޖުޑީޝަލް އެޑްމިނިސްޓްރޭޝަނަށް ހުށަހެޅުއްވުން އެދެމެވެ.\nމަސައްކަތަށް ބޭނުންވާ ހުނަރަށް :10


“ބޯލާނަން،” އަހަރެން އިންޒާރުދިނީމެވެ. “މި ފުޅި އަތުލައިފިއްޔާ ދެން ވެސް ހުންނާނެ އަހަންނަށް ބޮވޭނެ އެއްޗެހި. އަހަރެން މަރުވާން ބޭނުން ނޫނިއްޔާ ރާޝިދު ބަހައްޓާ!”\n“ނޯންނާނެ އެހެން ގޮތެއް،” އަހަރެން ނެގި ދެވަނަ ފުޅި ވެސް އަތުލަމުން އަހްސަން ބުންޏެވެ. “މަ އަދި ހިޔެއްނުކުރަމޭ ތިހާވަރު ވެފަހުރި ކަމަކަށް. މޫނިއަށް ހީވޭތަ ރާޝިދަށް ދެން މި ގޭގަ ހުރެވޭނެހެން؟”\n“އަހްސަނަށް ހީވޭތަ ތި ފުޅި ފޮރުވިޔެކޭ ކިޔާފަ އަހަރެން ހުއްޓުވޭނެހެން؟” ފެންކަޅިވެފައި ހުރެގެން އަހަރެން ބުނީމެވެ. “އަހަރެންގެ ނޭވަޔަށް އުނދަގޫކުރާ ކޮންމެ ފަހަރަކު އަހްސަން ހުންނާނެތަ އަހަންނަށް ބޭސްދޭން؟ ތި ފުޅި ފޮރުވައިފިއްޔާ ދެން ގަންނާނީ ތިޔަށް ވުރެ ބޮޑު ފުޅިއެއް.”\n“މޫނި! މޫނި! ތެދުވެބަލަ!” އަހްސަން ބުންޏެވެ.\n“ކިހިނެއްވީ؟” ލޯހުޅުވައިލައިފައި އަހަރެން އެހީމެވެ.\n“ތެދުވެބަލަ!” އަނެއްކާ ވެސް އަހްސަން ބުންޏެވެ.\n“ކުރި ކަންތައް ބުނޭ!” ހަރުކަށި ރާގެއްގައި މަޑުމަޑުން އަހްސަން ބުންޏެވެ. “ކީއްކުރީ؟”\n“ކުރި ކަންތަކޭ؟” އަހަންނަށް ވެސް ކުރެވުނީ ސުވާލެކެވެ. “ކޮންކަމެއްތަ ކުރީ؟ ކީކޭ ތި ކިޔަނީ؟”\n“މި ކިޔަނީ ރާޝިދާ އެކުގަ އުޅުނު ގޮތާ ކުރި ކަންތަކާ ކިޔައިދޭށޭ!” އަހްސަން ރުޅިއައިސްފައި ބުންޏެވެ.\n“އަހަރުމެން ކަމެއް ނުކުރަން،” އަހަރެން ތެދަށް ބުނީމެވެ. “އާނ އޭނަ ދެކެ ލޯބިވިން. އަދިވެސް އޭނަދެކެ އަހަރެން ލޯބިވޭ! އެއްވެސް ޖެހިލުމެއް ނެތި މި ބުނަނީ. ހަމަ ވަރަށް ލޯބިވޭ!”\n“ދެ މީހުން ކީއްހޭކުރީ؟ ބުނޭ!” އަނެއްކާ ވެސް އަހްސަން އެހިއެވެ. “ކުރި ކަންތައް ކިޔައިނުދީފިއްޔާ..”\n“ކަމެއް ކުރި ނަމަތާ ކިޔައިދޭނީ،” އަހަރެން ބުނީމެވެ. “އަހަރުމެން ވާހަކަދެއްކީ. ދެން އެކީގަ އުޅުނީ. އޭގެ އިތުރަށް ދެން ކޮން ކަމެއް..”\n“ނުވާނެ އެހެނެއް،” އަހްސަން ގަބޫލެއްނުކުރިއެވެ. “ހިނގާ ހޮސްޕިޓަލަށް ދާން. ޓެސްޓުކުރަން ވެސް މަ ބޭނުން.”\n“އައްޗީޑި!” އަހަރެން ބުނީމެވެ. “އަހަރެން ހީ ވެސް ނުކުރަން އަހަންނާ ދޭތެރޭ އަހްސަން.. އަހްސަނަށް ކެރޭނެތަ އަހްސަންގެ އަންހެނުން ގޮވައިގެން ހޮސްޕިޓަލަށް ގޮސް ތިޔަ ޓެސްޓެއް ހަދާށޭ ބުނަން؟ އަހަރެން މި ބުނަނީ..”\n“ހެވޭ!” އަހަރެންގެ ވާހަކަ މެދުކަނޑައިލައިފައި އަހްސަން ބުންޏެވެ. “މޫނި ދައްކާ ވާހަކަ ގަބޫލެއްނުކުރެވޭ! ޑޮކްޓަރު ބުނީމަ ގަބޫލުކުރާނީ.”\n“ޑޮކްޓަރަށް ދާން ތައްޔާރުވޭ!” ނުކުންނަމުން އަހްސަން ބުންޏެވެ. “އުހުނ! މި އަންނަނީ ޑޮކްޓަރު ގޮވައިގެން.”\nއިޓަލީ މީހާ ބަލިވެ ހުއްޓާ ފުރުވައިލެވުނީ ކީއްވެ؟


Hukuru Khuthubaa: Adhulu Insaaf Kashavaru Kurumaai Aniyaaveri Gaazeen'nah Huri Nurahkaluge Vaahaka\nހުތުބާ: އަދުލު އިންސާފު ކަށަވަރުކުރުމާއި އަނިޔާވެރި ...\nޚިޔާނާތުގެ ފައިސާ މިލިއަން ޑޮލަރުން ވަން ...\nހުތުބާ: އަދުލު އިންސާފު ކަށަވަރުކުރުމާއި އަނިޔާވެރި ގާޒީންނަށް ހުރި ނުރައްކާގެ ވާހަކަ!\nby vomadmin February 23, 2019\nދައުވާ ކުރެވޭ މައްސަލަތަކުގެ ޝަރީއަތްތައް އަވަހަށް ނިންމުމަކީ އަދުލު އިންސާފު ކަށަވަރުކުރުމަށްޓަކާ ކޮންމެހެން ކުރަންޖެހޭ ކަމެއްކަމަށް އިއްޔެގެ ހުކުރު ހުތުބާގައި ވިދާޅުވެއްޖެއެވެ.\n”އަދުލުއިންސާފު ލިބުމަކީ މުޖުތަމައުގެ ހަމަޖެހުން“ މި މައުޟޫގެ މައްޗަށް މިއަދު ދިން ހުކުރު ހުތުބާގައި ވަނީ އަދުލު އިންސާފު ކަށަވަރުކުރުމަށް ކުރަންޖެހޭ ކަންތައްތަކާއި އަނިޔާވެރި ގާޒީންނަށް ގިޔާމަތްދުވަހުން ހުރި ބިރުވެރިކަމުގެ ވާހަކަ ވިދާޅުވެފައެވެ.\nއެގޮތުން އިސްލާމްދީން ބަޔާންކުރާގޮތުގައި އަދުލުވެރިކަން ގާއިމްކޮށް އިންސާފު ކަށަވަރުކުރުމަކީ ވެރިންނާއި ރައްޔިތުން ބައިވެރިވެގެން ކުރަންޖެހޭ މަސައްކަތެއްކަން ފާހަގަކުރައްވާ ހުތުބާގައި ވިދާޅުވީ، އަދުލު އިންސާފު ގައިމްކޮށް ކަށަވަރު ކުރުމަށްޓަކާ ކޮންމެ މީހަކުވެސް އަދާކުރަންޖެހޭ ޒިންމާތަކެއްވާ ކަމަށެވެ.\nއަދި މުޖުތަމައުގެ ކަންކަމާ ހަވާލުވެތިބޭ ފަރާތްތަކުން އެފަރާތްތަކުގެ މަސްއޫލިއްޔަތު ފުރިހަމައަށް އަދާކޮށްގެން މެނުވީ އަދުލު އިންސާފު ގާއިމެއް ނުކުރެވޭނެކަމަށް ވިދާޅުވެފައިވެއެވެ.\nއެގޮތުން، އަދުލުވެރިކަމުގެ ތެރޭގައި ހިމެނޭ އެއް ކަމަކީ ދެޞަމުންގެ މެދުގައި އަދުލު އިންސާފުން ޝަރީއަތް ހިންގުމާއެކު އެއްވެސް ތަފާތު ކުރުމެއްނެތި ނުފޫޒުތަކުން އެއްކިބާވެހުރެ، އަދުލު އިންސާފުން ހުކުމް ކުރުން ކަމަށް ހުތުބާގައި ވިދާޅުވިއެވެ.\n”ހަމަކަށަވަރުން އަމާނާތްތައް އޭގެ އަހުލުވެރިންނަށް އަދާކުރުމަށް ﷲ ތިޔަބައިމީހުންނަށް އަމުރުކުރައްވަތެވެ. އަދި، މީށްތަކުންގެ މެދުގައި ތިޔަބައިމީހުން ހުކުމްކުރާނަމަ، އަދުލަށް ހުކުމް ކުރުމަށް ވެސް އަމުރު ކުރައްވަތެވެ،“ މާތްﷲ ވަހީކުރައްވާފައިވާ ބަސްފުޅެއްގެ މާނައިގައިވެއެވެ.\nއަދި ވިދާޅުވީ، ދައުވާ ކުރެވޭ މައްސަލަތަކުގެ ޝަރީއަތްތައް އަވަހަށް ނިންމުމަކީ އަދުލު އިންސާފު ކަށަވަރުކުރުމަށްޓަކާ ކޮންމެހެން ކުރަންޖެހޭ ކަމެއް ކަމަށާއި ގާނޫނުގެ ކުރިމަތީގައި އެންމެންނަކީ ހަމަހަމަ ބައެއްކަމުގެ ޔަގީންކަން ރައްޔިތުންނަށް ލިބެންޖެހޭ ކަމަށެވެ.\n”ކުށެއް ނުކުރާހާ ހިނދަކު ކުށްވެރިނުވެ ހުރުމުގެ ހައްގު ކޮންމެ ރައްޔިތަކަށްމެ ކަށަވަރުވާންޖެހެއެވެ. އަދި ހަމައެހެންމެ ކުށަކަށް އަރައިގަނެފިނަމަ ގާނޫނުގައި ކަނޑައެޅިފައިވާ އަދަބުން އެއްވެސް މީހަކު ސަލާމަތް ނުވާނެކަން ކޮންމެ ރައްޔިތަކަށްމެ ގަބޫކުރެވޭ މިންވަރަށް އަދުލު އިންސާފުގެ ނިޒާމު ހަރުދަނާވާންޖެހެއެވެ،“ ހުތުބާގައި ވިދާޅުވެފައިވެއެވެ.\nހުތުބާގައި އަދުލުވެރި ގާޒީންނާއި އަނިޔާވެރި ގާޒީންނަށް ހުރި ވާހަކަތަކަށް ވެސް އަލިއަޅުއްވާލައްވާފައިވެއެވެ.\nއެގޮތުން އަދުލުވެރި ގާޒީންނަށް ﷲގެ ހަޒްރަތުގައި މަތިވެރި ދަރަޖަ ލިބޭނެކަމުގެ އުފާވެރި ހަބަރު ދެއްވާފައިވާކަން ފާހަގަކުރައްވާ ކީރިތި ރަސޫލާ …. ހަދީޘް ކުރައްވާފައިވާ ބަސްފުޅެއްގެ މާނަ ވަނީ ވިދާޅުވެފައިވެއެވެ.\nހަދީޡް ބަސްފުޅުގެ މާނައިގައިވަނީ:\nއަދި އަނިޔާވެރި ގާޒީންނަށް ޤިޔާމަތްދުވަހުން ހުރި ނުރައްކާތެރިކަމާއި ވައީދުގެ ބަސްފުޅުތަކުގެ ވާހަކަތައް ވެސް ހުތުބާގައި ވިދާޅުވިއެވެ.\nއެގޮތުން އަނިޔާވެރި ގާޒީންނަށް ހުރި ނުރައްކާތެރިކަމުގެ ވާހަކަ ބަޔާން ކުރައްވާ ކީރިތި ރަސޫލާ ހަދީޡް ކުރައްވާފައިވާ ބަސްފުޅެއްގެ މާނައިގައިވަނީ:\nލާމަރުކަޒީ ޤާނޫނަށް އަންނަ ބޮޑުބަދަލު ހެޔޮގޮތުގައި ތަންފީޒު ކުރެވިގެންދާނީ މޭޔަރާއި، ރަށްރަށުގެ ކައުންސިލް ރައީސުން އިންތިޙާބް ކުރުމުގައި ޤާބިލް ...\nvomadmin November 9, 2019\nމިހާތަނަށް ދިވެހި ދައުލަތުން ހިންގި އެންމެ ބޮޑު ޚިޔާނާތުގެ މައްސަލަ ކަމަށްވާ އެމްއެމްޕީއާރުސީގެ މައްސަލާގައި ހަމައެކަނި ކުރީގެ ރައީސް ...


މޫދަށް އެރި އުޅުނު ޑޮކްޓަރު ގެއްލިގެން ހޯދަނީMikal News\nޑޮކްޓަރު ހޯދުމަށް މިރޭ ހަރަކާތްތެރިވާ ޓީމްގެ ބައެއް މީހުން ކަނޑުގެ ސަރަހައްދު ބެލުމަށްޓަކައި ފުރަން ތައްޔާރުވެގެން\nމޫދަށް އެރި އުޅުނު ޑޮކްޓަރު ގެއްލިގެން ހޯދަނީ\n10 މެއި 2015, 19:31 |\nފުވައްމުލަކު އަތޮޅު ހޮސްޕިޓަލުގައި މަސައްކަތް ކުރަމުން އަންނަ އެތެރެ ހަށީގެ ހާއްސަ ޑޮކްޓަރު ޚާލިދު ޔޫސުފު މިރޭ މޫދަށް ގެއްލިގެން ހޯދުމުގެ މަސައްކަތް ކުރަމުން އެބަގެންދެއެވެ.\nމިއަދު ހަވީރު ޑޮކްޓަރާއި އޭނާގެ އަންހެނުން ހިގާލަން ގޮސްފައި މާނޭރެ ފަންނާއި ހަމަވުމުން މޫދަށް އެރި ފަތާލާފައި ދާންކަމަށް ބުނެ ޕާކިސްތާނު ޑޮކްޓަރު ޚާލިދު މޫދަށް އެރުނީ ކަމަށް ޑޮކްޓަރުގެ އަންހެނުންނާއި ހަވާލަދީ ހޮސްޕިޓަލުގެ މުވައްޒަފަކު ބުންޏެވެ. ޚާލިދު ޔޫސުފަކީ އާއްމުކޮށް މާނޭރެ ފަންނަށް މޫދަށް ގޮސް އުޅޭ، ރަނގަޅަށް ފަތަން ދަންނަ މީހެއްކަމަށް ވެސް ގެއްލިގެން ހޯދަމުންދާ ޑޮކްޓަރުގެ އަންހެނުންނާއި ހަވާލަދީ ހޮސްޕިޓަލުގެ މުވައްޒަފު ބުންޏެވެ.\nފުލުހުން ވިދާޅުވީ މިއަދު ހަވީރުގެ ވަގުތެއްގައި ފުވައްމުލަކު މާނެރު ސަރަޙައްދަށް މޫދަށް އެރި އުޅެނިކޮށް ބިދޭސީއަކު ގެއްލިގެން ފުލުހުންނަށް ހުށަހެޅުމާ ގުޅިގެން އޭނާ ހޯދުމުގެ މަސައްކަތް ފުލުހުންނާ މޯލްޑިވްސް ނެޝަނަލް ޑިފެންސް ފޯސްގެ ބޭކަލުންނާ ފުވައްމުލަކު ކައުންސިލްތަކުގެ މެމްބަރުންނާ ފުވައްމުލަކު ރައްޔިތުން ގުޅިގެން ކުރަމުން ގެންދާކަމަށެވެ.\n“މިޙާދިސާގެ ޚަބަރު ފުލުހުންނަށް ހުށަހަޅާފައިވަނީ 18:15 ހާއިރު، އެވަގުތުން ފެށިގެން އޭނާ ހޯދުމުގެ މަސައްކަތް ކުރަމުންދާއިރު އޭނާއާ ބެހޭ އެއްވެސް މަޢުލޫމާތެއް އެއްވެސް ފަރާތަކަށް ލިބިއްޖެނަމަ ފުލުހުންނާ ގުޅޭ ނަމްބަރު 119 ނުވަތަ 3322111 އަށް ނުވަތަ ފުވައްމުލަކު ޕޮލިސް ސްޓޭޝަންގެ ނަމްބަރު 9792803 އަށް ގުޅުއްވައި މަޢުލޫމާތު ޙިއްސާ ކުރެއްވުން އެދެން” ފުލުހުން ވިދާޅުވިއެވެ.\nމިރޭ 6:00 އެހާކަންހާއިރުން ފެށިގެން އާއްމުންގެ ތެރެއިން ބަޔަކާއި ފުލުހުން އެކުވެގެން، ގެއްލިގެން އުޅޭ ޑޮކްޓަރު ހޯދުމުގެ މަސައްކަތް ކުރަމުން އެބަދެއެވެ. ޑައިވިން ބައްތި ހިފައިގެން އެހިސާބުން ފަރުމައްޗާއި މޫދު އަދި ކަނޑުގެ ސަރަޙައްދު ވެސް ބެލުމުގައި މީހުން އަންނަނީ ހަރަކާތްތެރި ވަމުންނެވެ. އަދި ކަނޑުގެ ބޭރު ސަރަހައްދު ބެލުމައްޓަކައި، ބަނދަރުން ދެ ދޯންޏެއް މިރޭގެ 9:15 އެހާކަންހާއިރު ފުރައިފައިވެއެވެ.\nމިއަދަކީ ފުވައްމުލަކަށް ވެސް ވައި ބާރު މޫސުން ގޯސް، ދުވަހެކެވެ.


އުނގޫފާރު ޕޮލިސް | | ungoofaaru.com\nޓޫރިޒަމް މިނިސްޓްރީން އިންތިޒާމު ކޮށްގެން ރ އަތޮޅުގެ ރިސޯޓުތަކާއެކު އުނގޫފާރު ގައި ބާއްވާ މަހާސިންތާއަށް އުނގޫފާރު ޒީނަތްތެރި ކުރުމުގެ މަސައްކަތް ފޯރީގައި ކުރިއަށްއެބަދެއެވެ. އުނގޫފާރުގެ މުވައްސަސާތައް ގުޅިގެން…\nނޯތު ޑިވިޝަންގެ ނ، ރ، ބ އަދި ޅ އަތޮޅުގައި މަސައްކަތްކުރާ ފުލުހުންގެ މެދުގައި ބޭއްވި “ޑީސީ ފުޓުސަލް ކަޕް 2019” ރ އަތޮޅު ޕޮލިސް ޓީމު…\nއިބްރާހީމް ޒަޔާން 15 ނޮވެމްބަރ 2019\nނޯތު ޕޮލިސް ޑިވިޝަންގެ4އަތޮޅު ގައި މަސައްކަތް ކުރާ ފުލުހުންގެ މެދުގައި އުނގޫފާރު ގައި ކުރިއަށްދާ “ޑީސީ ފުޓުސަލް ކަޕް 2019” ގެ ހަތަރު ވަނަ…\nއެއްމެ ފަހުގެ ޗެމްޕިއަން ޅ އަތޮޅު ޕޮލިސް ބަލިކޮށް ރަނަރަޕް ނ އަތޮޅު ޕޮލިސް ފުރަތަމަ މޮޅު ހޯދައިފި\nނޯތު ޕޮލިސް ޑިވިޝަންގެ4އަތޮޅު ގައި މަސައްކަތް ކުރާ ފުލުހުންގެ މެދުގައި އުނގޫފާރު ގައި ކުރިއަށްދާ “ޑީސީ ފުޓުސަލް ކަޕް 2019” ގެ ތިން ވަނަ…\nމިއަދު ހަވީރު ފެށި “ޑީސީ ފުޓުސަލް ކަޕް 2019” ގެ ފުރަތަމަ މެޗު ރ އަތޮޅު ޕޮލިސް ފަސޭހަ ކަމާއެކު ކާމިޔާބު ކޮށްފިއެވެ. ރ އަތޮޅު ޕޮލިސް…\nމިއަދު ފެށުމަށް ހަމަޖެހިފައިވާ ޑިވިޝަން ކޮމާންޑަރ ފުޓުސަލް ކަޕްގައި ބައިވެރިވާ ޓީމުތައް މިއަދު އުނގޫފާރަށް އައުމުން ސަޤާފީ ހަރަކާތް ތަކާއެކު މަރުހަބާ ކިއުން އޮންނާނެއެވެ. މިއަދު 10…\nމާދަމާ ހަވީރު އުނގޫފާރުގައި ފެށުމަށް ހަމަޖެހިފައިވާ ޑިވިޝަން ކޮމާންޑަރު ފުޓުސަލް ކަޕްގައި ޕްލާސްޓިކް ފެންފުޅި ބޭނުން ނުކުރުމަށް ނިންމައިފިއެވެ. މިގޮތަށް ނިންމާފައި ވަނީ މިހާރު ކުރިއަށްދާ ސިންގަލް…\nއުތުރު ސަރަހައްދުގެ4އަތޮޅުގެ ޕޮލިހުންގެ މެދުގައި ކުރިއަށްދާ “ޑީސީ ކަޕް” ފުޓު ސަލް މުބާރާތުގެ ގުރުއަތުލުން ރޭ ބާއްވައިފިއެވެ. ގުރުއަތު ލުމުގެ ރަސްމިއްޔާތު އޮތީ ރޭ…\nއިބްރާހީމް ޒަޔާން 20 އޮކްޓޯބަރ 2019\nނޯތޮ ޕޮލިސް ޑިވިޜަން ފުޓުސަލް ކަޕް ގެ އިންތިޒާމް ތައް މިފަހަރު އުފާ އިން\nނޯތު ޕޮލިސް ޑިވިޜަންގައި ހިމެނޭ ނ، ރ، ބ އަދި ޅ އަތޮޅުގެ ފުލުހުންގެ މެދުގައި ބާއްވާ ފުޓުސަލް މުބާރާތުގެ އެއްމެހައި އިންތިޒާމް ތަކެއް މިފަހަރު ކުރިއަށް…\nއެކި މައްސަލަތަކާ ގުޅިގެން ފުލުހުންގެ ބެލުމުގެ ދަށަށް ގެނެސްފައިވާ ތަކެތީގެ ތެރެއިން، ރ. އުނގޫފާރު ޕޮލިސް ސްޓޭޝަންގެ ބެލުމުގެ ދަށުގައި ހުރި ބަނގުރާ ނައްތައިލައިފިއެވެ. މިތަކެތި ނައްތައިލާފައިވަނީ މިހިނގާ އޮކްޓޫބަރު…


ބަޣާވާތާއި، އަނިޔާކުރުމާއި ދެކޮޅަށް ޒުވާނުން ސުލްހަވެރި ހިނގާލުމެއް ބާއްވައިފި – Maldivian Democratic Party\nބަޣާވާތާއި، އަނިޔާކުރުމާއި ދެކޮޅަށް ޒުވާނުން ސުލްހަވެރި ހިނގާލުމެއް ބާއްވައިފި\n7 ފެބްރުއަރީގައި ސިފައިންނާއި ފުލުހުންގެ ބަޔަކު ހައްލާލައިގެން ރާއްޖޭގެ ބައެއް މަހުޖަނުންނާއި، ސިޔާސީ ބައެއް ފަރާތްތަކުން ރާއްޖެއަށް ގެނައި ނުރައްކާތެރި ބަޣާވާތާއި، އެ ބަޣާވާތަށް ފަހު ވެރިކަމާ އަމިއްލައަށް ހަވާލުވި ބަޣާވާތުގެ އިސް ލީޑަރު، ރާއްޖޭގެ އިންތިޚާބީ ރައީސުލްޖުމްހޫރިއްޔާގެ ނައިބު ޑރ. މުޙަންމަދު ވަޙީދު ޙަސަން މަނިކުގެ ބާޣީ ސަރުކާރުގެ އަނިޔާވެރިކަމާ ދެކޮޅަށް ޒުވާނުން މިއަދު ސުލްހަވެރި ހިނގާލުމެއް ބާއްވައިފިއެވެ.\nމާލޭގައި ހަރަކާތްތެރިވާ ގިނަ ޢަދަދެއްގެ ކްލަބްތަކުން އިސްނަގައިގެން މާލޭގެ ބޮޑެތި މަގުތަކުގައި ސުލްހަވެރިކަމާއި އެކު އަޑު އުފުލައި ބޭއްވި މިމުޒާހަރާގައި ދެޖިންސުގެ ޒުވާނުންވެސްވަނީ ބައިވެރިވެފައެވެ.\nމާލޭގައި ހަރަކާތްތެރިވާ ގިނަ ޢަދަދެއްގެ ކްލަބްތަކުން އިސްނަގައިގެން މާލޭގެ ބޮޑޮތި މަގުތަކުގައި ސުލްހަވެރިކަމާއި އެކު އަޑު އުފުލައި ބޭއްވި މިމުޒާހަރާގައި ދެޖިންސުގެ ޒުވާނުންވެސްވަނީ ބައިވެރިވެފައެވެ.\nޒުވާނުންގެ މުޒާހަރާގައި މައިގަނޑުގޮތެއްގައި ޑިމާންޑް ކޮށްފައިވަނީ ބާޣީން ރައްޔިތުންނަށް މިހާރު ކުރަމުންގެންދާ އަނިޔާތައް ކުރުން ހުއްޓާލުމަށާއި އެމްޑީޕީން އެދެމުންދާ އަވަސް އިންސާފުވެރި އިންތިހާބަށް ދިއުމަށެވެ. އަދި ޒުވާނުން ބޭނުންވަނީ އަނިޔާ ނުކުރާ ސަރުކާރެއްކަމަށާއި ޒުވާނުންގެ ހިއްސާއާއިއެކު ރައްޔިތުންގެ ވޯޓުން ހޮވާ ވެރިއެއްކަމަށްވެސް ޒުވާނުންވަނީ މުޒާހަރާގައި ގޮވާލާފައެވެ.\nޒުވާނުންގެ މުޒާހަރާ ކުރިއަށް ދިޔައިރު މަޖީދީ މަގުން ނަލަހިޔާ ހޮޓެލް ކުރިމަތިން އޯކިޑްމަގަށް ނުވަދެވޭގޮތަށް ބާޣީ ސަރުކާރުގެ ފުލުހުންވަނީ މަގުތައް ބަންދުކޮށްފައެވެ. މިއީ ބާޣީ ވަހީދު ދިރިއުޅޭ ހިލާލީ ގޭދޮށަށް ޒުވާނުން އެއްވެ މުޒާހަރާކޮށްފާނެތީ ބާޣީން ބިރުންކުރިކަމެއްކަމަށް މުޒާހަރާގައި ބައިވެރިވި ޒުވާނުން ބުނެއެވެ.


ޢަލަޤު ސޫރަތުގެ ތަފްސީރު5– DhiSalafiyyah\nޢަލަޤު ސޫރަތުގެ ތަފްސީރު 5\n09/06/2016 ތަފްސީރު, ޤުރުއާނާއި އޭގެ ޢިލްމުތައްއައްޝައިޚް ޢިމްރާން މުޙައްމަދު ޢަލީ\nﷲ ތަޢާލާ ވަޙީކުރައްވާފައިވަނީ އެއިލާހު އިންސާނާ ޚަލްޤުކުރެއްވީ ގަނޑުލޭކޮޅެއްގެ ޛަރީޢާއިންކަމުގައެވެ. ދެން އެއަށްފަހު އިންސާނާ އެހެންގޮތްތަކަށް ބަދަލުވެގެންދެއެވެ. އަދި އެހެން އާޔަތެއްގައި ވަޙީކުރައްވާފައިވަނީ އޭނާ ޚަލްޤުކުރައްވާފައިވަނީ މަށިންކަމުގައެވެ. އަދި އެހެން އާޔަތެއްގައި ވަޙީކުރައްވާފައިވަނީ މުށިތަކެއްފަދަ ހިކިމަށިން ޚަލްޤުކުރައްވާފައިވާކަމެވެ. އަދި އެހެން އާޔަތެއްގައިވަނީ ގަދަޔަށް އޮހޮރެގެންދާ ފެނަކުންނެވެ. އަދި އެހެން އާޔަތެއްގައިވަނީ ދެރަވެގެންވާ ފެނަކުންކަމަށެވެ. މިއީ ފުށުއެރުމެއް ހެއްޔެވެ؟\nޖަވާބު: މިކަމުގައި ފުށުއެރުމެއް ނެތެވެ. އަދި ﷲ ގެ ކަލާމްފުޅުގައި ފުށުއެރުމެއް އޮތުމަކީ ވާނޭ ކަމެއް ނޫނެވެ. އަދި ރަސޫލާ صلى الله عليه وسلّم ގެ އަރިހުން ޞައްޙަކޮށް ޘާބިތުވެފައިވާ ހަދީޘްތަކުގައިވެސް ފުށުއެރުމެއް ނޯންނާނެއެވެ.\nފަހެ ﷲ ތަޢާލާ ވަޙީކުރެއްވިއެވެ.\n﴿ أَفَلَا يَتَدَبَّرُونَ الْقُرْآنَ ۚ وَلَوْ كَانَ مِنْ عِندِ غَيْرِ اللَّـهِ لَوَجَدُوا فِيهِ اخْتِلَافًا كَثِيرًا ﴾ [النساء: 82]\nމާނައީ: “ފަހެ، ޤުރުއާނާމެދު އެއުރެން ވިސްނައި ފިކުރު ނުކުރަނީހެއްޔެވެ؟ އެ ޤުރުއާނަކީ، ﷲ ނޫން އެހެން ފަރާތަކުން އައި އެއްޗެއް ކަމުގައިވީނަމަ، ގިނަވެގެންވާ ތަފާތުތައް އެއިން އެއުރެންނަށް ފެނުނީހެވެ.”\nނަމަވެސް ﷲ ތަޢާލާ އިންސާނާގެ ފެށުން އައިގޮތް އެކި ގޮތްގޮތަށް ބަޔާންކުރައްވައެވެ. އެހެނީ އެންމެ ފުރަތަމަ އިންސާނާ ޚަލްޤުކުރެއްވުނީ ވެލީންނެވެ. ދެން އެއަށް ފެން އެޅުމުން އެވީ މަށްޓަށެވެ. ދެން މުއްދަތަކަށްފަހު އެވީ ކިސަޑުން އުފެދިފައިވާ މަށްޓަށެވެ. ދެން އެއަށްފަހުވީ މުށިތަކެއްފަދަ ހިކި މަށްޓަށެވެ. އެބަހީ: އޭގައި ޖެހުމުން މުށިން ގޮވާފަދަ އަޑު (ސެރަމިކް އެއްޗެތިން ގޮވާފަދަ އަޑު) އިވޭނެއެވެ. ދެން އެއަށްފަހު މަހާ ކައްޓާ ލެއާ އަދި ނާރުތައް ޚަލްޤުކުރެއްވިއެވެ. މިއީ އާދަމުގެފާނު ޚަލްޤުކުރެއްވުނު ގޮތެވެ. އެކަލޭގެފާނުގެ ދަރިފަސްކޮޅު ޚަލްޤުކުރެއްވެނީ އެންމެ ފުރަތަމަ މަނިތިއްކަކުންނެވެ. އެއީ ދެރަވެގެންވާ ފެނެވެ. އަދި ގަދަޔަށް އޮހޮރެގެންދާ ފެނަކީ އެއީއެވެ.\nއެ މަނިތިކި ރަޙިމުގައިވާނީ ސާޅީސް ދުވަހަށެވެ. ދެން ސާޅީސްވުމުން މަޑުމަޑުން ގަނޑު ލޭކޮޅަކަށްވެއެވެ. ދެން އެއަށްފަހު މަޑުމަޑުން ބޮޑުވެ، ހަރުވެއެވެ. އަށްޑިހަދުވަސްވުމުން އެވަނީ މަސްކޮޅަކަށެވެ. އެއަށް مُضْغَة ކިޔަނީ އެއީ އަނގައަށްލާފައި ހަވާލެވޭ ވަރުގެ ބޮޑު މިނުގެ މަސްކޮޅަކަށްވާތީއެވެ. ދެން އެގޮތުގައި އިތުރު ސާޅީސް ދުވަސް އޮންނާނެއެވެ. އޭރުން އެވީ ޖުމްލަ ސަތޭކަވިއްސެވެ. މަހުން ގުނާނަމަ އެވީ ހަތަރު މަހެވެ. ހަތަރުމަސްވުމުން ރަޙިމުތަކާ ޙަވާލުވެވަޑައިގެން ހުންނަ މަލާއިތާ ފޮނުއްވައެވެ. ފަހެ އެބޭކަލަކު ވަޑައިގެން ފުރާނަ އަޅުއްވައެވެ. އަދި ﷲ ގެ އިޛުނަފުޅާއެކު ހަށިގަނޑުގެ ތެރެއަށް ފުރާނަވަދެގެންދެއެވެ. ފުރާނަ ޚަލްޤުކުރައްވާފައިވާ ގޮތާ އޭގެ ޙަޤީޤަތާއި އެ އުފެދިފައިވާ މާއްދާ އަޅުގަނޑުމެންނަކަށް ނޭނގޭނެއެވެ.\nހަށިގަނޑާމެދު ދަންނައެވެ. ފަހެ، އޭގެ އަޞްލަކީ ވެއްޔެވެ. ދެން އަންހެނުންގެ ރަޙިމުގެ ތެރޭގައި އުފެދިގެން އަންނަނީ މަނިތިއްކެއްގެ ސަބަބުންނެވެ. ނަމަވެސް ފުރާނަ އެފެދިފައިވާ މާއްދާ އަޅުގަނޑުމެންނަކަށް ނޭނގޭނެއެވެ. އެއިލާހު ވަޙީކުރެއްވިއެވެ.\n﴿ وَيَسْأَلُونَكَ عَنِ الرُّوحِ ۖ قُلِ الرُّوحُ مِنْ أَمْرِ رَبِّي وَمَا أُوتِيتُم مِّنَ الْعِلْمِ إِلَّا قَلِيلًا ﴾ [الإسراء: 85]\nމާނައީ: “ފުރާނައިގެ ވާހަކައިން އެއުރެން ކަލޭގެފާނާ ސުވާލުކުރެތެވެ. ކަލޭގެފާނު ވިދާޅުވާށެވެ! ފުރާނައަކީ (ހަމައެކަނި) ތިމަންކަލޭގެފާނުގެ ވެރިރައްބުގެ ދެނެވޮޑިގަތުމުގެ ތެރެއިންވާ އެއްޗެކެވެ. އަދި ތިޔަބައިމީހުންނަށް (އެބަހީ: އިންސާނުންނަށް) ޢިލްމުގެ ތެރެއިން ވަރަށްކުޑަ މިންވަރެއް މެނުވީ ދެއްވައިފައެއް ނުވެއެވެ.”\nފަހެ، މަލާއިކަތާ ބަނޑުގައިވާ ކުއްޖާއަށް ފުރާނަ އެޅުއްވުމުން އެކުއްޖާ ޙަރަކާތްކުރަން ފަށައެވެ. އެހެނީ އޭނާ އެންމެ ފުރަތަމަ ބޮޑުވަމުން އައީ ގަސްފަދަ އެއްޗިސް ބޮޑުވަމުން އައިފަދައިން އިޙްސާސްތަކަކާ ނުލައެވެ. ފުރާނައެޅުއްވުމަށްފަހު އަދި ޙަރަކާތްކުރަން ފެށުމަށްފަހު އޭނާ ބެލެވޭނީ އާދަމުގެ ދަރީންގެ ތެރެއިންނެވެ. އެހެންކަމުން ހަތަރުމަސްފުރުމުގެ ކުރިން އެކުއްޖާ ބައިގެންގޮއްސިނަމަ ކޮންމެ ތަނެއްގައިވެސް ވަޅު ލެވިދާނެއެވެ. އަދި ހިނަވާ ކަފުންކޮށް ކަށުނަމާދުކުރަން ނުޖެހޭނެއެވެ. އަދި އެކުއްޖާ ޤިޔާމަތްދުވަހުން އަލުން ނުދިރުއްވޭނެއެވެ. އެހެނީ އެއީ އާދަމުގެ ދަރިއަކަށް ނުވާތީއެވެ.\nނަމަވެސް ހަތަރުމަސްފުރުމަށްފަހު ބައިގެންދާ ކުދިންނާމެދު ދަންނައެވެ. އެފަދަ ކުދިން ހިނަވާ ކަފުންކޮށް، އެކުދިންގެ މައްޗަށް ކަށުނަމާދު ކުރަން ޖެހޭނެއެވެ. އަދި އެކުދިން ވަޅުލާންޖެހޭނީ ޤަބުރުސްތާނެއްގައެވެ. އެހެނީ އެއީ އިންސާނެއްކަމުގައިވާތީއެވެ. އަދި އެކުދިންނަށް ނަންވެސް ކިޔަންވާނެއެވެ. ޤިޔާމަތްދުވަހުން އެކުދިންނާ މުޚާޠަބުކުރެވޭނީ އެނަމުންނެވެ. އަދި އެފަދަ ކުދިންގެ މަތިން ޢަޤީޤާ ކަތިލަންވާނެއެވެ. ނަމަވެސް ވިހެއުމަށްފަހު ހަތްދުވަސް ފުރިގެން އަޤީޤާ ކަތިލަން ބާރުއެޅިފައިވާ މިންވަރަށް އެފަދަ ކުދިންގެ މަތިން ކަތިލުމަށް އައިސްފައި ނުވެއެވެ.\nކޮންމެއަކަސް ބަނޑުގައި އޮންނަ ދަރިފުޅު އެކި މަރުޙަލާތައް ކަޑައްތުކޮށްފައި ފުރިހަމަ އިންސާނަކަށްވެއެވެ. ދެން އެއަށްފަހު ޢާންމުގޮތެއްގައި ނުވަމަސްވުމުން ﷲ ގެ އިޛުނައާއެކު ދުނިޔޭގެ އަލިކަމަށް ނުކުމެއެވެ.\nއިންސާނާގެ ހަތަރު ގޯއްޗެއްވާކަން މިފުރުޞަތުގައި ފާހަގަ ކޮށްލާނަމެވެ.\nފުރަތަމަ ގޯތި: އޭނާގެ މަންމަގެ ބަނޑުގައިވުން.\nދެވަނަ ގޯތި: ދުނިޔޭގައިވުން.\nތިންވަނަ ގޯތި: ބަރުޒަޚުގައިވުން.\nހަތަރުވަނަ ގޯތި: ސުވަރުގޭގައި ނުވަތަ ނަރަކާގައިވުން. އެއީ ފަހު ގޯއްޗެވެ.


Gaidhuruvumu Ge Hama Ah Samaalukan Dheyn Hadhaigen 37 Landun Team Eh Balivehje - Vaguthu\nގައިދުރުވުމުގެ ހަމައަކަށް ސަމާލުކަން ދޭން ހަދައިގެން 37 ލަނޑުން ޓީމެއް ބަލިވެއްޖެ\nޖަރުމަނުގެ ލޯވާ ލީގުގައި އެސްޖީ ރިފްޑޯފް މެންޒެން އާއި އެސްވީ ހޮލްޑެންސްޓެޓްއާ ދެކޮޅަށް ކުޅުނު މެޗެއްގައި އެސްޖީ ރިފްޑޯފް މެންޒެންގެ ޓީމުން ގައިދުރުވުމުގެ ހަމަތަކަށް ސަމާލުކަން ދީގެން ކުޅުނުއިރު، އެ ޓީމު 0-37 ގެ ނަތީޖާއިން ބަލިވެއްޖެއެވެ. މިއީ ކޮވިޑް-19 ގެ ބަލިމަޑުކަމުގެ ހާލަތުގައި ދުނިޔޭގެ ފުޓުބޯޅަ ލީގުތައް މެދުކަނޑާލުމަށް ފަހު އަލުން ލީގުތައް ފެށި ފަހުން ހާލަތުގެ ހިރާސްއާ މެދު ކްބަލްއަކުން ވަރަށް ބޮޑަށް ކަންބޮޑުވުން ފާޅުކުރި ފުރަތަމަ ފަހަރެވެ.\nއެ މެޗުގެ ކުރިން އެސްވީ ހޮލްޑެންސްޓެޓްއިން ކުޅުނު މެޗެއްގައި ވާދަވެރި ޓީމުގެ ކުޅުންތެރިއަކު ވަނީ ކޮވިޑް-19 އަށް ޓެސްޓްކޮށް ނަތީޖާ ފައްސިވެފައެވެ. އެ މީހާއާ ކޮންޓެކްޓްވި ފަހުން، ހޮލްޑެންސްޓެޓްގެ ކުޅުންތެރިން ވެސް ބައްޔަށް ޓެސްޓް ކުރިއެވެ. އެ ކްލަބްގެ ކުޅުންތެރިންގެ ޓެސްޓްގެ ނަތީޖާ ނައްސިވި ނަމަވެސް 14 ދުވަސް ހަމަވެފައިވާތީ އޭގެ ހިރާސް (ރިސްކް) އޮންނާނެ ކަމަށް ބެލެވެއެވެ.\nއެހެންކަމުން ގައިދުރުވުމުގެ ހަމަތަކަށް ސަމާލު ކަން ދިނުމުގެ ގޮތުން އެސްޖީ ރިފްޑޯފް މެންޒެން އިން އެ މެޗަށް އެރުވީ ވެސް ހަތް ކުޅުންތެރިންނެވެ. ފުޓުބޯޅަ މެޗުތަކުގައި ކޮންމެ ޓީމަކުން ދަނޑަށް ކުޅެން އާންމު ގޮތެއްގައި އަރުވާނީ 11 ކުޅުންތެރިންނެވެ. އެ ކްލަބްއިން އިން އެރުވީ ހަތަރު ކުޅުންތެރިން މަދުކޮށެވެ.\nރިޕްޑޯފްގެ ކޯޗެއާ ފެޓްރިކް ރިސްޓޯ "އީއެސްޕީއެން" އަށް ދެއްވި އިންޓަވިއުއެއްގައި ވިދާޅުވީ ކޮވިޑް-19 ކުޅުންތެރިންގެ މެދުގައި ފެތުރިދާނެ ކަމުގެ ހިރާސް އޮތުމުން މެޗު ފަސް ކުރުމަށް ވެސް މަސައްކަތް ކުރި ކަމަށެވެ. އެކަމަކު ހޮލްޑެންސްޓެޓްއިން ބޭނުމީ މެޗު ފަސްނުކޮށް ކުޅެން ކަމަށާއި ލީގުގެ މެނޭޖްމަންޓްއިން ވެސް މެޗު ފަސްކޮށް ނުދިން ކަމަށެވެ.\nކޮވިޑް-19 ގެ ބަލިފެތުރިދާނެ ކަމުގެ ބިރު އޮތުމުން ކްލަބްގެ ގިނަ ކުޅުންތެރިން ދަނޑަށް އަރައި ކުޅުމަށް ވެސް ދެކޮޅު ހެދިކަން ޕެޓްރިކް ފާހަގަކުރެއްވިއެވެ. ފުޓުބޯޅަ މެޗެއްގައި ކްލަބްއަކުން ދަނޑަށް އަރުވަން އެންމެ ދަށް އަދަދު ކަމުގައިވާ ހަތް ކުުޅުންތެރިން ހަމަޖެއްސުނީ ވެސް ވަރަށް ދާތި ހާލުން ކަމަށް ޕެޓްރިކް ވިދާޅުވިއެވެ.\n"އަޅުގަނޑުމެން ރިޕްޑޯފްގެ ފަރާތުން އެ ހަތް ކުޅުންތެރިންނަށް ޝުކުރު އަދާ ކުރަން، ނޫނީ އަޅުގަނޑުމެންނަށް 200 ޔޫރޯގެ ޖޫރިމަނާއެއް ވެސް ކުރިމަތިވާނެ، ލީގްގެ އުސޫލުގައިވާ ގޮތުން ނަމަ، އެއީ މިފަދަ އިގްތިސާދީ އަދި ބަލިމަޑުކަމުގެ ކާރިސާއެއްގައި ދައްކަން ފަސޭހަ އަދަދެއް ވެސް ނޫން،" ޕެޓްރިކް ވިދާޅުވިއެވެ.\nހޯލްޑެންސްޓެޓްގެ ކޯޗު ފްލޯރިއަން ސީވޯޓާ ވިދާޅުވި ގޮތުގައި މެޗު ފަސްކުރުމުގެ އެއްވެސް އަސާސެއް ނެތް ކަމަށެވެ. ވިދާޅުވީ އެ ކްލަބްގެ ހުރިހާ ކުޅުންތެރިން ކޮވިޑް-19 އަށް ޓެސްޓް ކުރި ކަމަށާއި އެއްވެސް ކުޅުންތެރިޔަކު ބައްޔަށް ފައްސިވެފައި ނުވާ ކަމަށެވެ. އެހެންކަމުން އަސާސެއް ނެތް ސަބަބެއްގައި މެޗު ފަސްނުކޮށް ވަގުތު ދިގުދެންމެން ނެތް ކަމަށެވެ.\nކޮވިޑް-19 ޖެހިގެން އިންޑިއާއިން އިތުރު 575 މީހަކު މަރުވެއްޖެ\n7 ސިކުންތު ކުރިން\nކޮވިޑް-19: ކޮލަމްބިއާއިން ފައްސިވީ މީހުންގެ އަދަދު މިލިއަނަކަށް އަރައިފި\nބަރުދަން އިތުރުވާ މީހުން ގިނަވެ، ދުނިޔެ އާ ނުރައްކަލަކަށް ހުށަހެޅެނީ


America ge California ah baarugadha bin helumeh athuvejje – adduLIVE\nJul 06, 2019, 10:02 އަހުމަދު ނަސޫހް\nއެމެރިކާގެ ކެލިފޯނިއާ ސްޓޭޓަށް މިއަދު އައި ބާރުގަދަ ބިންހެލުމެއް އަތުވެއްޖެއެވެ. ރޭ އެމެރިކާއަށް އައި މިބާރުގަދަ ބިންހެލުމަކީ ދެދުވަސްތެރޭ އައި މިފަދަ ވަރުގަދަ ދެވަނަ ބިންހެލުމެވެ. ރޭގެ ބިންހެލުމަކީ 7.1 މެގްނިޓިއުޑް ބާރު މިނުގައި އައި ބިންހެލުމެއް ކަމަށް 'ސީއެންއެން' އިން ރިޕޯޓުކޮށްފައިވެއެވެ.\nމީގެ އެއް ދުވަސް ކުރިން ވެސް ހަމަ ކެލިފޯނިއާ އަށް، 6.4 މެގްނިޓިއުޑް ބާރުމިނުގައި ބިންހެލުމެއް އައިސްފައިވެއެވެ. ރޭގެ ބިންހެލުމުގެ ސަބަބުން އެ ސަރަހައްދުގައި ރޯވުމުގެ ހާދިސާތަކާއި މީހުންނަށް އެހެނިހެން އަނިޔާތައް ލިބުމާއި ގުޅިގެން އޮފިޝަލުން އަންނަނީ ހަރަކާތްތެރިވަމުންނެވެ.\nސައިންޓިސްޓުން ބުނެފައިވަނީ ރޭގެ ބިންހެލުމަށް ފަހު 1،400 އާފްޓަޝޮކް އައިސްފައިވާ ކަމަށެވެ. އަދި މިބިންހެލުން އޭގެ ކުރީ ދުވަހަށް ވުރެ ބާރުގަދަ ވެފައި ގިނަ އިރުވަންދެން ހުރި ކަމަށް ވެސް ސައިންސްވެރިން ބުނެފައިވެއެވެ.\nއަނިޔާވި މީހުންނަށް އަވަސް ފަރުވާ ދިނުމަށާއި ގެއްލުން ލިބުނު ފަރާތްތަކަށް އެހީތެރިވުމަށް ސްޓޭޓް އޮފިޝަލުން މިހާރު ހަރަކާތްތެރިވަމުންދާ ކަމަށް ލޮސް އެންޖެލެސްގެ މޭޔާރ އެރިކް ގާސެޓީ ބުނެފައިވެއެވެ.\nއަދިވެސް ބިންހެލުންތަކެއް އެ ސަރަހައްދަށް އަތުވެދާނެ ކަމުގެ ބިރު އެބައޮތް ކަމަށް ރިޕޯޓުތައް ބުނެއެވެ.


Mi ee OnePlus3noon Phoneh noon | Mihaaru\nވަންޕްލަސް ޓޫ: ވަންޕްލަސް ތްރީ ރަސްމީކުރާ ދުވަސް ބޯމަތިވެފައި ވާއިރު އެ ނޫން ވާހަކައެއް ވަފާތެރިން ނުދައްކާ. ވަންޕްލަސް ތްރީއާ ބެހޭ ގޮތުން ދައްކާ ވާހަކަތަކުން ސްމާޓްފޯން ދުނިޔޭގައި ބުންއަޑު ވަނީ ހިފާފައި\nމިއީ ވަންޕްލަސް ތްރީ ނޫން އެހެން އެއްޗެއް ނޫން\n08 ޖޫން 2016 - 07:30\nވަންޕްލަސް ތްރީ އަށް ވުރެ ފޯރިގަދަ ފޯނެއް ލޮލުކޮޅަށް ފެންނާކަށް މި ވަގުތަކު ނެތެވެ. ވަންޕްލަސް ތްރީ އާންމުކުރާ ދުވަހަކުން ވަފާތެރިން ކުލަބޮކި ދިއްލައި ހަވާއަރުވާނެ އެވެ.\nވަންޕްލަސް ތްރީ އާންމުކުރާނެ ދުވަހެއް ކަމަށް އެނގިފައި އޮތީ ޖޫން 14 އެވެ. އެކަމަކު މިހާރު ވެސް އެ ފޯނު ވަނީ އާންމުވެފަ އެވެ. އެއާ ބެހޭ ގޮތުން ނޭނގޭ އެކައްޗެއް ވެސް ނެތެވެ.\nވަންޕްލަސް ތްރީގެ ދެތިން އަދަދެއް ނެރޭނެކަން ވަނީ ކަށަވަރުވެފަ އެވެ. ސްޓޯރޭޖްގެ ނިސްބަތުން ބަލާލާއިރު އެއީ 16ޖީބީ، 32ޖީބީ، 64ޖީބީ އެވެ. ސޯޅަ ޖީބީގައި ޓޫޖީބީ ރޭމް، 32ޖީބީގައި ފޯނުގައި 4ޖީބީ ރޭމް އަދި 64ޖީބީ ފޯނުގައި 6ޖީބީ ރޭމް ހުންނާނެ އެވެ. ފޯނުގެ ސްކްރީންގެ ބޮޑުމިނަކީ 5.5 އިންޗި އެވެ. ފޮންޏެއް ނޫންހެއްޔެވެ؟\nވަންޕްލަސް އާއިލާ އަށް "އޮކްސިޖަން އޯއެސް" އަވަލާފައިވާތީ، ވަންޕްލަސް ތްރީ އަށް ވެސް އެ ކަންތައްގަނޑު ވަނީ ޖެހިފަ އެވެ. އެހެންކަމުން ވަންޕްލަސް ތްރީ އާންމުވާނީ އެންޑްރޮއިޑް 6.0.1 އާއި އޮކްސިޖަން އޯއެސްއާ މަސްހުނިވެގެންނެވެ.\nވަންޕްލަސް ތްރީގެ ފަހަތުގައި 16 މެގަޕިކްސެލް ކެމެރާއެއް އަދި ކުރިމަތީގައި 8މެގަޕިކްސެލް ކެމެރާއެއް އަޅުވާނެކަން ވަނީ ޔަގީންވެފަ އެވެ. ބެޓެރީގެ ކުޅެދުންތެރިކަން މިނާލުމަށް 3650އެމްއޭއެޗް ހެޔޮވަރު ކަމަށް ބެލެވެ އެވެ.


Faaruthakuga liyegen sarukaarakh nubeheveyne: Yameen\nކުރީގެ ރައީސް އަބްދުﷲ ޔާމީން މިއަދު ދުވާފަރުގައި ބޭއްވި އިންޑިއާ އައުޓް ހަރަކާތުގައި ބައިވެރިވެވަޑައިގަންނަވަނީ -- ފޮޓޯ: ޕީޕީއެމް\nއަމިއްލަ ގޭގޭގެ ފާރުތަކުގައި "އިންޑިއާ އައުޓް" ލިޔުމަކީ ސަރުކާރާ ބެހޭ ކަމެއް ނޫން ކަމަށް ކުރީގެ ރައީސް އަބްދުﷲ ޔާމީން ވިދާޅުވެއްޖެ އެވެ. ރައީސް ޔާމީން މިފަދައިން ވިދާޅުވީ ރ. ދުވާފަރަށް ވަޑައިގެން، ރާއްޖޭގައި ތިބި އިންޑިއާ ސިފައިން ބާލަން ގޮވާލުމަށް މިއަދު އެރަށުގައި ކުރިއަށް ގެންދިޔަ ހަރަކާތުގައި ބައިވެރިވެވަޑައިގެން ވާހަކަފުޅު ދައްކަވަމުންނެވެ.\nގޭގޭގެ ފާރުތަކުގައި "އިންޑިއާ އައުޓް" ޖެހުމަށް މީގެ ކުރިން ރައީސް ޔާމީން ވަނީ ގޮވައިލައްވާފަ އެވެ. އޭގެ ފަހުން އަމިއްލަ ތަންތަނުގެ ފާރާއި ބައެއް ސްކޫލްތަކުގެ ފާރުތަކުގައި އެހެން ލިޔެގެން މައްސަލަ ވަރަށް ގޯސްވެފައި ވެއެވެ. އެކަން ކުށްވެރިކޮށް އެޑިއުކޭޝަން މިނިސްޓްރީ އިން ބަޔާނެއް ވެސް ނެރުނެވެ.\nރައީސް ޔާމީން މިއަދު ވިދާޅުވެފައި ވަނީ އެ ޕާޓީއިން އިންޑިއާ އައުޓް ލިޔުނީ އަމިއްލަ ގޭގޭގެ ފާރުތަކުގައި ކަމަށެވެ. އެއީ ސަރުކާރަށް އެއްވެސް ވަރަށް ބާރު ފޯރުވޭނެ ކަމެއް ނޫން ކަމަށެވެ. ކިތަންމެ ނުރުހުނަސް، ރާއްޖޭގައި ތިބި އިންޑިއާ ސިފައިން މި ފަސްގަނޑު ފޮނުވާލުމަށް ކުރެވެން އޮތް ހުރިހާ ކަމެއް ކުރައްވާނެ ކަމަށް އެމަނިކުފާނު ވިދާޅުވި އެވެ.\nޔާމީން ވިދާޅުވީ، މި ސަރުކާރަށް ޝައިތޯނާގެ އަތުން ދޫކޮށްލަން ނުކެރެގެން އުޅޭ ކަމަށެވެ. އެކަމިކުފާނުގެ މޭމަތީ އިންޑިއާ އައުޓް ޖަހައިގެން އުޅެނީ އަހުލާގީ ފެންވަރު ދަށްކަމުން ކަމަށް ބައެއް މީހުން ބުނަމުން އަންނަ ކަމަށް ވިދާޅުވި އެވެ. އެކަމަށް ރައްދު ދެއްވަމުން އެމަނިކުފާނު ވަނީ އެހެން ބުނަމުން އަންނަ މީހުންގެ އަހުލާގީ ފެންވަރާ މެދު ސުވާލު އުފައްދައިފަ އެވެ.\nދުވާފަރު ރައްޔިތުންނާ މުހާތަބުކުރައްވަމުން ޔާމީން އިތުރަށް ވިދާޅުވީ، ރާއްޖޭގައި އިތުރު ވަޒީފާތައް އުފެއްދޭނެ ގޮތެއް ވެސް މިއަދު ނެތް ކަމަށެވެ. ކުންފުނިތަކާއި، ބިންތަކާއި ރިސޯޓުތައް ވެސް މި ސަރުކާރުން ވިއްކާލައިފި ކަމަށެވެ.\n"އަޅުގަނޑު މި ދަންނަވަނީ ގައުމުތަކާއެކު ރަހުމަތްތެރިކަން ވެސް ބާއްވަންވީއޭ. އިހުތިރާމާއެކީ ބާއްވަންވީ. އެކަމަކު އެއްގައުމު އަނެއް ގައުމުގެ ދާހިލީ ކަންކަމަކާ ނުބެހެވޭނެ. އެއްގޮތަކަށް ވެސް އިންޑިއާއެއް ނޫން ގޯހީ. އިންޑިއާ އަސްކަރިއްޔާ މިގައުމުގައި ތިބުން ގޯސްވެގެން މިއުޅެނީ،" ރައީސް ޔާމީން ވިދާޅުވި އެވެ.\nރައީސް ޔާމީން ވަނީ ވާހަކަ ނިންމަވައިލައްވަމުން ރާއްޖޭގެ އަމާންކަން ދެމެހެއްޓެވުމަށާއި، މިގައުމަކީ މިނިވަން އަދި އެއްބައިވަންތަ ގައުމެއްކަމުގައި ލެއްވުމަށް އެދި ދުއާ އެއްވެސް ކުރައްވާފަ އެވެ.\nދުވާފަރުގައި ޕީޕީއެމް އިން ބޭއްވި އިންޑިއާ އައުޓް ހަރަކާތުގައި ބައިވެރިވެވަޑައިގަތުމަށް ޔާމީން އެރަށަށް ވަޑައިގަތީ މިއަދު ހަވީރު އެވެ. އެރަށުން އެމަނިކުފާނަށް ވަނީ ހޫނު މަރުހަބާއެއް ދަންނަވާފަ އެވެ. އެ ޕާޓީ އިން ކުރިއަށް ގެންދާ މި ހަރަކާތުގައި ބައިވެރިވެވަޑައިގަތުމަށް އެކި ދުވަސް މަތިން އެކި ރަށްރަށަށް އަންނަނީ ދަތުރުކުރައްވަމުންނެވެ.\nރައީސް އަބްދުﷲ ޔާމީން ޕީޕީއެމް އިންޑިއާ + ދުވާފަރު ދިވެހި އިންޑިއާގެ ގުޅުން\nއަހަރު ނިމޭއިރު އިންޑިއާ ސިފައިން ބާލަން ޖެހޭ


ފަހަތަކަށް ނުޖެހޭނަން، ބިރު ދައްކާނެ ކަމެއް ނެތް- އިބޫ\nމަސައްކަތް ކުރިއަށްދާ ސްޕީޑުގައި ކުރިއަށް ގޮސް ކާމިޔާބު ހޯދާނެ ކަމަށާއި ބިރު ދެއްކި ނަމަވެސް ކުރަން ނިކުމެ ހުންނެވި މަސައްކަތުގައި ފަހަތަށް ޖެހިވަޑައި ނުގަންނަވާނެ ކަމަށް ގުޅިފައިވާ ސިޔާސީ ޕާޓީތަކުގެ ރިޔާސީ ކެންޑިޑޭޓް އިބްރާހިމް މުޙައްމަދު ސޯލިޙު (އިބޫ) ވިދާޅުވެއްޖެއެވެ.\nށ. އަތޮޅަށް މިހާރު އެމަނިކުފާނު ކުރައްވަމުން ގެންދަވާ ކެމްޕޭނު ދަތުރުފުޅުގައި އެއަތޮޅު ފީވަކަށް މިއަދު ވަޑައިގެން ދެއްކެވި ވާހަކަފުޅުގައި އިބޫ ވިދާޅުވީ ރައީސް އަބްދުﷲ ޔާމީޏް އަބްދުލް ޤައްޔޫމް ގެ ވެރިކަން ގިނަ ރައްޔިތުން މިއަދު ބޭނުން ނުވާ ކަމަށާއި އެހެންކަމުން އެމަސައްކަތުގައި ފަހަތަށް ޖެހިވަޑައި ނުގަންނަވާނެ ކަމަށެވެ.\nމީގެއިތުރުން ކޯލިޝަންގެ ރިޔާސީ ކެންޑިޑޭޓް ވިދާޅުވީ، ބިރު ދެއްކި ނަމަވެސް ފަހަތަށް ޖެހިވަޑައި ނުގަންނަވާނެ ކަމަށެވެ. މިހެން އެމަނިކުފާނު ވިދާޅުވީ އިއްޔެ ފުލުހުން ބޭއްވި ނޫސްވެރިންގެ ބައްދަލުވުމެއްގައި އިބްރާހިމް މުޙައްމަދު ސޯލިޙު ކެމްޕޭނު ދަތުރުފުޅެއްގައި ނ. އަތޮޅުގެ ރަށެއްގައި ދެއްކެވި ވާހަކަފުޅަކާ ގުޅިގެން އެމައްސަލަ ބަލާނެ ކަމަށް ފުލުހުން ބުނުމުންނެވެ.


Eid hadhiyaaakah "HEHES"؛ Mihaaru balaaleveyne\nޔޫއްޕެ ޕްރޮޑަކްޝަން އާއި ޝައި ޕްރޮޑަކްޝަން އިން ގުޅިގެން އުފައްދާ ދިވެހި ފިލްމު "ހެހެސް" މީޑިއާނެޓް މެދުވެރިކޮށް ވަނީ ރިލީޒްކޮށްފައި --\nޔޫއްޕެ ޕްރޮޑަކްޝަން އާއި ޝައި ޕްރޮޑަކްޝަން އިން ގުޅިގެން އުފައްދާ ދިވެހި ފިލްމު "ހެހެސް" މީޑިއާނެޓް މެދުވެރިކޮށް ރިލީޒް ކޮށްފި އެވެ.\nމި ފިލްމަކީ "އިން ފަހަނައެޅި އިޝްގް" މި ތީމުގެ ދަށުން އިޝްތިހާރު ކުރަމުން އައި ފިލްމެކެވެ. ފިލްމުގައި ފެނިގެން ދާނީ ހަތަރު އަންހެނުން އެ މީހުން ލޯބި ސިފަ ކުރާ ގޮތެވެ.\nފިލްމުގައި އެންމެ މުހިންމު ރޯލުތަކުން ފެނިގެންދާނީ ޔޫސުފް ޝަފީއު (ޔޫއްޕެ) އާއި އަލީ އާޒިމް (ދޮން އައްޔަ) އަދި އިބްރާހިމް ޖިހާދު (ޖިމީ) އާއި އިރުފާނާ އިބްރާހިމް (އިރޫ) އާއި ވާޝިޔާ މުހައްމަދު އަދި މަރިޔަމް ޝިފާ (ޝިފް) އެވެ. އަދި މުޅިން އަލަށް ތައާރަފްވާ ބައެއް ތަރިންނާއި ފިލްމުތަކުން ފެނިފައިވާ ބައެއް ތަރިންވެސް "ހެހެސް" ގެ އެކި ކެރެކްޓާތަކުން ފެނިގެން ދާނެ އެވެ.\n"މިއީ އެކްޓަރުންގެ ހުނަރުވެރިކަން ވަރަށް ބޮޑަށް ފެނިގެންދާ ތަފާތު މޮޅު ފިލްމަކަށްވާނެ ކަމުގެ ޔަގީންކަން ދެން،" މިހާތަނަށް ނިކުތް މޮޅެތި އެތައް ފިލްމެއްގެ ޕްރޮޑިއުސަރު ބުންޏެވެ.\n"ހެހެސް" މީޑިއާނެޓް މެދުވެރިކޮށް މިހާރު ބަލައިލެވޭނެ އެވެ.\nމީޑިއާނެޓް ޔޫސުފް ޝަފީއު


Gender ge 2018 audit: Agu boduvegen ebbasvun baathil kurumahfahu, dhen dhinee e'ahvure bodukoh | Jazeera\tޖެންޑާގެ 2018 އޮޑިޓް: އަގުބޮޑުވެގެން އެއްބަސްވުން ބާތިލްކުރުމަށްފަހު، ދެން ދިނީ އެއަށްވުރެ ބޮޑުކޮށް! - Jazeera\nޖެންޑާގެ 2018 އޮޑިޓް: އަގުބޮޑުވެގެން އެއްބަސްވުން ބާތިލްކުރުމަށްފަހު، ދެން ދިނީ އެއަށްވުރެ ބޮޑުކޮށް!\nއަބްދުﷲ ނަސީރު އިބްރާހިމް January 16, 2021 155 views0\nއަގުބޮޑުވެގެން ކޮންޓްރެކްޓެއް ބާތިލުކުރުމަށްފަހު، ކުރީގެ އަގަށްވުރެ މާބޮޑުކޮށް އޭގެ ފަހުން މަސައްކަތެއް ހަވާލުކުރިކަން ޖެންޑާ މިނިސްޓްރީގެ އޮޑިޓް ރިޕޯޓުން ހާމަވެއްޖެއެވެ.\nޖެންޑާ މިނިސްޓްރީގެ 2018 ވަނަ އަހަރުގެ އޮޑިޓް ރިޕޯޓް، އޮޑިޓަރ ޖެނަރަލްގެ އޮފީހުން ނެރެފައިވަނީ މިމަހުގެ 12 ވަނަ ދުވަހުއެވެ. ރައީސް އަބްދުﷲ ޔާމީންގެ ސަރުކާރުގައި ޖެންޑާ މިނިސްޓްރީން ހިންގާފައިވާ މަޝްރޫއުތަކާއި ކޮށްފައިވާ މަސައްކަތްތަކުގައި ހުރި ބޮޑެތި މައްސަލަތަކެއް އެ ރިޕޯޓުގައި ފާހަގަކޮށްފައިވެއެވެ.\nއެގޮތުން، އެއްކަމެއްގެ ގޮތުގައި ފާހަގަކޮށްފައިވަނީ އަގުބޮޑުވެގެން ބާތިލުކުރި ކޮންޓްރެކްޓެއް، އޭގެ ފަހުން އެއަށް ވުރެ ބޮޑު އަގެއްގައި ދިން މައްސަލައެވެ.\nލ. އަތޮޅުގައި ފެމިލީ އެންޑް ޗިލްޑްރެން ސަރވިސް ސެންޓަރު އިމާރާތް ކުރުމުގެ މަސައްކަތް، އޮގަސްޓް 2016 ގައި 7،196،819 (ހަތް މިލިއަން އެއް ސަތޭކަ ނުވަދިހަ ހަ ހާސް އަށް ސަތޭކަ ނަވާރަ) ރުފިޔާއަށް އަމިއްލަ ފަރާތަކާ ހަވާލުކުރުމަށްފަހު، މަސައްކަތުގެ އަގު ބޮޑު ކަމަށް ބުނެ، ފިނޭންސް މިނިސްޓްރީއިން ކޮންޓްރެކްޓް ބާތިލުކުރުމަށް އެންގުމުން ޖެނުއަރީ 2017 ގައި އެއްބަސްވުން ބާތިލުކުރިއެވެ.\nއޮޑިޓް ރިޕޯޓުގައިވާ ގޮތުން، ނަމަވެސް ހަމަ އެ އަހަރު، އެ މަސައްކަތް ޖުމްލަ 10،441،598 ރުފިޔާއަށް ސިފައިންގެ ވެލްފެއަރ ކުންފުންޏާއި ހަވާލުކުރިއެވެ.\n"މަސައްކަތުގެ އަގު ބޮޑުވުމުގެ ސަބަބުން ކުއްލިގޮތަކަށް ކޮންޓްރެކްޓް ބާތިލްކޮށް، ކުރިން ހަވާލުކޮށްފައިވާ އަގަށްވުރެ 3،244،779 (ތިން މިލިއަން ދުއިސައްތަ ސާޅީސް ހަތަރު ހާސް ހަތް ސަތޭކަ ހަތްދިހަ ނުވައެއް) ރުފިޔާ އަގުބޮޑުކޮށް އެހެން ފަރާތަކާ ހަވާލުކޮށްފައިވަނީ ދައުލަތުގެ މާލިއްޔަތުގެ ގަވާއިދުގައި ބަޔާންކޮށްފައިވާ އުސޫލުތަކާ ޚިލާފަށްކަން ފާހަގަކުރަމެވެ." އޮޑިޓް ރިޕޯޓުގައި ބަޔާންކޮށްފައިވެއެވެ.\nމީގެއިތުރުން، ލ. އަތޮޅުގައި ފެމިލީ އެންޑް ޗިލްޑްރެން ސަރވިސް ސެންޓަރު އިމާރާތްކުރުމުގެ މަސައްކަތުގެ ޕްރޮގްރެސް ޕޭމަންޓް 1 އަދި2ކަށް ޖުމްލަ 3،445،727 (ތިން މިލިއަން ހަތަރު ސަތޭކަ ސާޅީސް ފަސް ހާސް ހަތް ސަތޭކަ ހަތާވިސް) ރުފިޔާ ދައްކާފައިވާއިރު، މި ދެ ބިލުން އެޑްވާންސް އަދި ރިޓެންޝަން ފައިސާ އުނިކޮށްފައިނުވާކަން ވެސް ފާހަގަކޮށްފައިވެއެވެ.\nދައުލަތުގެ މާލިއްޔަތުގެ ގަވާއިދުގެ 10.69 ވަނަ މާއްދާގެ (ނ) ގައި، ޕްރޮކިއުމަންޓެއްގެ ޖުމުލަ އަގު 2،500،000 (ދެ މިލިއަން ފަސް ސަތޭކަ ހާސް) ރުފިޔާއަށްވުރެ ބޮޑުވާނަމަ މަސައްކަތަށް އަގުދެވޭނީ އެ ބިލެއްގެ ޖުމުލަ އަގުގެ ތެރެއިން އެޑްވާންސް ފައިސާއާއި، ރިޓެންޝަނަށް ނިސްބަތުންޖެހޭ އަދަދު އުނިކުރުމަށްފަހުގައިކަމަށް ބަޔާންކޮށްފައިވެއެވެ.\nމިކަން ހިނގާފައިވާ ގޮތަށްބަލާއިރު، މިއީ އެނގިހުރެ ދައުލަތަށް ގެންލުންވާގޮތަށް ކޮށްފައިވާ ކަމެއް ކަމަށް ބެލެވޭތީ، މިކަމާގުޅުގެން އަޅަންޖެހޭ ފިޔަވަޅުތައް އެޅުމަށްޓަކައި، ދައުލަތުގެ މާލިއްޔަތުގެ ގަވާއިދުގެ 17.04 ވަނަ މާއްދާގައި ބަޔާންކޮށްފައިވާ ގޮތަށް "މާލިއްޔަތުގެ މައްސަލަ ބަލާ ކޮމިޓީ" އަށް ހުށަހެޅުމަށް އޮޑިޓަރ ޖެނެރަލް ވަނީ އަންގަވާފައެވެ.


Ras Online - ކޯވިޑް-19: ވައިރަސް އައީ ވޫހާންގެ ޖަނަވާރު ވިއްކާ މާރުކޭޓަކުން ނޫން - ދިރާސާ\nކޯވިޑް-19: ވައިރަސް އައީ ވޫހާންގެ ޖަނަވާރު ވިއްކާ މާރުކޭޓަކުން ނޫން - ދިރާސާ\nސަޢީދު ޢަބްދުﷲ 17 މޭ 2020 - 23:47\nޗައިނާގެ ވެޓް މާކެޓެއް\nމިހާރު ފެތުރެމުންދާ ކޮރޯނާވައިރަސް އައީ ޗައިނާގައި ވަލުޖަނަވާރު ވިއްކާ "ވެޓް" މާރުކޭޓަކުން ކަމަށް ބުނާ ވާހަކަތައް ފަހުގެ ދިރާސާއަކުން ދޮގުކޮށްފިއެވެ.\nމެއިލް ނޫހާއި ހަވާލާދީ މިރަރ ޔޫކޭގައި ލިޔެފައިވާގޮތުގައި މޮލެކިއުލާ ބަޔޮލޮޖިސްޓެއް ކަމަށްވާ، އަލީނާ ޗޭން އަދި އިވޮލިއުޝަނަރީ ބަޔޮލިޖިސްޓެއް ކަމަށްވާ ޝިންގް ޒޭން ބުނެފައިވަނީ އެމީހުން ކުރި ދިރާސާއިން ދައްކާގޮތުގައި ވައިރަސް މާރުކޭޓުގެ ތެރެއަށް ވަދެފައިވަނީ ބަލިޖެހިފައިވާ އެހެން މީހަކު މާރުކޭޓަށް ދިޔުމުން ކަމަށެވެ.\n"އާންމުކޮށް ހާމަކޮށްފައިވާ ޖެނެޓިކް މައުލޫމާތުން ހާމަވާގޮތުގައި މާރުކޭޓުތެރޭގައި އޮތް ޖަނަވާރެއްގެ ގައިން އިންސާނެއްގެ ގަޔަށް ވައިރަސް އެރިކަމަކަށް ފާހަގައެއް ނުކުރެވޭ." ދެ ސައިންސްވެރިން މެއިލްގައި ބުނެފައިވެއެވެ.\nޗައިނާގެ ސިއްހީ ވުޒާރާތަކުން ގަބޫލުކުރަނީ ވޫހާންގެ ހުނާން މާރުކޭޓުގައި އޮތް ޖަނަވާރެއްގެ ގައިން އިންސާނެއްގެ ގަޔަށް ވައިރަސް އަރާފައިވާކަމަށެވެ. އަދި ދުނިޔޭގެ ސިއްހަތު ޖަމިއްޔާ، ޑަބްލިއުއެޗްއޯއަށް ބަލިމަޑުކަމުގެ ހަބަރު ދިންތާ އެއްދުވަސް ތެރޭގައި ބަލި ފެތުރެން މެދުވެރިވި ކަމަށް ބުނާ މާރުކޭޓު ވަނީ ބަންދުކޮށްފައެވެ. އަދި މާރުކޭޓުގައި ހުރި ޖަނަވާރުތަކުގެ ސާމްޕަލްތައް ނަގާފައިވާކަންވެސް ޗައިނާއިން ވަނީ އިއުލާނުކޮށްފައެވެ. ނަމަވެސް، އެއިން އެއްވެސް ސާމްޕަލެއްގެ ނަތީޖާއެއް އެއްވެސް އިދާރާއަކުން ހާމަކޮށްފައެއް ނުވެއެވެ.\nޔުނިވާސިޓީ އޮފް ހޮންގް ކޮންގްގެ ސައިންސްވެރިއެއް ކަމަށްވާ ގުއާން ޔީ ބުނެފައިވަނީ މިކަން ހިނގިކަމަށް ބުނާ ތަން އެއްކޮށް ނައްތާލާފައިވާކަމަށެވެ.\n"ހެއްކެއް ނެތި ހަގީގަތް ހޯދާނީ ކިހިނެއް؟" ޔީ ސުވާލު އުފައްދާފައިވެއެވެ.\nމުޅި ދުނިޔެއިން 4.77 މިލިއަނަށްވުރެ ގިނަ މީހުންނަށް ޖެހިފައިވާ ކޮރޯނާވައިރަސް އައީ ޗައިނާގެ ލެބޯޓްރީއަކުންކަމަށް އެމެރިކާގެ ސަރުކާރުން، އަދި ހާއްސަކޮށް އެމެރިކާގެ ރައީސް ޑޮނާލްޑް ޓްރަމްޕް ގެންދަވަނީ ތަކުރާރުކޮށް ވިދާޅުވަމުންނެވެ.


ޖިރޯނާއިން ބައިކޮޅަށް ޖެހި ދެ ލަނޑާއިއެކު ބާސެލޯނާގެ މޮޅުވުމުގެ ސިލްސިލާއަށް އިތުރު ބޮޅެއް – Haftha\nޖިރޯނާއިން ބައިކޮޅަށް ޖެހި ދެ ލަނޑާއިއެކު ބާސެލޯނާގެ މޮޅުވުމުގެ ސިލްސިލާއަށް އިތުރު ބޮޅެއް\nލަލީގާގައި މިރޭ ޖިރޯނާއާއި ބާސެލޯނާ ބައްދަލުކުރި މެޗު 3-0ގެ ނަތީޖާއަކުން ބާސެލޯނާ ކާމިޔާބުކޮށްފިއެވެ. މި މެޗުގައި ޖެހި ތިން ލަނޑުގެ ތެރެއިން ދެ ލަނޑު ޖިރޯނާގެ ކުޅުންތެރިން ބައިކޮޅަށް ޖަހައިދިންއިރު ބާސެލޯނާގެ ކުޅުންތެރިޔަކު މި މެޗުގައި ކާމިޔާބުކުރި ހަމައެކަނި ލަނޑު ކާމިޔާބުކޮށްފައިވަނީ މި މެޗާއިއެކު ބާސެލޯނާއަށް 100 މެޗު ކުޅެފައިވާ ލުއިސް ސުއަރޭޒްއެވެ.\nބާސެލޯނާއިން މި މެޗުގައި އެޓީމުގެ އެންމެ މޮޅު ކުޅުން ދައްކުވައިދީފައި ނުވިނަމަވެސް ޓީމުގެ ބައެއް ކުޅުންތެރިންކަމުގައިވާ ސާރޖި ރޮބާޓޯ، އިވާން ރަކިޓިޗް، މަޝެރާނޯ އަދި އުމްޓީޓީގެ ފަރާތުން ވަނީ ރަނގަޅު ކުޅުމެއް ފެނިގެންގޮސްފައެވެ.\nމި މެޗުގައި ބާސެލޯނާގެ އެންމެ މުހިންމު ކުޅުންތެރިޔާ ލިއޮނެލް މެސީގެ ފަރާތުން ތަންކޮޅެއް މަޑުމައިތިރި ކުޅުމެއް ފެނިގެންދިޔައިރު ޖިރޯނާއަށް ވަނީ ބާސެލޯނާގެ ގޯލާއި އަމާޒުކޮށް ނުރައްކާކުރުމަށް ގިނަ ފުރުސަތުތަކެއް ލިބިފައެވެ. މިގޮތުން މި މެޗުގައި ޖިރޯނާއަށް ވަނީ މުޅިއަކު9ކޯނަރު ލިބި އޭގެން އެއްވެސް ކޯނަރެއްގެ ބޭނުން ނުހިފިފައެވެ. ބާސެލޯނާއިން މި މެޗުގައި ގިނަ ވަގުތު ބޯޅަ ހިފަހައްޓައިގެން ކުޅުނު ނަމަވެސް އެޓީމަށް ވަނީ ޖިރޯނާގެ ޑިފެންސް ލައިންގެ އޮފްސައިޑް ޓްރެޕްގެ ސަބަބުންވެސް ބޮޑެތި ދަތިތަކަކާއި ކުރިމަތިވެފައެވެ.\nބާސެލޯނާގެ ކުޅުންތެރިން ވަނީ މި މެޗުގައި 14 ފަހަރު އޮފްސައިޑްވެފައެވެ. މި މެޗުގައި ބާސެލޯނާގެ އެންމެ މޮޅު ކުޅުން ފެނިގެންނުދިޔަނަމަވެސް އެޓީމު ވަނީ މި މޮޅާއިއެކު އެ ޓީމުން ދަމަހައްޓަމުން އަންނަ މޮޅުވުމުގެ ސިލްސިލާއަށް އަނެއްކާވެސް މޮޅެއް އިތުރުކޮށްފައެވެ.


ޚުޝޫޢަތްތެރިކަމާއިއެކު ނަމާދުކޮށް އިޚްލާޞްތެރިކަމާއެކު ކުރާ ދުޢާއިން ހިތް ހަމަޖެހުން ނުލިބޭނެ އެއްވެސް ކަމެއް ކުރިމައްޗެއް ނުވާނެ!: މުފްތީ މެންކް\nކަންބޮޑުވާ ކޮންމެ ޙާލަތެއްގައިވެސް ނަމާދެއްކުރާށެވެ! ނަމާދަށްފަހު ދުޢާވެސް ކުރާށެވެ!\nޔަޤީންކުރާށެވެ! ޚުޝޫޢަތްތެރިކަމާއިއެކު ނަމާދުކޮށް އިޚްލާޞްތެރިކަމާއެކު ކުރާ ދުޢާއިން ހިތް ހަމަޖެހުން ނުލިބޭނެ އެއްވެސް ކުރިމައްޗެއް ނުވާނެއެވެ!\nއެއްވެސް މައްސަލައަކީ ފިކުރުކޮށްގެން އަދި ކަންބޮޑުވެގެން ޙައްލުކުރެވޭނެ ކަމެއް ނޫނެވެ! އަދި އެއްވެސް މީހަކަށްވެސް އެއްވެސް ކަމެއް ޙައްލުކޮށެއް ނުދެވޭނެއެވެ! ﷲ ތަޢާލާ އެކަމަކަށް މިންވަރުކުރެއްވެވުމުން މެނުވީއެވެ.\nނަމާދުކުރުމާ ދުޢާކުރުން ދޫކޮށް ހިތްހަމަޖައްސަން ކުރެވޭ އެއްވެސް ކަމަކުން ހިތްހަމަޖެހުމެއް ނުލިބޭނެއެވެ. ކުޑައިރުކޮޅަކަށް ޚިޔާލުތަކާއި ދުރުވެވިދާނެއެވެ. ނަމަވެސް މާބާރަށް ހަމައެކަންބޮޑުވުންތައް އެނބުރިއަންނާނެއެވެ!\nމިޔުޒިކާއި މަސްތުވާ ތަކެއްޗަކީ ހިތްހަމަޖެހުން ލިބޭ ކަންކަން ނަމަ ދުނިޔޭގެ ގިނަ ބައަކު ތިބޭނީ ހިތްހަމަޖެހިގެން ނޫންހެއްޔެވެ؟ ގިނަ ބައަކު ތިބީ ހިތްހަމަޖެހިގެންހެއްޔެވެ؟ ލޮލަށް ފެންނަ ކަންކަމުން ޢިބްރަތް ޙާޞިލުނުކުރެވޭނަމަ ދެއްވެވި ބުއްދީގެ ބޭނުމަކީ ކޮބައިހެއްޔެވެ؟


Badminton: Firihen team loa medal haasilkoffi | Mihaaru\nބެޑްމިންޓަން: ފިރިހެން ޓީމު ލޯ މެޑަލް ހާސިލްކޮށްފި\n21 ޖުލައި 2019 - 22:107comments\nމޮރިޝަސްގައި މިހާރު ކުރިއަށްދާ އިންޑިއަން އޯޝަން އައިލެންޑް ގޭމްސް (އައިއޯއައިޖީ)ގެ ބެޑްމިންޓަން ޓީމް އިވެންޓް ބައިން ރާއްޖޭގެ ގައުމީ ފިރިހެން ބެޑްމިންޓަން ޓީމުން ލޯ މެޑަލް ހާސިލްކޮށްފި އެވެ.\nއެންމެ ފަހުން 2015 ވަނަ އަހަރު ރީޔޫނިއަންގައި އޮތް އައިއޯއައިޖީގެ ޓީމު އިވެންޓުގައި ފިރިހެން ބެޑްމިންޓަން ޓީމުން ވަނީ ރިހި މެޑަލް ހޯދައިފަ އެވެ. އެ ފަހަރު އަންހެން ޓީމުން ލޯ މެޑެއްޔެއް ހޯދި އެވެ.\nރާއްޖޭގެ ފިރިހެން ޓީމު އިއްޔެ ކުޅުނު މެޗުތަކުން ރީޔޫނިއަން އާއި މޮރިޝަސް އަތުން ބަލިވި ނަމަވެސް މިއަދު ކުޅުނު މެޗުތަކުގައި ވަނީ މޮޅު ކުޅުމެއް ދައްކައިފަ އެވެ. މިއަދު މަޑަގަސްކަރަ އާއި ސީޝެލްސް އަތުން ރާއްޖެ މޮޅުވީ 4-1 އިންނެވެ.\nސީޝެލްސްއާ ދެކޮޅަށް ފިރިހެން ޓީމު ކުޅުނު މެޗުގެ ފުރަތަމަ ސިންގަލްސްގައި ސީޝެލްސް ކުޅުންތެރިޔާ ވަނީ ރާއްޖޭގެ މުހައްމަދު އަޖުފާންގެ މައްޗަށް 18-21، 17-21 އިން ކުރި ހޯދައިފަ އެވެ. ރާއްޖެ ޓީމުން ދެ ވަނަ ސިންގަލްސް ގޭމުގައި އަހުމަދު ނިބާލް ވަނީ 21-16، 21-17 އިން ސީޝެލްސް ކުޅުންތެރިޔާ ބަލިކޮށްފަ އެވެ. ފިރިހެން ޑަބަލްސް ފުރަތަމަ މެޗުން ރާއްޖޭގެ އިބްރާހިމް ޝާމިއު އާއި ނަޝްފާނު މުހައްމަދު މޮޅުވީ 27-25، 21-14 އަދި 21-12 އިންނެވެ. އަނެއް ޑަބަލްސް މެޗުން ރާއްޖޭގެ އަޖުފާން އާއި ނަޝީއު ޝަރަފުއްދީންގެ ޕެއާ މޮޅުވީ 21-16، 21-19 އިންނެވެ.\nރާއްޖޭގެ އަންހެން ޓީމު ވަނީ އިއްޔެ މޮރިޝަސްގެ މައްޗަށް ކުރިހޯދައިފަ އެވެ. މިއީ 2011 ވަނަ އަހަރުގެ ފަހުން މޮރިޝަސް ޓީމު އިވެންޓުގައި ބަލިވި ފުރަތަމަ މެޗެވެ. ރާއްޖޭގެ އަންހެން ޓީމު މިއަދު ކުޅުނު މެޗުން ވަނީ ސީދާ ފަސް ގޭމުން މަޑަގަސްކަރައިގެ މައްޗަށް ކުރިހޯދައިފަ އެވެ.\nދުރުރާސްތާ ޕްލޭނަކާ އެކު މި ފަހަރުގެ އައިއޯއައިޖީން ރަން މެޑެއްޔެއްގެ އަމާޒުގައި މަސައްކަތްކުރަމުން އައި ބެޑްމިންޓަން ޓީމަށް ދެން އެ ޓާގެޓަށް ވާސިލްވުމަށް އޮތް ފުރުސަތަކީ އޯޕަން ޑްރޯ ބައިގަ އެވެ. ރާއްޖޭގެ އަޖުފާން ވަނީ އެންމެ ފަހުން ފަހަރުގެ ގޭމްސްގައި ސިންގަލްސް ބައިން ރަން މެޑަލް ހާސިލްކުރި ކުޅުންތެރިޔާގެ މައްޗަށް ޓީމު އިވެންޓުގައި ކުރިހޯދައިފަ އެވެ.


Ministry of Communication, Science and Technology | Mihaaru\nJuly 01, 2020 24\nފާއިތުވި ދެ މަސް ދުވަހުގެ ތެރޭގައި މިނިސްޓްރީ އޮފް ކޮމިއުނިކޭޝަން، ސައިންސް އެންޑް ޓެކްނޮލޮޖީ އާއި ނޭޝަނަލް ސެންޓަ ފޯ އިންފޮމޭޝަން ޓެކްނޯލޮޖީން 11،448 ކަރުދާސް ސަލާމަތް ކުރިކަމަށް އެ...\nކޮވިޑް-19 ބަލި ޖެހިފައިވާ އަށް މީހަކު ރާއްޖެ އިން ވެސް ފެނިފައިވާތީއާ އެކު، ރައްކާތެރިކަމުގެ ފިޔަވަޅެއްގެ ގޮތުން، ސަރުކާރުގެ މުވައްޒަފުން އޮފީސްތަކަށް ވަދެ ނުކުތުމުގަ އާއި ހާޒިރީ ބެލެހެއްޓުމުގައި ފިންގާޕްރިންޓް ބޭނުންކުރުން ވަގުތީ ގޮތުން ހުއްޓާލައިފި އެވެ.\nކޮވިޑް-19 ގައި ރާއްޖޭގެ ހާލަތު ގޯސްވިޔަސް، ސަރުކާރު ހުއްޓުމަކަށް ނައިސް މުވައްޒަފުންނަށް ގޭގައި މަސައްކަތް ކުރެވޭނެ ގޮތެއް ކަނޑައެޅުމުގެ މަސައްކަތް ކޮމިއުނިކޭޝަން މިނިސްޓްރީން މިއަދު ފަށައިފި އެވެ.\nރާއްޖޭގައި އަލަށް "އަވާ އޮފް ކޯޑް" ފާހަގަކުރަނީ\nރާއްޖޭގައި ފުރަތަމަ ފަހަރަށް "އަވާ އޮފް ކޯޑް" ފާހަގަކުރަން ފަށައިފި އެވެ.\nކުންފުނިތަކަށް ވެސް ޑޭޓާ ސެންޓަރުގެ ހިދުމަތް ދެނީ\nބްރޯޑްބޭންޑާ ގުޅޭ ޕޮލިސީއެއް ހަދައި ހެޔޮ ބަދަލުތަކެއް\nއިންޓަނެޓުގެ ހިދުމަތް ފޯރުކޮށްދިނުމާ ގުޅޭ ބްރޯޑްބޭންޑް ޕޮލިސީއެއް ހަދައި އިންޓަނެޓުގެ ހިދުމަތަށް ހެޔޮ ބަދަލެއް ގެނައުމުގެ މަސައްކަތްކުރަމުން އަންނަކަމަށް ކޮމިއުނިކޭޝަން، ސައިންސް އެންޑް ޓެކްނޮލޮޖީ މިނިސްޓަރު މަލީހު ޖަމާލް މިއަދު ވިދާޅުވެއްޖެ އެވެ.\nކޮމިއުނިކޭޝަން، ސައިންސް އެންޑް ޓެކްނޮލޮޖީގެ ސްޓޭޓް މިނިސްޓަރުގެ މަގާމުން މުހައްމަދު ޝާފިއީ އިސްތިއުފާ ދެއްވަމުން އައިޖީއެމްއެޗަށް ރައްދުވާ ގޮތަށް ދައްކާފައިވަނީ އެއްވެސް އަސާސެއް ނެތް ދޮގު ވާހަަކަތަކެއް ކަމަށް އެ ހޮސްޕިޓަލުން ބުނެފި އެވެ.\nކޮރަޕްޝަނަށް މަގުފަހިވާ ގޮތަށް އެއްވެސް ކަމެއް ނުކުރާ ކަމަށާއި އައިޖީއެމްއެޗަށް ބޭނުންވާ ސޮފްޓްވެއާ ހޯދުމުގެ މަޝްވަރާތައް އަންނަނީ މިހާރު ވެސް ކުރަމުން ކަމަށް ކޮމިއުނިކޭޝަން،...\nފުވައްމުލަކުގައި ޓެކްނޮލޮޖީ ޕާކެއް ތަރައްގީ ކުރަނީ\nފުވައްމުލައް ތަރައްގީކުރާ އިރު އެ ރަށުގެ އެންމެ މުހިއްމު ތަނަކަށް ވެގެންދާނީ ޓެކްނޮލޮޖީ ޕާކެއް ކަމަށް ކޮމިއުނިކޭޝަން އެންޑް ސައިންސް މިނިސްޓަރު މަލީހު ޖަމާލު މިރޭ ވިދާޅުވެއްޖެ އެވެެ.


ޕޮލެންޑް މާކެޓުގައި ރާއްޖެ އިސްތިހާރުކުރުމަށް އެމްއެމްޕީއާރުސީން ކެންޕެއިނެއް ޕޮލެންޑް މާކެޓުގައި ރާއްޖެ އިސްތިހާރުކުރުމަށް އެމްއެމްޕީއާރުސީން ކެންޕެއިނެއް\nޕޮލެންޑް މާކެޓުގައި ރާއްޖެ އިސްތިހާރުކުރުމަށް އެމްއެމްޕީއާރުސީން ކެންޕެއިނެއް\nރާއްޖެއައި ފަތުރުވެރިންތަކެއް ވީއައިއޭގައި - ފޮޓޯ: ޢަލީ ނަސީރު / ޕީއެސްއެމް ނިއުސް\nޕޮލެންޑް މާކެޓުގައި ރާއްޖެ އިސްތިހާރުކުރުމަށް އިޓާކާ އާއެކު އެމްއެމްޕީއާރުސީން ކެމްޕެއިނެއް ފަށައިފިއެވެ. އެއް މަހަށް ކުރިއަށްގެންދާ މިކެމްޕެއިން ފަށާފައިވަނީ މިމަހުއެވެ.\nއެމްއެމްޕީއާރުސީން އިޓާކާއާއެކު ކުރިއަށްގެންދާ ކެމްޕެއިންގެ ސަބަބުން ރާއްޖެ މިމާކެޓުގައި އިތުރަށް އިސްތިހާރު ވާނެކަމަށް އެމްއެމްޕީއާރުސީން ވިދާޅުވެއެވެ. މި ކެމްޕެއިންގެ ދަށުން ޑިޖިޓަލް އަދި އައުޓްޑޯ މާކެޓިންގެ ޙަރަކާތްތައް ހިންގާނެއެވެ. މިގޮތުން ރާއްޖޭގެ ފަތުރުވެރިކަމުގެ ޕްރޮޑަކްޓްތަކާއި، ރާއްޖެއިން ފަތުރުވެރިންނަށް ލިބޭ ތަފާތު ތަޖުރިބާތައް މިކެމްޕެއިންގެ ޒަރިއްޔާއިން އިސްތިހާރުކުރެވޭނެއެވެ. އަދި ރާއްޖެއަކީ ފަތުރުވެރިން ޒިޔާރަތްކުރުމަށް އެންމެ ރައްކާތެރި މަންޒިލްގެ ގޮތުގައި އިސްތިހާރުކުރާނެއެވެ.\n30 އަހަރުގެ ތަޖުރިބާ ލިބިފައިވާ އިޓާކާ އަކީ ޕޮލެންޑުގެ އެންމެ މަޤުބޫލު އެއް ޓުއަރ އޮޕަރޭޓަރެވެ. އިޓާކާއިން ދުނިޔޭގެ 100 މަންޒިލަކަށް ހާއްސަ ޓުއަރ ޕެކޭޖްތައް ޕޯލިޝް މާކެޓުގެ ކަސްޓަމަރުންނަށް ވިއްކައެވެ. 2018ވަނަ އަހަރު އެކަނިވެސް އިޓާކާ އިން ވަނީ 915000 ކްލައިންޓުންނާއި މުއާމަލާތްކޮށްފައެވެ. ޕޯލިޝް މާކެޓުގެ %30 ހިއްސާކުރާ އިޓާކާ އަކީ އެ ޤައުމުގެ ފަތުރުވެރިކަމުގެ ދާއިރާގައި ފާހަގަކުރެވޭ ޓުއަރ އޮޕަރޭޓަރެކެވެ.\nމި ކެންޕެއިންގެ މަޤްސަދަކީ ޕޯލިޝް މާކެޓުން ރާއްޖެ އަންނަ މީހުން އިތުރުކޮށް ޕީކް ސީޒަންގައި ޗާޓަރ އޮޕަރޭޝަންތައް އިތުރުކުރުންކަމަށް އެމްއެމްޕީއާރުސީން ބުނެއެވެ. މިދިޔަ އަހަރު ޕޮލެންޑުން ރާއްޖެއަށް 23،597 ފަތުރުވެރިން ވަނީ ޒިޔާރަތްކޮށްފައެވެ.


ލޯކަލް ކައުންސިލްތަކުގެ އިންތިޚާބުގައި، ލ. އަތޮޅުގެ މީހުން ދިރިއުޅޭ ރަށްރަށުގައި ބަހައްޓާ ވޯޓުފޮށީގެ މަޢުލޫމާތު\n2014 ޖެނިއަރީ 18 ވާ ހޮނިހިރު ދުވަހު ބޭއްވުމަށް ހަމަޖެހިފައިވާ ލޯކަލް ކައުންސިލްތަކުގެ އިންތިޚާބުގައި، ލ.އަތޮޅުގެ މީހުން ދިރިއުޅޭ ރަށްރަށުގައި ބަހައްޓާ ވޯޓުފޮށީގެ ނަންބަރާއި، ވޯޓުފޮށީގެ ނަމާއި، ވޯޓުލާ ސަރަހައްދު އަދި ވޯޓުފޮށި ބަހައްޓާ ރަށާއި ތަން މިދަންނަވަނީއެވެ.\nމި ފޮށްޓަށް ވޯޓުލާނީ އިސްދޫ ރައްޔިތުންނާއި، އިސްދޫގައި ދިރިއުޅޭ އެހެނިހެން ރަށްރަށުގެ މީހުންނެވެ.\nމި ފޮށްޓަށް ވޯޓުލާނީ ގަމު ތުނޑީއަވަށު މީހުންނާއި ގަމު ތުނޑީއަވަށުގައި ދިރިއުޅޭ އެހެނިހެން ރަށްރަށުގެ މީހުންނެވެ.\nޙަމަދުބިންޚަލީފާއަލްޘާނީސްކޫލް (ކުރީގެގަޠަރުއަމީރު ސްކޫލް)\nމި ފޮށްޓަށް ވޯޓުލާނީ ގަމު މަތިމަރަދޫ އަވަށުގެ ރައްޔިތުންނާއި މަތިމަރަދޫ އަވަށުގައި ދިރިއުޅޭ އެހެނިހެން ރަށްރަށުގެ މީހުންނެވެ.\nމި ފޮށްޓަށް ވޯޓުލާނީ ގަމު މުކުރިމަގު އަވަށު ރައްޔިތުންނާއި މުކުރިމަގު އަވަށުގައި ދިރިއުޅޭ އެހެނިހެން ރަށްރަށުގެ މީހުންނެވެ.\nމި ފޮށްޓަށް ވޯޓުލާނީ ގަމު ތުނޑީ އަވަށުގެ ޚާއްޞަ ދަފްތަރުގައިވާ މީހުންނާއި (ލ.ކަޅައިދޫ، ލ. މުންޑޫ، ލ. މާބައިދޫ، ގއ. ދިޔަދޫ އިން ލ.ގަމަށް ބަދަލުކުރި) ތުނޑީ އަވަށުގައި ދިރިއުޅޭ އެހެނިހެން ރަށްރަށުގެ މީހުންނެވެ.\nމާވަށު ސްކޫލް ހޯލުގެ އިރުމަތީ ކޮޅުގައި\nމި ފޮށްޓަށް ވޯޓުލާނީ މާވަށު ގުލްޝަނީ މަގާއި ރަށްދެބައިމަގު ގުޅުނު ހިސާބުން ދެކުނު ސަރަހައްދުގައި ހިމެނޭ ގޭގޭގެ ރަޖިސްޓަރީގައިވާ މީހުންނެވެ.\nމާވަށު ޕްރީ ސްކޫލް އިމާރާތުގައި\nމި ފޮށްޓަށް ވޯޓުލާނީ މާވަށު ގުލްޝަނީމަގާއި ރަށްދެބައިމަގު ގުޅުނު ހިސާބުން އުތުރު ސަރަހައްދުގައި ހިމެނޭ ގޭގޭގެ ރަޖިސްޓަރީގައިވާ މީހުންނާއި، މާވަށުގައި ދިރިއުޅޭ އެހެނިހެން ރަށްރަށުގެ މީހުންނެވެ.\nމި ފޮށްޓަށް ވޯޓުލާނީ ފޮނަދޫ ރަށްވެހިމަގާއި އާބާދީމަގާއި ދެމެދުގައި ހިމެނޭ ގޭގޭގެ ރަޖިސްޓަރީގައިވާ (މެދު އަވަށާއި ބަރާސީލު އަވަށް) މީހުންނެވެ.\nސިރާޖުއްދީން ޕްރީ ސުކޫލް\nކައުންސިލް އިދާރާގެ ގްރައުންޑް ފްލޯރ\nމި ފޮށްޓަށް ވޯޓުލާނީ ކަލައިދޫ ރައްޔިތުންނާއި، ކަލައިދޫގައި ދިރިއުޅޭ އެހެނިހެން ރަށްރަށުގެ މީހުންނެވެ.\n12 ޞަފަރު 1435\n15 ޑިސެންބަރު 2013\nޕަބްލިޝްކުރި ތާރީޚު: 18 ޑިސެންބަރު 2013


އިލެކްޝަންސް ކޮމިޝަނުގެ އިދާރާ\nމާސްޓަރ ޓްރެއިނަރ – އީ.އެކްސް 1\nލޯކަލް ކައުންސިލްތަކުގެ އިންތިޚާބު 2020 އާއި ގުޅިގެން ކޮމިޝަނުގެ އެކިއެކި މަސައްކަތްތަކަށް ބޭނުންވާ މުވައްޒަފުން ހޯދުމަށް\nމަހަކު -/8835 (އަށްހާސް އަށްސަތޭކަ ތިރީސް ފަސް ރުފިޔާ)\nމަހަކު -/2000 (ދެހާސް ރުފިޔާ)\nމަސައްކަތަށް ނިކުންނަ ކޮންމެ ދުވަހަކަށް 250.00 (ދުއިސައްތަ ފަންސާސް ރުފިޔާ)\nއިތުރު ގަޑި ފައިސާ:\nނުރަސްމީ ގަޑީގައި ކުރާ މަސައްކަތަށް ކަނޑައެޅިފައިވާ އުޞޫލުން އިތުރު ގަޑީގެ ފައިސާ ދެވޭނެ\nއިލެކްޝަންސް ކޮމިޝަންގެ ރަސްމީގަޑި އާއި ނުރަސްމީ ގަޑީގައިވެސް މަސައްކަތް ކުރުން.\nފެންވަރު ނުވަތަ ޝަރުޠު:\nމަގާމުގެ މަސައްކަތާ ގުޅޭ ތަޢުލީމީ ރޮނގަކުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް5ނުވަތަ6ގެ ސަނަދެއް ހާސިލްކޮށްފައި ވުމާއެކު، މަގާމުގެ މަސައްކަތުގެ ދާއިރާއެއްގައި މަދުވެގެން4އަހަރު ދުވަހުގެ ތަޖުރިބާ ލިބިފައިވުން ނުވަތަ،\nމަގާމުގެ މަސައްކަތާ ގުޅޭ ތަޢުލީމީ ރޮނގަކުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް7ނުވަތަ 8 ގެ ސަނަދެއް ހާސިލްކޮށްފައި ވުމާއެކު، މަގާމުގެ މަސައްކަތުގެ ދާއިރާއެއްގައި މަދުވެގެން2އަހަރު ދުވަހުގެ ތަޖުރިބާ ލިބިފައިވުންނުވަތަ،\nމަގާމުގެ މަސައްކަތާ ގުޅޭ ތަޢުލީމީ ރޮނގަކުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް9އިން ފެށިގެން މަތީގެ ސަނަދެއް ހާސިލްކޮށްފައިވުން ނުވަތަ،\nއެމް.އެސް2ރޭންކުގެ މަޤާމެއްގައި މަސައްކަތްކޮށް 1 އަހަރުދުވަހުގެ ތަޖުރިބާ ލިބިފައިވުން.\nމައިކްރޯސޮފްޓް އޮފީސް ޕްރޮގްރާމްތައް ބޭނުންކުރަން އެނގުން.\nދިވެހި އަދި އިނގިރޭސިބަހުން ފަރިތަކަމާއެކު މުޢާމަލާތުކުރަން އެނގުން.\nސިޔާސީ ޕާޓީއެއްގެ ރަޖިސްޓްރީގައި އެމީހެއްގެ ނަން ހިމެނިފައިވާނަމަ، ވަޒީފާއަށް ހޮވުމުން ޕާޓީން ވަކިވުން.\nސިޔާސީ/ސިޔާސީ ޕާޓީއެއްގެ ހަރަކާތްތަކުގައި އިސްކޮށް ބައިވެރިވެއުޅޭ މީހަކުކަމުގައި ނުވުން.\nމަޤާމް ގެ މަސްއޫލިއްޔަތު އަދާ ކުރުމުގެ ޤާބިލްކަން ހުރި މީހެއް ކަމަށް އިންޓަވިއު ޕެނަލަށް ސާބިތު ކޮށްދިނުން\nއިންތިޚާބާއި ގުޅިގެން ހިންގަންޖެހޭ ޓްރެއިނިންގތަކަށް ބޭނުންވާ މެޓީރިއަލްސް ތައްޔާރުކުރުން އަދި ޓްރެއިނިންގ ރާވާ ހިންގުމާއި އަމަލީ ގޮތުން ޓްރެއިނިންގ ނެގުން.\nފޯކަލް ޕޮއިންޓުންގެ އަތްމަތީ ފޮތް ތައްޔާރުކުރުން.\nކެންޑިޑޭޓުންގެ އަތްމަތީ ފޮތް ތައްޔާރުކުރުން.\nއޮފިޝަލުންގެ އަތްމަތީ ފޮތް ތައްޔާރުކުރުން.\nއޮބްޒާވަރުން، މޮނިޓަރުން އަދި ކެނޑިޑޭޓުންގެ މަންދޫބުންގެ އަތްމަތީ ފޮތް ތައްޔާރުކުރުން.\nއޮފިޝަލުންގެ ޓްރޭނިންގ ވީޑިއޯ އާއި ގުޅޭ މަސއްކަތްތައް ކުރުން.\nއިންތިޚާބާ ގުޅޭ ގޮތުން އާންމު ރައްޔިތުން ހޭލުންތެރިކުރުމުގެ ޕްރޮގްރާމްތަކުގެ ކޮންޓެންޓް ތައްޔާރުކުރުން.\nވަޒީފާއަށް އެދި ހުށަހަޅާ މަޢުލޫމާތު ފޯމު.\nވަޒީފާއަށް އެދޭ ފަރާތުގެ ވަނަވަރު، އައި.ޑީ ކާޑުގެ ކޮޕީ، ތަޢުލީމީ ސެޓްފިކެޓްތަކުގެ ފޮޓޯކޮޕީ (އަޞްލާ އެއްގޮތްކަމަށް ރަސްމީ ފަރާތަކުން ތައްގަނޑު ޖަހާފައިވާ)\n- ރާއްޖޭގައި ރަޖިސްޓްރީކޮށްގެން ހިންގާ މަތީތަޢުލީމުދޭ މަރުކަޒަކުން ކުރިޔަށް ގެންދާ ރާއްޖޭގެ ޕްރޮގްރާމްތަކުގެ ސެޓްފިކެޓާއި ޓްރާންސްކްރިޕްޓްގެ ކޮޕީ (މިފަދަ ސެޓްފިކެޓްތައް އެކްރެޑިޓް ކުރަން ނުޖެހޭނެ އެވެ.) ނުވަތަ ކޯސް ފުރިހަމަކުރިކަމުގެ ލިޔުމުގެ ކޮޕީ އާއި ޓްރާންސްކްރިޕްޓްގެ ކޮޕީ،\n- ރާއްޖޭގައި ރަޖިސްޓްރީކޮށްގެން ހިންގާ މަތީތަޢުލީމުދޭ މަރުކަޒަކުން ހިންގާ ރާއްޖެއިން ބޭރުގެ ޕްރޮގްރާމްތަކުގެ އެކްރެޑިޓްކޮށްފައިވާ ސެޓްފިކެޓުތަކާއި ރާއްޖެއިން ބޭރުގެ މަތީތަޢުލީމު ދޭ މަރުކަޒަކުން ހިންގާ ރާއްޖެއިން ބޭރުގެ ޕްރޮގްރާމްތަކުގެ އެކްރެޑިޓްކޮށްފައިވާ ސެޓްފިކެޓުތައް ނުވަތަ ކޯސް ފުރިހަމަކުރިކަމުގެ ލިޔުމާއެކު ކޯހުން ލިބޭ ސެޓްފިކެޓު ވަކި ފެންވަރެއްގައި އެކްރެޑިޓް ކުރެވޭނެކަމަށް މޯލްޑިވްސް ކޮލިފިކޭޝަން އޮތޯރިޓީން ދޫކުރައްވާފައިވާ ލިޔުމުގެ ކޮޕީ އާއި ޓްރާންސްކްރިޕްޓްގެ ކޮޕީ،\n3. މަސައްކަތުގެ ތަޖުރިބާހުރިކަމުގެ ލިޔުން:\n- މަސައްކަތުގެ ތަޖުރިބާހުރި ލިޔުން ހުންނަންވާނީ މަސައްކަތްކުރި މުއްދަތާއި މަސައްކަތުގެ ތަފްޞީލް އެނގޭގޮތަށެވެ.\n- މިހާރު އަދާކުރަމުންދާ ވަޒީފާއެއްގެ ލިޔުން ހުށަހަޅާނަމަ އެލިޔުމަކީ އެއްމަސް ނުވަތަ އެއަށްވުރެ ފަހުގެ ތާރީޚެއްގައި ދޫކޮށްފައިވާ ލިޔުމަކަށް ވާންވާނެއެވެ.\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 25 ޑިސެމްބަރ 2019 ވާ ބުދަ ދުވަހުގެ 15:00ގެ ކުރިން އިލެކްޝަންސް ކޮމިޝަން (ޕޯޓްސް ކޮޕްލެކްސް ބިލްޑިންގ،5ވަނަ ފަންގިފިލާ) އަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް ([email protected]) މެދުވެރިކޮށްވެސް ބަލައި ގަނެވޭނެއެވެ.\n- ފޯމު ބަލައިގަތުމަށްފަހު ސައްޙަ ނޫން މަޢުލޫމާތެއް ހިމެނިފައިވާކަން ނުވަތަ ޝަރުތު ހަމަނުވާކަމަށް ފާހަގަ ކުރެވިއްޖެނަމަ އެފޯމެއް ބާޠިލު ކުރެވޭނެ އެވެ.\n- މި މަޤާމަށް ކުރިމަތިލާ ފަރާތްތަކުގެ ތެރެއިން ޝޯޓްލިސްޓުވާ ފަރާތްތަކާ އިންޓަރވިއު ކުރެވޭނެއެވެ.\n- އަދި ޝޯޓްލިސްޓުވާ ފަރާތްތަކުން، އިންޓަރވިއުއަށް ވަޑައިގަންނަވާއިރު ހުށަހަޅުއްވާފައިވާ ސެޓުފިކެޓުތަކުގެ އަޞްލު ގެންނަވަން ވާނެއެވެ.\n- ވަޒީފާއަށް ކުރިމަތިލާ ފަރާތް އެމަޤާމަކަށް ޝަރުޠު ހަމެވެ އިންޓަވިއު ކުރެވުނު ނަމަވެސް އިންޓަވިއު އަދި ޢަމަލީ ޓެސްޓުން %50 އަށްވުރެ މަތިން މާކްސް ނުލިބޭނަމަ އެމަޤާމަށް ޤާބިލުނޫން ފަރާތެއް ކަމަށް ކަނޑައެޅޭނެއެވެ.\n- މި މަޤާމަށް ހަމަޖެހޭ ފަރާތް، ވަޒީފާއަށް ނިކުތުމަށް އުޒުރުވެރިވާނަމަ، އިންޓަރވިއުކޮށްފައިވާ ފަރާތްތަކުގެ ތެރެއިން މާކްސް ތަރުތީބުން އެންމެ އެކަށީގެންވާ ފަރާތަށް ފުރުޞަތު ދެވޭނެއެވެ.\n- ވަޒީފާއަށް އެދި ހުށަހަޅާ ފޯމު މި ކޮމިޝަނުގެ ރިސެޕްޝަނުން ލިބެން ހުންނާނެއެވެ. އަދި މިކޮމިޝަނުގެ ވެބްސައިޓް www.elections.gov.mv އިންވެސް ޑައުންލޯޑް ކުރެވޭނެއެވެ.\nމާކްސް ދިނުމުގައި ބަލާނެ މިންގަނޑު\nމަސައްކަތުގެ ތަޖުރިބާ (އާންމު)\nމަސައްކަތުގެ ތަޖުރިބާ (އިންތިޚާބު)\n- އިންތިޚާބާ ގުޅިގެން ހޮވާ ސީނިއަރ މެނޭޖްމަންޓް ސަރވިސްގެ ގިންތީގެ ވަޒީފާތަކަށް ކުރިމަތިލާ ފަރާތްތައް ޝޯޓްލިސްޓްކުރާނީ، ތަޢުލީމާއި، މަސައްކަތުގެ ތަޖުރިބާއާއި، ތަމްރީނާއި، ހުނަރުގެ މާކުހަށް ބެލުމަށްފަހު ލިބޭ މާކުހުގެ މަތީ ތަރުތީބަށް ބަލައިގެންނެވެ. މަޤާމުގެ ޝަރުޠުތައްކަމަށް ބަޔާންކޮށްފައިވާ އަސާސީ ޝަރުޠު ފުރިހަމަވާނަމަ، ތަޢުލީމާއި ތަމްރީނަށް ކަނޑައަޅައިފައިވާ ފުރިހަމަ މާކްސް ދެވޭނެއެވެ.\n- މަޤާމަށް ބޭނުންވާ ޝަރުޠުތަކުގައި ބަޔާންކުރެވިފައިވާ ސެޓްފިކެޓްތަކަށް ވުރެ މަތީ ސެޓްފިކެޓް ހުށަހަޅާފައިވީ ނަމަވެސް، ޝަރުޠުތަކުގައި ބަޔާންކޮށްފައިވާ ސެޓްފިކެޓް ހުށަނާޅާނަމަ، ޝަރުޠު ފުރިހަމަވާ ކަމަކަށް ނުބެލެވޭނެއެވެ. އަދި ޝަރުޠު ފުރިހަމަވާ ފަރާތްތަކުން ކަމާގުޅޭ ދާއިރާއިން ހޯދާފައިވާ މަތީ ސެޓްފިކެޓްތަކަށް، މާކްސް ދެވޭނީ ތަޢުލީމަށް މާކްސް ދިނުމަށް ކަނޑައަޅާފައިވާ ގޮތުގެމަތީންނެވެ.\n18 ޑިސެންބަރު 2019\nޕަބްލިޝްކުރި ތާރީޚު: 18 ޑިސެންބަރު 2019\nޕަބްލިޝްކުރި ގަޑި: 2035\nސުންގަޑި: 25 ޑިސެންބަރު 2019 1500


SunOnline: Viyafaarithakah libey gehlun kuda kuran avas fiyavalhuthakeh elhuhvumah PPM in govaalaifi\nވިޔަފާރިތަކަށް ލިބޭ ގެއްލުން ކުޑަ ކުރަން އަވަސް ފިޔަވަޅުތަކެއް އެޅުއްވުމަށް ޕީޕީއެމުން ގޮވާލައިފި\nމުއާވިޔަތު އަންވަރު 24 Mar 2020, 20:39\nއިދިކޮޅު ޕީޕީއެމުން ބޭއްވި ރެލީއެއްގެ ތެރެއިން: ވިޔަފާރިތައް ސަލާމަތް ކުރުމަށް އަވަސް ފިޔަވަޅުތަކެއް އެޅުމަށް އެޕާޓީން ވަނީ ގޮވާލާފައި -- ސަން ފޮޓޯ/ ފަޔާޒު މޫސާ\nކޮވިޑް-19 ބަލިމަޑުކަމުގެ ސަބަބުން ވިޔަފާރިތަކަށް ލިބޭ ގެއްލުން ކުޑަކުރުމަށް އަވަސް ފިޔަވަޅުތަކެއް އެޅުމަށް ސަރުކާރަށް ޕީޕީއެމުން ގޮވާލައިފި އެވެ.\nމުޅިދުނިޔެއަށް މިހާރު ކުރިމަތިވެފައިވާ ބަލިމަޑުކަމުގެ ސަބަބުން ދުނިޔޭގެ އިގްތިސާދުގެ އިތުރުން ރާއްޖޭގެ އިގްތިސޯދު ވެސް ވަނީ 'އަޑިއަޅާލައިފަ' އެވެ.\nއެކަމާ ގުޅިގެން ޕީޕީއެމް/ޕީއެންސީ ހިމެނޭ ކޯލިޝަނުން މިރޭ ނެރުނު ބަޔާނެއްގައި ބުނީ، ރާއްޖޭގެ އިޤްތިސާދަށް ދިމާވަމުންދާ ގެއްލުން ހުއްޓުވުމަށް އަޅަންޖެހޭ ފިޔަވަޅުތައް އަވަސްކުރުމަށް ގޮވާލާ ކަމަށެވެ.\nއެގޮތުން ރާއްޖޭގެ އިޤްތިޞާދަށް ކުރަމުން ދާ ނެދެވޭ އަސަރުތައް ދެނެގަނެ ވިޔަފާރިތަކަށް އެހީވުމުގެ އަވަސް ފިޔަވަޅުތަކެއް ވަގުތުން ވަގުތަށް އެޅުމަށް އެ ކޯލިޝަންގެ ފަރާތުން މީގެ ކުރިންވެސް ގޮވަލާފައިވާނެ ކަން ވަނީ ފާހަގަކޮށްފަ އެވެ.\nއެހެންނަމަވެސް ކަންކަން ރަނގަޅު ކުރުމުގައި އިޚްލާސްތެރި މަސައްކަތްތަކެއް ކުރަމުން ދާތަން ނުފެނުމަކީ ރައްޔިތުންގެ ކަންބޮޑުވުން އިންތިހާއަށް ބޮޑުވެގެން ދާނެ ކަމެއްކަމުގައި އެ ބަޔާނުގައި ވަނީ ބުނެފަ އެވެ.\nވިޔަފާރިތައް ހިމާޔަތް ކުރުމަކީ ރާއްޖޭގެ އިޤްތިޞާދާއި ޢާންމު ދިރިއުޅުމާ ވަރަށް ބޮޑަށް ގުޅި ލާމެހިފައިވާ ކަމެއްކަން ފާހަގަކޮށް އެ ބަޔާނުގައި ބުނީ، ސަރުކާރުގެ ފަރާތުން ވިޔަފާރިތަކަށް އެހީތެރިވުމަށް ހަމަޖެއްސި 2.5 ބިލިއަން ރުފިޔާގެ ބަޖެޓާ ގުޅޭ އެއްވެސް ތަފްސީލެއް ދީފައިނުވާ ކަމަށެވެ.\nއެފައިސާއާ ގުޅޭ އެއްވެސް ތަފްސީލެއް ހާމަކޮށްފައި ނުވުމަކީ އޭގައި އެތައް ސުވާލެއް އުފެދިގެން ދާކަމެއް ކަމަށް އެ ބަޔާނުގައިވެއެވެ.\n"އަދި އެ 2.5 ބިލިއަން ރުފިޔާގެ ޕްރޮގްރާމަކީ މިވަގުތުގެ ހާލަތަށް އެންމެ އެކަށީގެންވާ ޕްރޮގްރާމެއްކަން ނުވަތަ ނޫންކަންވެސް ސާފެއް ނޫނެވެ. އަދި އެ ފައިސާ ދައުލަތުން ހޯދުމުގައި ޢަމަލުކުރާނީ ކިހިނެއްކަން ހާމަ ކުރައްވާފައެއް ނުވެއެވެ،" ޕީޕީއެމް ކޯލިޝަނުގެ ބަޔާނުގައި ވަނީ ބުނެފަ އެވެ.\nއެ ކަންކަން ރައްޔިތުންނަށް ސާފުކޮށްދެއްވައި އެކަމުގެ އަމަލީ ފިޔަވަޅުތައް އަވަސް ކޮށް ރާއްޖޭގެ ވިޔަފާރިތަކަށް ވަމުންދާ ގެއްލުންތައް ކުޑަ ކުރެވޭނެ އަވަސް ފިޔަވަޅުތަކެއް އެޅުއްވުމަށް ޕީޕީއެމުން ވަނީ ގޮވާލާފަ އެވެ.\nމިވަގުތު ރާއްޖޭގެ ވިޔަފާރިތަކަށް އެހީތެރިކަން ފޯރުކޮށްދެއްވުމުގެ އަވަސް ފިޔަވަޅުތަކެއް ސަރުކާރުން ނާޅައިފިނަމަ، ރާއްޖޭގެ އިޤްތިޞާދަށާއި ރައްޔިތުން ގެ އާންމު ދިރިއުޅުމަށް ފޫނުބެއްދޭ ވަރުގެ ގެއްލުން ކުރިމަތިވެގެން ދާނެކަން ސާފުކޮށް ފެންނާތީ އެކަމުގައި އަވަސް ވުމަށް ވެސް ޕީޕީއެމް އިން ވަނީ ސަރުކާރަށް ގޮވާލާފަ އެވެ.


އާނޫޓު ތައާރަފު ވެގެން މިއައީ ދިވެހިބަހަށް އިތުރު ހީނަރުކަމެއް ގެނެސްދެމުން – ޖަމާލު އަބޫބަކުރުMikal News\nއާނޫޓު ތައާރަފު ވެގެން މިއައީ ދިވެހިބަހަށް އިތުރު ހީނަރުކަމެއް ގެނެސްދެމުން – ޖަމާލު އަބޫބަކުރު\n2 ނޮވެމްބަރ 2015, 8:52 |\nދިވެހި ފައިސާގެ އާނޫޓުގެ ތައާރަފު ވެގެން މިއައީ ދިވެހިބަހަށް އިތުރު ހީނަރުކަމެއް ގެނެސް ދެމުން ކަމަށް ދިވެހި ބަހުގެ އުސްތާޒެއް ކަމަށްވާ އިންފޮމޭޝަން ކަމިޝަނަރ އަބުދުލް އަޒީޒު ޖަމާލު އަބޫބަކުރު ހާމަކުރައްވައިފިއެވެ.\nމި އާނޫޓުތައް ތަޢާރުފުވުމުން އަޅުގަނޑަށް ލިބުނު އުފަލަށްވުރެ ބޮޑު ހިތާމައެއް އަޅުގަނޑަށް އިޙުސާސްވިއެވެ. ސަބަބަކީ މި ނޫޓުތައް ތަޢާރުފުވެގެން މި އައީ ދިވެހިބަހަށް އިތުރު ހީނަރުކަމެއް ގެނެސް ދެމުން ކަމަށް ވާތީ އެވެ. ސަބަބު ދަންނަވައިލަންތޯއެވެ؟ މިހާ ފެންވަރު ރަނގަޅުކޮށް މިހާ މޮޅަށް ތައްޔާރުކުރި ނޫޓުތަކަކީ ދިވެހި ޒުވާނުންނާއި ދިވެހި ޅަކުދީންނަށް ވެސް ފެންނާނެ އެއްޗެކެވެ. ގެންގުޅޭނެ އެއްޗެކެވެ. އަދި މީގެ އިތުރަށް ގިނަ ދުވަހަށް ދެމިގެންދާނޭ އެއްޗެއްވެސް މެއެވެ. މި ނޫޓްތަކުގެ ތެރެއިން 500 ރުފިޔާގެ ނޫޓުގައި ތާނައިން ފަސް ސަތޭކަ ލިޔެފައިވަނީ ނުބައިކޮށްކަން ފާހަގަވީމާ ހިތާމަކުރީމެވެ. މިހާރު ވެސް އެ ކަމަކާ ބަހުސް ކުރަމުންދާ ކަމަކާ މެދު ދިވެހި އާ ނޫޓަކުން ނުބައިކޮށް ގެރެންޓީ ދިނީމައެވެ. ދިވެހިބަހަށް ލޯބިކުރާ މީހެއްގެ ހައިސިއްޔަތުން މިކަމާ މެދު ހިތާމަކޮށް ގިސްލެވުނު ކަމަށް “ދިވެހި ނޫޓުގެ ތިންވަނަ ސިލްސިލާ “ރަން ދިހަފަހެއް” ދިވެހި އިޤުތިޞާދަށް އާރޯކަން ދިވެހިބަހަށް ހީނަރުކަން” ގެ ސުރުޚީގެ ދަށުން ޖަމާލު އަބޫބަކުރު ލިއުންތެރިންގެ ގުޅުމުގެ ވެބްސައިޓްގައި ލިއުއްވާފައިވެއެވެ.\n“ފަސް ސަތޭކަ ރުފިޔާ” ލިޔަންޖެހޭ ތަނެއްގައި އެ ނޫޓުގައި “ފައްސަތޭކަ ރުފިޔާ” ލިޔެފައި އޮތްތަން ފެނުމުން ހިތަށް ވީ ގޮތެއް ދަންނަވާކަށް ވެސް ނޭނގުނެވެ. އަޅުގަނޑު ހިތަށް އެރީ އަޅުގަނޑުގެ މުސްކުޅި ވިސްނުން ބަދަލުނުވެގެން އުޅުނަސް “ޒަމާނީ” ރަދީފެއްގައި “ފައްސަތޭކަ” ލިޔެފައި އޮވެގެން އެހެން ލިޔުނީ ކަމަށެވެ. އަޅުގަނޑު ހިތްހަމަ ނުޖެހުނަސް މުޅި މުޖުތަމަޢު ގަބޫލުކުރާ ގޮތަކަށް ބަދަލު ކޮށްލީ ކަމަށެވެ. އަވަސް އަވަހަށް ރަދީފު ބަލައި ވެސް ލީމެވެ. ނޫނެކެވެ. ރަދީފުގައި އޮތީ ވެސް ހަމަ ރަނގަޅަށެވެ. “ފަސް ސަތޭކަ” އެވެ. “ސަތޭކައިގެ ފަސް ގުނަ” އެވެ. ދެން ހިތަށް އެރިއެވެ. މިހާ ބޮޑު ޚަރަދު ކޮށްގެން ދިގު ޒަމާންތަކަކަށް ދެމިގެން ދާ ގޮތަށް، ބޮޑު އެޑްވައިޒަރީ ކޮމީޓީއެއްގެ ލަފާގެ މަތީން ފަރުމާކުރި މި މުހިއްމު ނޫޓު ފަރުމާކުރި ބަޔަކަށް ދިވެހި ބަހަށް ސަމާލުކަން ނުދެއްވުނީ ކީއްވެބާވައޭ ހިތަށް އަރާ ކަމަށް ވެސް ޖަމާލު އަބޫބަކުރު ހާމަ ކުރައްވާ ފައި ވެއެވެ.\nޖަމާލު އަބޫބަކުރުގެ އިތުރުން ދިވެހިބަހުގެ ފުންނާބު އުސް ފަރާތްތަކުން ދަނީ މިމައްސަލާގައި ސޯޝަލް މީޑިއާގައި ކަންބޮޑުވުން ފާޅު ކުރައްވަމުންނެވެ.


Huvadhu atholhuge hurihaa kanduolhi akah feenumuge bodu harakaatheh kuriah gendhanee - One Online\nހުވަދު އަތޮޅު --- ފޮޓޯ: ދިވެހި މަސްވެރިންގެ ޖަމިއްޔާ\nހުވަދު އަތޮޅުގެ ހުރިހާ ކަނޑުއޮޅިއަކަށް ފީނުމުގެ ބޮޑު ހަރަކާތެއް ކުރިއަށް ގެންދަނީ\nހުވަދު އަތޮޅުގެ ހުރިހާ ކަނޑުއޮޅިތަކަށް ފީނުމުގެ ހަރަކާތެއް ދިވެހި މަސްވެރިންގެ ޖަމިއްޔާއިން "ޑިސްކަވާ ހުވަދު"ގެ ނަމުގައި ކުރިއަށް ގެންދަން ނިންމައިފިއެވެ.\nދިވެހި މަސްވެރިންގެ ޖަމިއްޔާއިން މިއަދު ނެރުނު ނޫސްބަޔާނެއްގައި ބުނީ، އެހަރަކާތް ކުރިއަށް ގެންދިއުމަށް ހަމަޖެހިފައިވަނީ މާދަމާއިން ފެށިގެން އޮގަސްޓް 3ގެ ނިޔަލަށް ކަމަށެވެ.\nޔޫއެންޑީޕީ އަދި އޮސްޓްރޭލިއަން އެއިޑްގެ އެހީތެރިކަމާއިއެކު، މަސްވެރިންގެ ޖަމިއްޔާއިން ކުރިއަށްގެންދާ މިހަރަކާތުގައި ހުވަދުއަތޮޅުގެ ވަށައިގެންވާ ކަނޑުއޮޅިތަކަށް ފީނުމުގެ އިތުރުން، ޑައިވްކުރުމުގައި ދިމާވާ އެކިކަންކަމަށް މަސްވެރިންނާއި ޑައިވަރުން ހޭލުންތެރިކުރުމަށް ހާއްސަ ހަރަކާތެއް ކުރިއަށް ގެންދާނެއެވެ. ޑައިވްސައިޓްތަކުގެ އިލްމީ ދިރާސާއަކާއެކު މިހަރަކާތާގުޅޭ ހާއްސަ ޑޮކިއުމެންޓްރީތަކެއް އުފައްދާނެ ކަމަށް ދިވެހި މަސްވެރިންގެ ޖަމިއްޔާއިން ބުނެއެވެ.\nހޭލުންތެރިކުރުވުމުގެ ހަރަކާތުގައި މަސްވެރިކަކަމަށް ބޭނުންވާ އެންހިފުމަށްޓަކައި ޑައިވްކުރާއިރު، ޑައިވަރުން ސަމާލުކަން ދޭންވީ ކަންތައްތަކާއި ސަލާމަތާއި ރައްކާތެރިކަމުގެ ގޮތުން އަޅަން ޖެހޭ ފިޔަވަޅުތަކާއި ޑައިވްކުރުމަށްޓަކައި ޑައިވްކޯސް ހެދުމުގެ މުހިންމުކަމުގެ މައްޗަށް އަލިއަޅުވައިލާނެއެވެ. ހޭލުންތެރިކުރުވުމުގެ ކެމްޕެއިން ވާޗުއަލްކޮށް ކުރިއަށް ގެންދިއުމަށް ހަމަޖެހިފައިވަނީ، ފަންނީ މާހިރުން މި ކެމްޕެއިންގައި ބައިވެރިވާ ގޮތަށް ކަމަށްވެސް އެ ޖަމިއްޔާއިން ބުނެއެވެ.\nހުވަދު އަތޮޅަކީ ދުނިޔޭގެ ނިސްބަތުން އެންމެ ބޮޑު މުރަކައިގެން އަތޮޅެވެ. އެއްއަތޮޅެއްގައި އެންމެ ގިނަ ރަށްތައް އުފެދިފައިވާ ހަމައެކަނި އަތޮޅަށް ވުމުގެ ޝަރަފާއިއެކު ވޯލްޑް ރެކޯޑް ފޮތުން ޖާގަހޯދާފައިވާ އަތޮޅެކެވެ. ރާއްޖެއަށް ފީނުމަށް އަންނަ ފަތުރުވެރިންގެ މެދުގައި މަގުބޫލު "ޑީޕް ސައުތު"ގައި ހިމެނޭ ހުވަދު އަތޮޅަކީ، ޑައިވް ސައިޓްތައް ގިނަ އަދި ގުދުރަތީ ރީތިކަން ލިބިފައިވާ ފަރުތަކާއި ރަށްތައް އެކުލެވިގެންވާ ދޫނިތަކަށް ހާއްސަ ރަށްތަކެއްވެސް ހިމެނިފައިވާ އަތޮޅެކެވެ.\n"ޑިސްކަވާ ހުވަދޫ"ގެ ތެރެއިން އެ ޑައިވްސައިޓްތަކުގެ ހާލަތު ދެނެގަނެވި، އެތަންތަނުގައި ހުރި ދިރުންތަކާއި ގުޅޭގޮތުން އިލްމީ ދިރާސާއެއް ކުރުމަށް ތަފާސްހިސާބު އެއްކުރެވިގެންދާނެ ކަމަށް ދިވެހި މަސްވެރިންގެ ޖަމިއްޔާއިން ބުނެއެވެ.\nމީގެ އިތުރުން އެ ޖަމިއްޔާއިން ބުނީ އެ ހަރަކާތުގައި ޑައިވްތައް ކުރިއަށްދާނީ ސަލާމަތާއި ރައްކާތެރިކަމުގެ ފިޔަވަޅުތަކާ އެކުގައި ކަމަށާއި މިދުވަސްވަރަކީ ކޮވިޑްގެ ދުވަސްވަރަށް ވުމުން އެ ހަރަކާތް ކުރިއަށް ގެންދާނީ ކަމާބެހޭ ފަރާތްތަކުން ނަގަން ޖެހޭ ހާއްސަ ހުއްދަތައްވެސް ނަގައިގެން ކަމަށެވެ.\nމިހަރަކާތުގެ ޕާޓްނަރުންނަކީ މެރިން އިކުއިޕްމެންޓްސް، އަޕްނިއާ މޯލްޑިވްސް، އަދި ބޭންކް އޮފް މޯލްޑިވްސްއެވެ. މިހަރަކާތް އިންތިޒާމް ކުރަނީ ޓާކޮއިޝް ލެބުންނެވެ.\nމިހަރަކާތާ ގުޅޭގޮތުން އިތުރު މައުލޫމާތު ސާފުކުރުމަށް އަހުމަދު ޝާފިއު (7687179) ނުވަތަ ޝަމްއާން ޝާކިރު (7985856) އަށް ގުޅުމަށް ދިވެހި މަސްވެރިންގެ ޖަމިއްޔާއިން އެދެއެވެ.\nގުޅޭ ޓެގު މިނިސްޓްރީ އޮފް ފިޝަރީޒް، މެރިން ރިސޯސަސް އެންޑް އެގްރިކަލްޗަރ ގދ. އަތޮޅު ޑައިވިން ގއ. އަތޮޅު ހުވަދޫ އަތޮޅު


Adhabu ekani dheegen masthuvaathaketheege massala hallu nukureveyne: Raees | Jazeera\tއަދަބު އެކަނި ދީގެން މަސްތުވާތަކެތީގެ މައްސަލަ ހައްލު ނުކުރެވޭނެ: ރައީސް - Jazeera\nއަދަބު އެކަނި ދީގެން މަސްތުވާތަކެތީގެ މައްސަލަ ހައްލު ނުކުރެވޭނެ: ރައީސް\nމުޙައްމަދު އަފްޒަލް December 3, 2020 178 views0\nދިވެހިރާއްޖޭގައި އާންމުވެފައިވާ މަސްތުވާތަކެތީގެ މައްސަލައަކީ އެ ބޭނުންކުރާ މީހުންނަށް ހަމަ އެކަނި އަދަބު ދީގެން ހައްލުކުރެވޭނެ މައްސަލައެއް ނޫންކަމަށް ރައީސުލްޖުމްހޫރިއްޔާ އިބްރާހިމް މުހައްމަދު ޞާލިހު ވިދާޅުވެއްޖެއެވެ. ރައީސް މިހެން ވިދާޅުވީ ލާމަރުކަޒީ ނިޒާމް ހަރުދަނާ ކުރުމުގެ ގޮތުން ހިންގުނު3މަޝްރޫއެއް އިފްތިތާހުކޮށްދެއްވުމަށް ލ.ގަމުގައި ބޭއްވެވި ރަސްމިއްޔާތުގައި ވާހަކަދައްކަވަމުންނެވެ.\nމިގޮތުން، މަސްތުވާތަކެތީގެ މައްސަލައަކީ އެތައް އަހަރެއްވީ އިރުވެސް ހައްލުނުކުރެވި އޮތް މައްސަލައެއްކަމަށް ރައީސްވަނީ ވިދާޅުވެފައެވެ. މަސްތުވާތަކެތީގެ ޝިކާރައަކަށްވާ މީހުންނަށް ގިނަ ފަހަރު އާއިލާތަކުގައި ދިރިއުޅުމުގެ ފުރުސަތު ގެއްލޭކަމަށާއި އޭގެ ސަބަބުން މަސްތުވާތަކެތި ބޭނުންކުރާ ޒުވާނުން މަގުމަތިވެފާކަމަށް ރައީސް ވިދާޅުވިއެވެ. އަދި މިކަމަކީ މަސްތުވާތަކެތި ބޭނުންކުރާ މީހުންނަށް އަދަބު އެކަނި ދީގެން ހައްލު ކުރެވޭނެ މައްސަލައެއް ނޫންކަން ރައީސް ފާހަގަކުރެއްވިއެވެ.\nއެގޮތުން، ސަރުކާރުން ދަނީ މުޖުތަމައަށް ބިނާ ކުރަނިވި ބައެއްގެ ގޮތުގައި އެމީހުން އަނބުރާ ގެނައުމަށް މުހިންމު މަސައްކަތްތަކެއް ކުރަމުންނެވެ. މިގޮތުން، މަސްތުވާތަކެތީގެ ވަބާއިން ރާއްޖެ ސަލާމަތްކުރުމަށް އެކުލަވާލެވިފައިވާ ހާއްސަ އެކްޝަން ޕްލޭންގެ ދަށުން އަންނަ އަހަރުގެ ތެރޭގައި މުހިންމު މަސައްކަތްތައް ފެށޭނެކަން ރައީސް އިއުލާންކުރެއްވިއެވެ.\nމީގެތެރޭގައި ޖަލުގައި މަސްތުވާތަކެތީގެ ނެޓްވޯކްތައް އޮޕަރޭޓްކުރުން ހުއްޓުވުމަށްޓަކައި ޖަލުތަކުގެ ފެންވަރު ހަރުދަނާކޮށް ހާއްސަ އޮޕަރޭޝަންތަކެއް ހިންގޭނެއެވެ. އަދި، މަސްތުވާތަކެތީގެ ޓްރާންސިޓް ޕޮއިންޓެއްގެ ގޮތުގައި ރާއްޖެ ބޭނުން ކުރުން ހުއްޓުވުމަށްޓަކައިވެސް ހާއްސަ މަސައްކަތްތަކެއް ކުރުމަށްވެސް ވަނީ ހަމަޖެހިފައެވެ.\nއެންމެ އިސްކަމެއް ދީގެން ކުރާނެ އެއް ކަމަކީ މަސްތުވާތަކެތި ބޭނުންކުރާ މީހުން ރިހެބިލިޓޭޓްކޮށް މުޖުތަމައަށް ނެރުންކަން ފާހަގަކުރައްވަމުން ރައީސް ވިދާޅުވީ، ޑްރަގް އޮފެންޑާސް ރިމާންޑް ސެންޓަރު އަދި ކުޑަކުދިންގެ ރިހިބެލިޓޭޝަން ސެންޓަރެއް ހުޅުމާލޭގައި ގާއިމްކުރައްވާނެކަމަށާއި، ފަރުވާގެ މަރުހަލާ ފުރިހަމަ ކުރާ ޒުވާނުންނަށް ހާއްސަ މަރުކަޒެއްވެސް ގާއިމްކުރައްވާނެކަމަށެވެ.\nއެގޮތުން، މަސްތުވާތަކެތީގެ ވަބާއިން ސަލާމަތްވާ ޒުވާނުންނަށް ދިރިއުޅުމުގެ ހުނަރާއި، ތައުލީމާއި ތަރުބިއްޔަތުގެ ޕްރޮގްރާމްތަކެއް ހިންގާނެ މަރުކަޒެއް ލ.ކަޅައިދޫގައި ގާއިމްކުރާނެކަން ރައީސް އިއުލާންކުރެއްވިއެވެ. މި މަރުކަޒުގައި އެތަނަށް އަންނަ ޒުވާނުންނަށް ބޭނުންވާ ހުރިހާ ވަސީލަތްތަކެއްވެސް ހުންނާނެކަމަށާއި މި ފަރާތްތައް އާމްދަނީ ހޯދުމުގެ އަމިއްލަ މަސައްކަތްތަކެއް ފަށައިގަތުމަށް އެހީތެރިކަންވެސް ފޯރުކޮށްދޭނެ ކަމަށް ރައީސް ވިދާޅުވިއެވެ.\nމިހާރަކަށް އައިސް ރާއްޖޭގައި މަސްތުވާތަކެތީގެ ވަބާގައި ޖެހި މަގުމަތިވެފައިވާ މީހުން ވަރަށް ގިނައެވެ. މިފަދަ ފަރާތްތަކަށް ހާއްސަ ސަމާލުކަމެއްދީ މުޖުތަމައަށް ބޭނުންތެރި ބައެއްގެ ގޮތުގައި ނެރުމަކީ ސަރުކާރުގެ އަމާޒެކެވެ.


Ithuru 10 Resort akashaai 40 Guesthouse akah license dhookoffi - One Online\nއިތުރު 10 ރިސޯޓަކަށާއި 40 ގެސްޓްހައުސްއަކަށް ލައިސަންސް ދޫކޮށްފި\nމިސަރުކާރުން މިހާތަނަށް 10 ރިސޯޓަކަށާއި 40 ގެސްޓް ހައުސަކަށް ލައިސަންސް ދޫކޮށްފައިވާކަމަށް ޓޫރިޒަމް މިނިސްޓަރު އަލީ ވަހީދު ވިދާޅުވެއްޖެއެވެ.\nޓޫރިޒަމް މިނިސްޓްރީގައި މިއަދު ބޭއްވި ނޫސްވެރިންގެ ބައްދަލުވުމުގައި ވާހަކަދައްކަވަމުން އަލީ ވަހީދު ވިދާޅުވީ ރައީސް ސޯލިހުގެ ވެރިކަމުގައި ރާއްޖޭގެ ފަތުރުވެރިކަން ކުރިއެރުވުމަށް ހާއްސަ އިސްކަމެއް ދޭނެ ކަމަށެވެ.\nއެގޮތުން ސަރުކާރުން މިހާތަނަށް 40 ގެސްޓްހައުސްއަކަށާއި 10 ރިސޯޓަކަށް ލައިސަންސް ދޫކޮށް، ރިސޯޓުގެ އަދަދު 141އަށް އިތުރުވެފައިވާކަމަށް އަލީ ވަހީދު ވިދާޅުވިއެވެ. އަދި ގެސްޓްހައުސްގެ އަދަދު މިހާރު 545އަށް އިތުރުވެފައިވާކަމަށް ވިދާޅުވިއެވެ.\nމިނިސްޓަރު އަލީ ވަހީދު ވިދާޅުވީ ގެސްޓްހައުސްތަކާއި ރިސޯޓުތަކަށް އެނދު އިތުރުވެފައިވާ މިންވަރަށް ބަލާއިރު ވަރަށް ބޮޑު ކުރިއެރުމެއް ލިބިއްޖެ ކަމަށެވެ.\nއެގޮތުން 1410 އެނދު ރިސޯޓުތަކަށް އިތުރުކުރެވިފައިވާ ކަމަށާއި ގެސްޓްހައުސްގެ އެނދުގެ އަދަދު ވެސް 640އަށް އިތުރުވެއްޖެ ކަމަށެވެ. އެއާއެކު ގެސްޓްހައުސްތަކުގައި ޖުމްލަ 8944 އެނދު މިހާރު އެބަހުރި ކަމަށް ވެސް މިނިސްޓަރު ވިދާޅުވިއެވެ.\nޑައިވިން ސެންޓަރުތައް ވެސް އިތުރަށް ރަޖިސްޓްރީ ކުރަމުން ގެންދާކަން ފާހަގަކުރައްވައި އަލީ ވަހީދު ވިދާޅުވީ އިތުރު 12 ޑައިވިން ސެންޓަރާއެކު 221 ޑައިވް ސެންޓަރު ރާއްޖޭގައި މިހާރު އެބަހުރި ކަމަށެވެ.\nއަދި 22 ޓްރެވަލް އެޖެންސީ ރަޖިސްޓްރީކޮށްދީފައިވާ ކަމަށާއި އެއާއެކު 335 ޓްރެވަލް އެޖެންސީ މިހާރު އެބަ ހުރި ކަމަށް އަލީ ވަހީދު ވިދާޅުވިއެވެ.\nއަލީ ވަހީދު ވިދާޅުވީ މިއަހަރުގެ ތެރޭގައި ރާއްޖޭގެ އެކި ހިސާބުތަކުގައި 30 ރިސޯޓް ހުޅުވާނެ ކަމަށެވެ.\nމީގެއިތުރުން އަލީ ވަހީދު ވިދާޅުވީ ދިވެހިރާއްޖެއަކީ ގިނަ އަދަދަކަށް ފަތުރުވެރިން ޒިޔާރަތްކުރާ ހިތްފަސޭހަ މަންޒިލަކަށް ހެދުމަކީ މިނިސްޓްރީގެ ވަރަށް ބޮޑު އަމާޒެއް ކަމަށެވެ.\nއެހެންކަމުން މިފަސް އަހަރު ނިމޭއިރު ދިވެހިރާއްޖެއަކީ ދުނިޔޭގައި އެންމެ ގިނައިން ފަތުރުވެރިން ޒިޔާރަތްކުރާ މަންޒިލްތަކުގެ ތެރޭގައި ހިމެނޭ ގައުމަކަށް ހެދުމަށް ގިނަ މަސައްކަތްތަކެއް ކުރަމުން އަންނަ ކަމަށް ވެސް ވިދާޅުވިއެވެ.\nގުޅޭ ޓެގު ކުރީގެ ޓޫރިޒަމް މިނިސްޓަރު އަލީ ވަހީދު ޓުއަރިޒަމް މިނިސްޓްރީ އޮފް ޓުއަރިޒަމް\nއަލީ ވަހީދު ހޯދަން ރެޑް ނޯޓިސް ނެރެފި\nރެޑް ނޯޓިހާ ގުޅިގެން އަލީ ވަހީދުގެ އިންޒާރު ސަރުކާރަށް\nއަލީ ވަހީދު ހައްޔަރުކުރުމަށް ނެރެފައިވާ ރެޑްނޯޓިހާ ގުޅިގެން ޕީޖީ އޮފީހާ އެކު މިއަންނަނީ މަސައްކަތް ކުރަމުން: ޕޮލިސް\nއަސްހަދު ރާއްޖޭގައި ނެތްކަން ކަރެކްޝަނަށް އަންގައިފި\nއަލީ ވަހީދު އަނބުރާ ރާއްޖެ ގެންނަން ބޭރުގެ އެޖެންސީތަކާ މައުލޫމާތު ވަނީ ހިއްސާކޮށްފައި: ފުލުހުން


މިކައުންސިލުން ދޭ މައުލޫމާތާއި އެއްގޮތައް ރައްޔިތުންގެ އިންޖީންގޭގައި 1 ޓްރާންސް ފޯމަރ ބަހައްޓާ ދޭނެ ފަރާތެއް ހޯދުމަށް ބޭނުންވެއްޖެއެވެ.\nއުނގޫފާރު، ދިވެހިރާއްޖެ ނަންބަރު: IUL)303-AS/2019/33)\nމިކައުންސިލްގެ ނަމްބަރ: IUL)303-AS/2019/27) (ނުވައެއް: މެއި 2019)ގެ އިއުލާނާއި ގުޅިގެން މައުލޫމާތު ދެވުނު ބިޑް ހުށަހަޅާފައިވަނީ ދެފަރާތްތުންކަމަށްވާތީ އެއިއުލާން ބާތިލްކޮށް އަލުންފުރުސަތު ހުޅުވާލަމެވެ.\nމިކައުންސިލުން ހިންގަމުންދާ ރައްޔިތުންގެ އިންޖީންގޭގައި 1 ޓްރާންސްފޯމަރ ބަހައްޓާ މިމަސައްކަތް ނިންމައިދިނުމަށް އެދޭފަރާތްތަކަށް މަޢުލޫމާތު ދިނުމަށް ހަމަޖެހިފައިވަނީ 16 ޖޫން 2019 ވާ އާދިއްތަ ދުވަހުގެ 10:30ގައި މިއިދާރާގައެވެ. އަދި މިމަސައްކަތް ކޮށްދިނުމަށް އެދި ހުށަހަޅާ ބިޑްތައް ބަލައިގަތުމަށް ހަމަޖެހިފައިވަނީ 19 ޖޫން 2019 ވާ ބުދަ ދުވަހުގެ 10:30 ގައި މިއިދާރާގައެވެ. މިމަސައްކަތަށް ޝައުގުވެރިވާ ފަރާތްތަކުގެ ތެރެއިން އެއްވެސް ބޭފުޅަކަށް މަޢުލޫމާތު ސާފުކުރެއްވުމަށް ވަޑައިގެންނެވެން ނެތްފަދަ ޙާލަތެއް ދިމާވެއްޖެނަމަ ބަދަލުގައި ބޭފުޅަކު ފޮނުއްވާނަމަ ބަދަލުގައި ފޮނުއްވިކަން އެނގޭ ސިޓީއެއް ، އަދި ކުންފުންޏަކުން ފޮނުއްވާނަމަ އެއީ ކޮންކުންފުންޏެއް ތަމްސީލު ކުރުމަށްކަން އެނގޭނެ ކުންފުނީގެ ލެޓަރހެޑުގައި ލިޔެފައިވާ ސިޓީއެއް ހިއްޕަވައިގެން ވަޑައިގެން ދެއްވުން އެދި ދަންނަވަމެވެ. އަދި ހުށަހަޅާ ފަރާތަކީ ކުންފުންޏެއް ނުވަތަ ޕާރޓްނާޝިޕެއް ނުވަތަ އަމިއްލަފަރުދުންގެ ވިޔަފާރި އަކުންނަމަ އެތަނެއްގެ ރަޖިސްޓްރީގެ ކޮޕީ ހުށަހަޅަންވާނެއެވެ. މިމަސައްކަތަށް އެދި ހުށައަޅާ އަންދާސީ ހިސާބް ހުންނަންވާނީ ބަންދުކުރެވިފައިވާ ސިޓީއުރައެއްގައެވެ. މި މަސައްކަތަށް އެދި ހުށައަޅުއްވާ ސިޓީއުރައިގެ ބޭރުގައި " އުނގޫފާރު ރައްޔިތުންގެ އިންޖީންގޭގައި ޓްރާންސް ފޯމަރ ބެހެއްޓުމަށް އެދި " މިހެންލިޔެފައި އޮންނަންވާނެއެވެ. އަދި މީގެ އިތުރުން އަންދާސީ ހިސާބް ހުށައަޅާ ފަރާތުގެ ނަމާއި، އެޑުރެސް އަދި ފޯން ނަމްބަރ ސިޓީއުރާގެ ބޭރުގައި އޮންނަން ވާނެއެވެ.\nތިރީގައި އެވަނީ ހުށަހަޅަންޖެހޭ ލިޔެކިއުންތަކުގެ ތަފްސީލްއެވެ.\nކުންފުނީގެ ރަޖިސްޓްރީގެ ކޮޕީ\nކުންފުނީގެ އެންމެފަހުގެ3މަހުގެ ފައިނޭޝިއަލް ސްޓޭޓަސްގެ ސަމަރީ ޝީޓް\nމީރާ އަށް ޓެކްސް ދައްކަމުންދާކަމުގެ ލިއުމެއް\nޕެންޝަންގައި ރަޖިސްޓްރީވެ ފައިސާ ދައްކަމުންދާކަމުގެ ލިއުމެއް\nމިފަދަ މަސައްކަތެއް ކުރީގައި ކޮށްފައިވާނަމަ އެމަސައްކަތްތަކުގެ ތަފްސީލް އަދި ނިއްމިކަމުގެ ލިއުން\nމިޕްރޮޖެކްޓްގެ މަސައްކަތް ކުރިއަށްގެންދާނެ ގޮތުގެ ޕްލޭން\nމިޕްރޮޖެކްޓްގެ މަސައްކަތް ލީޑްކުރާނެ އިންޖިނިއަރގެ މޯލްޑިވްސް އެނާރޖީ އޮތޯރިޓީ ގެ ލައިސަންސްގެ ކޮޕީ\nޕޭމަންޓް ޕްލޭން (ޖީ އެސް ޓީ ވަކިން އެގޭ ގޮތަށް)\nއަގު ހުށަހަޅާއިރު އައިޓަމް 1,2,3,4,5 ގައި ހިމެނޭ އައިޓަމް ތަކަށް ވަކިވަކިން އަގު ހުށަހެޅުން\nމިމައުލޫމާތު ޝީޓްގައި ބަޔާންކޮށްފައިވާ ކުރަންޖެހޭ މަސައްކަތަށް (އައިޓަމް 6) ވަކިން އަގު ހުށަހެޅުން\nއައިޓަމް 1,2,3,4,5 ގައި ހިމެނޭ އައިޓަމްތަކަށް ހުށަހަޅާ ތަކެތީގެ ތަފުސީލް ސްޕެސިފިކޭޝަންސް (އެޓޭޗް ކުރެވިފައިވާ ޝީޓްގައިވާ ގޮތައް)\nއައިޓަމް1,2,3,4,5 ގައި ހިމެނޭ ތަކެތި މިޕްރޮޖެކްޓްގެ ބޭނުމަށް އުފައްދައިދޭނެ ކަމަށް ސަޕްލަޔަރ ދޭލިޔުން ހުށަހެޅުން\nއައިޓަމް1,2,3,4,5 ގައި ހިމެނޭ ތަކެއްޗަށް އަދި އައިޓަމް6ގައި ބަޔާންކޮށްފައިވާ މަސައްކަތަށް ވޮރަންޓީ ދޭނެގޮތް ވަކިން އެގޭ ގޮތަށް ހުށަހެޅުން\nޓްރާންސްފޯމަރ ތަކާއި ސްވިޗްގިއަރ ތަށް މެނުފެކްޗަރ ކުރުމަށްފަހު ފެކްޓަރީ ޓެސްޓް ކުރުމުގެ ކަންތައްތަށް ގެންދާނެގޮތް ބަޔާންކުރަން ވާނެއެވެ.\nބިޑަށް ޕޮއިންޓް ދިނުމަށް ކަނޑައަޅާފައިވާ އުޞޫލުން އެންމެ ގިނަ ޕޮއިންޓު ލިބިގެން ބިޑް ކާމިޔާބުކުރާ ފަރާތަށް ކައުންސިލުން އެކަން އަންގާތާ 10 ދުވަހުގެ ތެރޭގައި އެއްބަސްވުމުގައި ސޮއިކޮށް ނިންމަން ޖެހޭނެއެވެ. އެއްވެސް ސަބަބަކާހުރެ މި މުއްދަތުގައި އެއްބަސްވުމުގައި ސޮއި ނުކުރެވިއްޖެނަމަ ބިޑްހުށަހެޅި ފަރާތްތަކުގެ ތެރެއިން ދެވަނަ އަށް އެންމެ ގިނަޕޮއިންޓު ލިބުނުފަރާތް އެދޭނަމަ އެފަރާތަށް މަސައްކަތް ޙަވާލުކުރުން ނުވަތަ އަލުން ބިޑްކުރުމުގެ އިޚްތިޔާރު މި ކައުންސިލަށް ލިބިގެންވާނެއެވެ.\nޕްރޮޕޯސަލްތަކަށް ޕޮއިންޓް ދިނުމަށް ހަމަޖެހިފައިވާގޮތް\nޕްރޮޖެކްޓްގެ އަގު ( ސާޅީސް މާކުސް )\nޕްރޮޖެކްޓްގެ ޓެކްނިކަލް ޕްރޮޕޯސަލް ( ވިހިމާކުސް )\nފައިސާ ދައްކާނެ ގޮތް (ވިހިމާކުސް )\nޕްރޮޖެކްޓްގެ މުއްދަތު ( ދިހަމާކުސް )\nމަސައްކަތުގެ ތަޖުރިބާ (ދިހަމާކުސް )\n( އުނގޫފާރު ކައުންސިލްގެ ނައިބް ރައީސް )\nޕަބްލިޝްކުރި ތާރީޚު: 10 ޖޫން 2019\nސުންގަޑި: 16 އޭޕްރިލް 2019 1130


މަގޭ ރިޕޯޓް: ތައުލީމީ މީހުން މަޖިލީހަށް އިންތިޚާބުކުރުމުގެ...\nމަޖިލީހަށް ގާބިލް މެމްބަރުން އައްޔަނުކުރުމުގެ މައް\nތައުލީމީ ގާބިލް މީހުން މަޖިލީހާއި، ކައުންސިލްތަކާއި ރައީސް ކަމަށް ގެނައުމުގެ ބާރު ރައްޔިތުންނަށް ލިބޭ\nރައްޔިތުންގެ މަޖިލީހަށް މެމްބަރުން އިންތިޚާބުކުރަނީ ރައްޔިތުން\n2 މާރޗް 2021 | އަންގާރަ 18:36\nކުރީގެ މިނިސްޓަރ އޮފް ކޮމިޔުނިކޭޝަންސް، ސައިންސް އެންޑް ޓެކްނޮލޮޖީ މުހައްމަދު މަލީހު ޖަމާލުގެ އިތުބާރު ނެތްކަމުގެ މައްސަލައިގައި މިނިސްޓަރަށް ޖަވާބުދާރީވުމަށް ލިބިވަޑައިގެންނެވި ފުރުސަތުގައި ވާހަކަދައްކަވަމުން ގެންދަވަނިކޮށް މެމްބަރުން ނިޒާމީ މައްސަލަތަކެއް ނެންގެވިއެވެ. މިނިސްޓަރުގެ މަސްއޫލިއްޔަތާއި ވާޖިބު އަދާނުކުރައްވާ ކަމަށް ވިދާޅުވާ ވިދާޅުވުންތައް ތަކުރާރު ކުރެއްވިއެވެ. މަލީހު ދައްކަވަމުން ގެންދަވާ ވާހަކަފުޅުގައި ތުހުމަތުތަކުން ބަރީޢަވުމަށް މަސައްކަތް ނުކުރައްވާކަމަށް ފެނިވަޑައިގަންނަވާ ކަމަށް ވިދާޅުވެ އެކަން ރިޔާސަތުގެ ސަމާލުކަމަށް ގެންނަވާ ކަމަށް ވިދާޅުވިއެވެ.\nމެމްބަރުން މިމޭރުމުން ނިޒާމީ ނުކުތާ ނެންގެވުމުން ދެން ވާހަކަފައްޓަވަމުން މަލީހު ވިދާޅުވި ވާހަކަ ގިނަ ބައެއްގެ ސަމާލުކަމަށް އައެވެ. މަލީހު ވިދާޅުވީ މަޖިލީހަށް އިންތިޚާބު ކުރެވޭ މީހުންގެ ކިބައިގައި ތައުލީމީ ވަކި ފެންވަރެއް ހުރުމަށް ކަނޑައަޅަންޖެހޭނެ ކަމަށެވެ.\n" އެހެންވީމަ، ތަކުރާރުކޮށް އަޅުގަނޑުމެން މިވަކާލާތުކުރަނީ، ރައްޔިތުންގެ މަޖިލީހުގެ މެންބަރުންގެ ތައުލީމީ ފެންވަރު މި އިއްޒަތްތެރި މަޖިލީހުގައި ކަނޑައެޅެން އެބަޖެހެއޭ. އެކަން އަޅުގަނޑުމެން ކުރަން އެބަޖެހެއޭ އިނގޭތޯ. އަޅުގަނޑުމެންނަށް މި ފެންނަނީ އެމަންޒަރު." މަލީހު ވިދާޅުވިއެވެ.\nމަލީހުގެ މި ވާހަކަފުޅަކީ ވަރަށް ގިނަ އާންމު ރައްޔިތުންގެ ޝުއޫރުވެސް މިކަމުގައި ހުރިގޮތޭ ބުނުމަކީ ދޮގަކަށްނުވާނެއެވެ. އޭގެ އެއް ހެއްކަކީ މަލީހުގެ މިވާހަކަ ސޯޝަލް މީޑިޔާގެ އެކި ޕްލެޓްފޯމްތަކުގައި ޝެއަރ ކުރެވެމުން ދިޔުމެވެ. ކޮންމެ ފަހަރަކު ރައްޔިތުންގެ މަޖިލީހުގެ އިންތިޚާބު ބޯމަތިވަމުން އަންނައިރު ނުވަތަ މަޖިލީހުގައި މެމްބަރަކު ދައްކަވާ ވާހަކައަކުންވެސް މެމްބަރުންގެ ތައުލީމީ ފެންވަރު ކަނޑައަޅަންޖެހޭ ވާހަކަ އާންމުންގެ ތެރޭގައި ފެންމަތިވެގެންދެއެވެ.\nރައްޔިތުންގެ މަޖިލީހުގެ އިންތިޚާބުގެ ގާނޫނުގެ 8 ވަނަ މާއްދާގައި ރައްޔިތުންގެ މަޖިލީހުގެ އިންތިޚާބަށް ކުރިމަތިލާ މީހެއްގެ ގައިގައި ހުންނަންޖެހޭ ޝަރުތުތައް ވަނީ ބަޔާންކޮށްފައެވެ. އެޝަރުތުތަކުގެ ތެރޭގައި ހިމެނެނީ ދިވެހި ރައްޔިތަކަށްވުމާއި ބޭރު ގައުމެއްގެ ރައްޔިތަކަށް ނުވުމާއި މުސްލިމަކު ކަމުގައި ވުމާއި ސުންނަތް ޖަމާއަތުގެ މީހަކަށްވުމެވެ. ދެން ހިމެނެނީ އުމުރުން 18 އަހަރުވެފައި ހުރުމާއި ބުއްދި ހަމައަށް ހުރި މީހަކު ކަމުގައި ވުމެވެ.\nރިޔާސީ އިންތިޚާބުގެ ގާނޫނުގައި ރިޔާސީ އިންތިޚާބަށް ކުރިމަތިލާންޖެހޭ މީހުންގެ ޝަރުތުތައް ކަމަށް ބަޔާންކޮށްފައިވަނީ ގާނޫނު އަސާސީގެ 109 ވަނަ މާއްދާގައި ރައީސުލްޖުމްހޫރިއްޔާގެ މަގާމަށް އިންތިޚާބުކުރެވޭ މީހެއްގެ ހުންނަންވާ ޝަރުތުތައް ކަމަށް ބަޔާންކޮށްފައިވާ ޝަރުތުތަކެވެ. ގާނޫނު އަސާސީގެ 109 ވަނަ މާއްދާގައި ރައީސުލްޖުމްހޫރިއްޔާއަކަށް އިންތިޚާބުކުރާ މީހެއްގެ ހުންނަންވާ ޝަރުތުތަކުގެ ތެރޭގައި ހިމެނެނީ ދިވެހި ރައްޔިތަކަށްވުމާއި ބޭރު ގައުމުގެ ރައްޔިތަކަށް ނުވުމެވެ. މުސްލިމަކު ކަމުގައި ވުމާއި ސުންނަތް ޖަމާއަތުގެ މީހަކު ކަމުގައި ވުމެވެ. މީގެއިތުރުން އުމުރުން 35 އަހަރުން މަތީގެ މީހެއްކަމުގައި ވުމާއި ބުއްދި ހަމައަށް ހުރި މީހަކު ކަމުގައި ވުމުގެ އިތުރުން އަދާކުރަންޖެހޭ ސާބިތު ދަރަންޏެއް އޮތް މީހަކު ކަމުގައިވާނަމަ އެދަރަންޏެއް އަދާކުރުމެވެ. އަދި ޖިނާއީ ކުށެއް ކުރިކަން ސާބިތުވެގެން ބާރަ މަސްދުވަހަށްވުރެ ދިގު މުއްދަތެއްގެ ހުކުމެއް ކުރެވިފައިވާ މީހަކުނަމަ، އެހުކުމެއް ތަންފީޒުކޮށް ނިމުނުތާ ނުވަތަ އެހުކުމުން ކަނޑައެޅުނު އަދަބު މައާފު ކުރެވުނުތާ ތިން އަހަރުވެފައިވާ މީހަކު ކަމުގައި ވުމެވެ.\nކައުންސިލް އިންތިޚާބަށް ކުރިމަތިލާ މީހެއްގެ ޝަރުތުތަކުގެ ތެރޭގައި ކުރިން ފާހަގަކުރި ރައީސުލްޖުމްހޫރިއްޔާ އާއި ރައްޔިތުންގެ މަޖިލީހަށް ކުރިމަތިލާ މީހެއްގައި ހުންނަން ޖެހޭ ޝަރުތުތަކުގެ ތެރޭގައި ހުރި ކަންތައްތަކުގެ އިތުރުން ކުޑަކުއްޖަކާމެދު ބަދުއަޚްލާގީ އަމަލެއް ހިންގިކަން ނުވަތަ މީހެއްގެ އިއްފަތްތެރިކަން ފޭރިގަތްކަން ޝަރީއަތަށް ސާބިތުވެފައިވާ މީހަކު ކަމުގައި ނުވުމާއި މަސްތުވާތަކެތީގެ ވިޔަފާރި ކުރުމުގެ ކުށެއް ކުރިކަން ޝަރީއަތަށް ސާބިތުވެ، އެ މީހެއްގެ މައްޗަށް ހުކުމެއް ކޮށްފައިވާނަމަ، އެ ހުކުމެއް ތަންފީޒުކޮށް ނިމުނުތާ ހަތް އަހަރު ފާއިތުވެފައިވުން ނުވަތަ އެ ހުކުމުން ކަނޑައެޅުނު އަދަބު މައާފުކޮށްދެވުނުތާ ހަތް އަހަރު ފާއިތުވެފައިވުން ހިމެނެއެވެ.\nމިއީ ރައްޔިތުން އިންތިޚާބުކޮށްގެން މަގާމުތަކަށް ހޮވާ މީހުންގެ ޝަރުތުތައް ކަމަށް ގާނޫނުތަކާއި ގާނޫނު އަސާސީގައި ބަޔާންކޮށްފައިވާ ޝަރުތުތަކެވެ. މިޝަރުތުތައް ހަމަވާ ކޮންމެ މީހަކުވެސް އެމަގާމުތަކަށް ކުރިމަތިލާންވީއެވެ. އެހެންނަމަވެސް އެމަގާމުތަކަށް ކުރިމަތިލާ މީހުންގެ ތެރެއިން ހޮވާނެ މީހަކު ކަނޑައެޅުމުގެ އިޚުތިޔާރު ލިބެނީ ރައްޔިތުންނަށެވެ. އެމަގާމުތަކަށް ކުރިމަތިލާ މީހުންގެ ތެރެއިން ހޮވާނެ މީހަކު ކަނޑައެޅުމަށް އިންތިޚާބެއް ބާއްވައެވެ. އިންތިޚާބު ބޯމަތިވަމުން އަންނައިރު އިންތިޚާބުތަކަށް ކުރިމަތިލައިގެން އުޅޭ މީހުން ރައްޔިތުންގެ ކައިރިއަށް އާދެއެވެ. އެމީހުންގެ ހުންނަ ތައުލީމީ ފެންވަރާއި ގާބިލްކަން ކިޔައިދެއެވެ. އެކަންކަން ބެލުމަށްފަހު ގޮތް ނިންމުމުގެ އިޚުތިޔާރު އޮތީ ރައްޔިތުންގެ އަތްމަތީގައެވެ.\nރައްޔިތުންގެ މަޖިލީހުގެ އިންތިޚާބާއި ކައުންސިލް އިންތިޚާބަށް ބަލާނަމަ ކޮންމެ ރައްޔިތަކަށްވެސް ވޯޓުލާނެ މީހަކު ކަނޑައެޅުމަށް ގިނަ އިޚުތިޔާރުތަކެއް ލިބެއެވެ. އެހެންކަމުން ގޮތް ނިންމުމުގައި ރައްޔިތުން ތައުލީމީ ގާބިލް މީހުން އިންތިޚާބު ކުރުމަށް އިސްކަންދިނުމުގެ ފުރުސަތުވެސް ލިބިގެންދެއެވެ. ރައްޔިތުންނަށް އެ ފުރުސަތު ލިބިގެންދާއިރު ފުރުސަތުގެ ބޭނުން ހިފުން ކިހިނެއްވާނެތޯއެވެ.\nގާބިލް ތައުލީމީ މީހުން މަޖިލީހަށް އިންތިޚާބުކުރާނަމަ އަދި ކައުންސިލްތަކަށްވެސް އިންތިޚާބުކުރާނަމަ އެތަންތަނުގައި ތައުލީމުގެ ފެންވަރެއްނެތް އާންމު ބަހުން ބުނާނަމަ އެއްޗެއް ނޭނގޭ މީހުންނެއް ނުތިބޭނެއެވެ. ރައްޔިތުން އެމައްޗަށް އަމަލުކުރަންޖެހޭ ގާނޫނުތައް ހެދުމުގައި ތައުލީމީ ގާބިލް މީހުން މަޖިލީހުގައި ތިބުމަކީ ވަރަށް މުހިންމު ކަމެކެވެ. ވަކިން ޚާއްސަކޮށް އެކި ދާއިރާތަކުން ޚާއްސަވެފައިވާ މީހުން މަޖިލީހުގައި ތިބުމަކީ ވަރަށް މުހިންމު ކަމެކެވެ. އެހެންނަމަވެސް އެފަދަ މީހުން މަޖިލީހުގައި ތިބޭނީ އެފަދަ މީހުން މަގާމަށް ކުރިމަތިލުމުންނެވެ. ރައްޔިތުންވެސް އެފުރުސަތު ދިނުމުންނެވެ.\nތިމާ ސަޕޯޓްކުރާ ޕާޓީއަކުން ބުޅަލެއް ނެރުނަސް ހޮވާނަމޭ ބުނެ ފަހުން ތައުލީމާއި ގާބިލްކަމުގެ ވާހަކަ ދެއްކުމުން އެހިސާބުން އަދި މިކަން ނިންމާލެވޭކަށް ނެތެވެ. ޕާޓީންވެސް ގާބިލް ތައުލީމީ މީހަކު ނުނެރޭނަމަ އެމީހަކަށް ނޫނެކޭ ބުނުމުގެ ގަޓު ރައްޔިތުންގެ ހުންނަންޖެހެއެވެ. އެހެންނޫންނަމަ ދުވަހަކުވެސް އެކިޔާ ގާބިލް ތައުލީމު ހުރި މީހުންނަށް އެތަންތަނަކަށް ނާދެވޭނެއެވެ.\n3 މާރޗް 2021 | ބުދަ 07:13\nތަޢުލީމީ ފެންވަރު ކަނޑައަޅަންޖެހޭ މެމްބަރުންގެ. މަލީހު އެބުނަނީ ހަމަ ރަނގަޅަށް. ޑިޕްލޮމާއަށްވުރެ ދަށް ފާހެއް އޮތް މީހަކަށް ކުރިމަތި ލެވޭގޮތަށް ބާއްވާނެކަމެއް ނެތް.


HDC ah Shujau Gon Jahaifi\nޕީޕީއެމްގެ ޖަލްސާގެ ތެރެއިން ފޮޓޯ: ސޯޝަލް މީޑިއާ\n08 ޑިސެމްބަރ 2021 - 11:24:58\nޕީޕީއެމްގެ ފަރާތުން ހުޅުމާލޭގައި ބޭއްވުމަށް ތައްޔާރުވަމުންދާ ޖަލްސާއަށް ސަރުކާރުގެ ފަރާތުން ދަނީ ހުރަސް އަޅަމުންކަމަށާއި، އެހެންނަމަވެސް ޖަލްސާ ހުއްޓުމެއްނެތި ކުރިއަށް ދާނެ ކަމަށް ޕީއެންސީގެ ނައިބް ރައީސް އަދި ހުޅުމާލެ ކައުންސިލަރު އިބްރާހިމް ޝުޖާއު ވިދާޅުވެއްޖެއެވެ.\n" ކޮތަރުކޮށި" ނަމުގައި ޕީޕީއެން ޕީއެންސީން ބާއްވަން ތައްޔާރުވަމުންދާ ޖަލްސާއަށް ހުއްދަ ދީފައިނުވާނެ ކަމަށް އެޗްޑީސީން ދަނީ ބުނަމުންނެވެ. އަދި އެމައްސަލަ މިހާރުވަނީ ފުލުހަށްވެސް ހުށައަޅާފައެވެ.\nއެޗްޑީސީން ނެރުނު ބަޔާނެއްގައި ބުނެފައިވަނީ ހުޅުމާލޭ އެއްވެސް ސަރަހައްދެއްގައި އެއްވެސް ހަރަކާތެއް ބޭއްވޭނީ އެކޯޕަރޭޝަންގެ ހުއްދަ ހޯދައިގެން ކަމަށެވެ. އަދި ހަރަކާތް ބާއްވާނެ ތަންވެސް ދައްކާނީ އެ ކޯޕަރޭޝަނުން ކަމުގައެވެ.\nއެހެންނަމަވެސް މާލޭ ސިޓީ ކައުންސިލުން ވަނީ ހުޅުމާލޭގައި ޕީޕީއެމްގެ ޖަލްސާއެއް ބޭއްވުމަށް ހުއްދަދީފައެވެ. އަދި އެ ހުއްދައާއި އެއްގޮތަށް ޖަލްސާ ކުރިއަށްދާނެ ކަމަށް ޕީޕީއެމް ޕީއެންސީގެ ފަރާތުން ބުނެއެވެ.\n" އިންޝާ ﷲ. ޖަލްސާއަށް ހުއްޓުމެއް ނެތް. އިއުލާން ކުރަމުންދާ ތާރީހުގައި ޖަލްސާ އޮންނާނެ " މާލޭ ސިޓީ ކައުންސިލްގެ ޑެޕިއުޓީ މޭޔަރު ނަރީޝް ވިދާޅުވިއެވެ.\nހުޅުމާލޭ ކައުންސިލަރު އަދި ޕީއެންސީގެ ނައިބް ޝުޖާއު ވިދާޅުވީ މިފަހަރު މިއީ އެޗްޑީސީގެ ސޯޓު ބޭލޭނެ ފަހަރު ކަމަށާއި، އަދި ޖަވާބުދާރީ ވާން ތައްޔާރަށް ތިބިކަމަށެވެ. ޖަލްސާ އޮތީ ކުރިއަށް ކަމަށެވެ.\n" މިފަހަރު މިއީ އެޗްޑީސީގެ ސޯޓު ބޭލޭނެ ފަހަރު. ޖަވާބުދާރީވާން ތައްޔާރު. ޖަލްސާ އޮތީ ކުރިއަށް " ޝުޖާއު ކުރެއްވި ޓްވީޓެއްގައި ބުނެފައިވެއެވެ.\nއެޗްޑީސީން ވަނީ އެ މައްސަލަ ފުލުހުންނަށް ހުށަހަޅައިފައެވެ. ފުލުހުންގެ އިދާރާގައި އެޗްޑީސީން އެދިފައިވަނީ، އެ ކޯޕަރޭޝަންގެ ހުއްދަ ނުހޯދައި ހަރަކާތް ބާއްވާނަމަ އެކަން ހުއްޓުވައިދިނުމަށެވެ. ނަމަވެސް ހަރަކާތް ބޭއްވުމަށް އެޗްޑީސީގެ ހުއްދައަށް ޕްރޮގްރެސިވް ކޯލިޝަނުން އެދެފިނަމަ އެ ހުއްދަ ދޭނެ ކަމަށްވެސް އެޗްޑީސީން ބުނެފައިވެއެވެ.\nޕީޕީއެމްޕީޕީއެމްގެ ރައީސްގެ އޮފީސްޕީއެންސީހުޅުމާލޭ ފޭސް 2އިބްރާހީމް ޝުޖާއު\nހިޔާ ފްލެޓުގެ ކުލި ކުޑަކުރެވޭނެ: ޝުޖާއު